text:
مَدَتھ:حِکمَتہِ عَملی تہٕ ہؠدایتَن ہُنٛد تَعارُف/4
حِکمَتہِ عَملی تہٕ ہؠدایَتھ
یِم کیازِ چھِ ضۆروٗری
مَواد
لیٚکھنہٕ خٲطرٕ اۆصوٗل
طٔریٖقہٕ
باقؠن سٟتؠ کَتھ باتھ
خُلاسہٕ
بیٛاکھ نَظر
خُلاسہٕ
- پالسی یا حِکمَتہِ عَملی چھِ وِکیٖپیٖڈیاہٕک بُنیٲدی اۆضوٗل اِظہار کَرَن۔ ہؠدایَت چھُ تِہُنٛد عَملاوُن باوان.
- مَواد – مَضموٗن گَژھَن غٲر جٲنِبدارانہٕ آسٕنؠ تہٕ یِمَن مَنٛز گَژھِ سُہ مَواد آسُن یُس بَرٛوسہٕ مَند ذَرایَن مَنٛز شایع آسہِ.
- طور طٔریٖقہٕ – جُرَت مَنٛدی تہٕ تَہزیٖب چھُ ضۆروٗری أکِس صٲرفَس آسُن، کُنہِ کَتھہٕ پؠٹھ اَگر نہٕ اِتِفاق آسہِ، اَتھ حالَس مَنٛز گَژھِ کَتھ صَفہٕ اِستِمال کَرنہٕ یُن.
مذیٖد مولوٗماتھ
صٲرفَن گَژھِ عام حِکمَتہِ عَملی تہٕ ہیدایتَن ہٕنٛز مولوٗماتھ آسٕنؠ، اَمہِ سٟتؠ ہیٚکَن تِم وِکیٖپیٖڈیا پؠٹھ زیٛادٕ اَصٕل پٲٹھی مَدَتھ کٔرِتھ۔ مذیٖد مولوٗماتھ وُچھِو حِکمَتہِ عَملی تہٕ ہؠدایَتھ صَفَس پؠٹھ.
برٛونہِم صَفَس پؠٹھ ہیٚکِو تُہؠ، ظٲہِر اؠڈِٹ خانہٕ یا کوڈ اؠڈِٹ خانَس مُتلِق ہیٚچھِتھ۔ ظٲہِر اؠڈِٹ خانہٕ چھُ اکھ جاے یَتہٕ اؠڈِٹ ظٲہِر طور کَرنہٕ چھُ یِوان کُنہِ کوڈ وَرٲے۔ کوڈ اؠڈِٹ خانہٕ چھُ جوڈ اِستِمال کَران مَضموٗن تَخلیٖق کَرنَس مَنٛز.'


c: text/html

text:
یہ چھہِ اسۍ مٲنتھ زِ عروضچ بنیاد چھیہ نہ حروف مکتوبی بلکہ حروف ملفوظی ین پیٹھ۔ یمہ ساعتہ اسۍ یہ حقیقت تسلیم کران چھہِ ، اسۍ چھہ یکدم صوتیات کس میدانس منز قدم تراوان۔ صوتیات چھہ زبانۍ ہنزن آوازن ہند اکھ باضابطہ علم۔ سانۍ ادیب چھہِ زبانۍ ہنزہ آوازہ گنزراونس علم صوتیات زانان۔
یہ ونن زِ خلیلس کیا ٲس نہ صوتیاتچ زان چھیہ سراسر خلیل ناشناسی تہ لاعلمی۔ عربی زبانۍ ہند صوتیات چھہ دراصل حرف کس پیچیدہ، کثیر سطح تصورس منز پوشیدہ۔ یہ تصور سمجنہ خاطرہ گژھہِ لسانیات تہ عربی زبانۍ ہند باضابطہ علم آسن۔ خلیل اوس اکھ ماہر لسان تہ ماہر لسانیات۔ اردو تہ کاشرۍ شاعر تہ نقاد چھہِ نہ فاعلاتن فاعلات کہ گردانہ نیبر تس متعلق کہنی زانان تہ نہ زانن یژھان۔
کلاسیکل عربی زبانۍ ہندِ خاطرہ اوس نہ ہیجلیک بلکہ ماتراہک (mora)تصور زیادہ کارگر۔ یہ تصور چھہ امہِ کس عروضس منز تہِ بنیادی حیثیت تھاوان۔ یہ ونن زِ ” وزنک سنگ بنیاد چھہ ہیجل تہ خلیل نس عروضس منز چھہ ہیجل نظر انداز کرنہ آمت یس امہ کہ ناہنجار کنک وجہ چھہ” (راہی) چھیہ لاعلمی یمکۍ اسۍ سٲری شکار چھہِ۔۔ شعری آہنگ چھہ زبانۍ ہنزن خصوصیژن سیتۍ تعلق تھاوان، لہذا چھہِ وزن (وزنہ نظام یا عروض) تہِ یمن خصوصیژن مثلا تاکیدس، ہیجلس، ہیجلین ہندس ژھۅچرس زیچھرس، ماتراہن، تہ طرزِ اداہس (tone) اندۍ پکھۍ کھڑا کرنہ آمتۍ۔ یعنی وزنچ چھیہ نہ کانہہ آفاقی بنیاد۔ ییتہ کینژن زبانن منز ہیجل چھہ، کینژن منز چھہ تاکید، کینژن منز دۅشوے، ییتہ کینژن زبانن منز ماترا چھہ، کینژن منز چھہ طرزِ ادا۔ لہذا چھہ یہ تہِ ضروری زِ عروض علاوہ گژھہِ زبانۍ ہنزن خصوصیژن ہنز تہِ زان آسنۍ۔ یمن خصوصیژن ہند علم سپدِ تیلی حاصل ییلہ اسہِ زبانۍ ہنز ہیجلۍ تشکیل، صوتیاتی عمل تہ صوتیاتی تبدیلی ہندین تصوراتن ہندعلم آسہِ۔ امہِ خاطرہ چھیہ زہ ژور کتابہ پرنہِ ضروری۔ از کل چھہ یہ سورے علم انٹرنیٹس پیٹھ دستیاب مگر پرن وول گژھہِ آسن تہ سہ علم صحیح تناظرس منز سمجن وول گژھہِ آسن۔
ینہ والین پوسٹن منز کرو اسۍ کینژن اہم وزنہ نظامن ہنز زا ن صوتیات کین یمنے تصوراتن ہندِ ذریعہ پیش۔ کاشرس منز کُس یا کس کس وزنہ نظام چھہ ورتاونہ آمت تہِ زاننہ خاطرہ تہِ چھیہ یہ زان ضروری۔

robotstxt: allowed

filter: keep


text: بہ چھس شہناز رشید، نذیر آزاد تہ نگہت صاحبہ سند شکر گزار زِ تم آیہ میانہ ماجہ ہندس مرنس پیٹھ سیٹھا محبتہ سان میہ نش ییلہ بہ کشیرِ مختصر پاٹھۍ توٚرمت اوسس۔ یہ چھیہ کاشرِ زبانۍ ہنز خوش قسمتی زِ اتھ منز چھہ ونکیس شہنازس ہیو باکمال شاعر موجود۔ بہ چھس امۍ سنزِ دویمہِ شعرہ سومبرنِ پراران۔ نذیر آزاد چھہ شاعر تہِ جان تہ ادبہ کس افہام وتفہیمس منز اکھ مثبت رول ادا کران۔ اتھ سلسلس منز چھہ تسنز رسول میرس پیٹھ کتاب سیٹھا اہم۔ رسول میر سنزِ شاعری ہنز قدر شناسی چھیہ نہ امہ رنگہ کانسہِ ہندِ دسۍ سپزمژ۔ نگہت چھیہ تازہ وارد تہ امس سیتۍ چھیہ واریاہ وۅمید وابستہ۔ میہ نابکارس سیتۍ یہند یہ تصویر چھہ میانہِ خاطرہ تبرک۔


text:
میہ چھہ تعجب سپدان ییلہ یونیورسٹی ہندِ کاشرِ ڈپارٹمنٹکۍ کینہہ پروفیسران رحمن راہی یس اکھ بوڈ نثرنگار قرار دوان چھہِ۔ راہی یس چھہ نہ اکھ جملہ سیود لیکھن تگان، بوڈ نثر نگار کپارۍ بنیوو؟ بۅنہ کنہِ چھیہ مثالہ، جملہ پتہ جملہ، غلط زبانۍ ہنزہ یم اکی مقالہ منزہ کڈنہ آمژہ چھیہ۔ پانے کٔرو فیصلہ۔
راہی: موجودہ وُہمہِ صدی ہندین پتمین کینژن دہلین دوران آو کاشرِ شاعری ہند وزنی صورت حال خاصہ پاٹھۍ زیر بحث۔
منیب: "غیر موجودہ وُہم صدی” تہِ چھا کانہہ چیز؟ یا ونو "موجودہ صدی” نتہ "وُہمہِ صدی” ہندین پتمین کینژن دہلین دوران ۔ اتھ جملس منز چھہِ شروعکۍ لفظ "موجودہ وہمہِ صدی ہندین” بالکل غیر ضروری۔ اگر یہ تحریر وہمہ صدی منز لیکھنہ آو یہ ونن چھہ کافی زِ "پتمین کینژن دہلین دوران آو کاشرِ شاعری ہند وزنی صورت حال زیر بحث”۔پرن وول چھہ نہ کنہِ جنگلہ منز آمت پوش زِ تس کیا چھیہ نہ پتاہ زِ موجودہ صدی چھیہ وہم صدی۔ امہ علاوہ، "وزنی صورت حال” چھہ غیر فصیح، "وزنک صورت حال” چھہ فصیح۔ اسۍ ہیکو "عروضی صورت حال” ؤنتھ مگر "وزنی صورت حال” نہ تکیاز "وزنی” چھہ گوب آسنہ کس معنیس منز کاشرس منز رایج۔
راہی:سانین کینژن عزیزن سپد اردو کہِ توسلہ عربی فارسی عروضک کم یا زیادہ تعارف حٲصل تہ امچ بظاہر مشینی ضابطہ بندی باسے یکھ تیژ معتبر تہ ورتاوہ کنۍ تیژ معین زِ تمو ہیوت امیک یہِ دپۍزِ تہِ کلمہ پرُن۔ تہ اتھ دوران ییلہِ تم کاشرِ شاعری وون دِنہِ بیٹھۍ۔
منیب: مشینی ضابطہ بندی گٔیوو پوزُے۔ "بظاہر مشینی ضابطہ بندی” تہِ چھا کانہہ چیز؟ مشینی ضابطہ بندی چھیی ظاہری چیز۔ اتھ سیتۍ مزید بظاہر لگاون چھہ بیہ معنی۔ ژکہِ چھہ راہی یس ونن "امچ مشینی ضابطہ بندی باسے یکھ بظاہر تیژ معتبر تہ ورتاوہ کنۍ۔۔۔” یہ چھیہ "بظاہر” لفظچ جملس منز صحیح جاے۔ مگر تہِ کٔرتھ چھہ لفظ بظاہر غیر ضروری۔ اتھ دوران تہِ چھُہ غیر ضروری تکیازِ امہِ برونہہ چھیہ نہ کُنہِ دورانچ کتھ کرنہ آمژ۔ کتھ دوران؟
راہی: چناچہ تژھہ کینہہ جملہ بازۍ یہ تہِ گے نظرِ۔۔۔‘‘
منیب: لفظ "جملہ بازۍ یہ” جمع ورتاون چھہ غلط۔ صحیح چھہ واحد جملہ بازی۔ یہ گوو غلط گرامر۔
ونن چھس ’چناچہ تژھ جملہ بازی تہِ گے نظرِ۔۔۔‘
راہی: تژھہ کینہہ گنگرایہِ تہِ گٔیہِ کنن یمن کاشرِ شاعری نسبت یا تہ ہژرہ باس پریڈان اوس تہ نتہ علم فروشی زامت رچھن ہٲرۍ رویہِ۔
منیب: "تہ نتہ” کیا گوو۔ "یاتہ” ہس سیتۍ چھہ "نتہ” یوان۔ "تہ نتہ” نہ۔ "تہ” چھہ نہ ییتۍ نس صرف غیر ضروری بلکہ سراسر غلط۔
راہی: بلکہ چھہ ضرورت گۅڈہ عمومی طور شاعری منز وزنک تصور وارہ ویستارہ سرہ کھرہ کرنک تہ پتہ پننہِ کاشرِ شاعری منز وزنک واقعی صورت حال پرزہ ناونک، پرکھاونک تہ مۅلناونک۔
منیب: لفظ ” گۅڈہ عمومی طور ” چھہ غلط جایہ لگمتۍ ۔ صحیح ترتیب گژھہِ آسنۍ: "بلکہ چھہ ضرورت شاعری منز وزنک تصور گۅڈہ عمومی طور وارہ ویستارہ سرہ کھرہ کرنک۔۔۔” امہِ علاوہ کاشرِ شاعری سیتۍ لفظ "پننہِ” لگاونک کیا مطلب چھہ؟ یا تہ ونو "پننہِ شاعری منز وزنک صورت حال۔۔۔” نتہ ونو "کاشرِ شاعری منز وزنک صورت حال۔۔۔” پننہِ چھہ اتہِ نس غیرضروری طور ورتاونہ آمت۔ امہِ علاوہ "واقعی صورت حال” کُس صورت حال گوو؟ صورت حال ونن اوس کافی۔ اگر لفظہ سخاوتے کرنۍ ٲس تیلہ چھہِ مناسب لفظ "صحیح صورت حال”۔
راہی: عمومی آیہِ ہیکو وزنہ تلہ مراد سۅ تنظیم نتھ یۅسہ فکری تہ احساسی سرگرمی ہندِ اتھہ واسہ کلام چین مختلف آوازن منز قایم سپدان چھیہ۔
منیب: "مراد سۅ تنظیم” نہ بلکہ "سۅ تنظیم مراد نتھ” .
راہی: بعضے چھہ نہ اکۍ سے قومس منز تہِ وزنس متعلق تصور اکی ڈنجہِ روزان۔
منیب: وزنس متعلق تصور نہ بلکہ "وزنک تصور”۔
راہی: یونانۍ تہ لاطینی زبانن ہنزن شاعری ین ہندۍ تواریخ۔۔۔
منیب: فارسی، اردو تہ کاشرس منز چھہِ اسۍ شاعری واحد ورتاوان چاہے الگ الگ قومن ہنزِ شاعری ہنز تہِ کتھ آسہِ سپدان۔ اسۍ ونو ’یونانۍ تہ لاطینی زبانن ہنزِ شاعری ہندۍ تواریخ۔۔۔‘‘ انگریزی یس منز چھہ وۅنۍ کینہہ ادیب poetries جمع ورتاونہ لگۍ متۍ ، خاص کر ییلہ تم مختلف قسمہ چہ شاعری ہنز کتھ کرن۔ یہ چھہ سیودے انگریزۍ پیٹھہ ترجمہ۔ سانین زبانن منز چھیہ نہ یہ تبدیلی ونہِ رایج۔
راہی: امہِ چہ معروف شاعری ہند تہِ چھہ اکھ واریاہ بوڈ حصہ وزنہ لحاظہ لکہ شاعری سیتۍ رلان۔
منیب: "تہِ چھہ” لفظ چھہِ غلط جایہ لگۍ متۍ۔ یمن ہنز جاے چھیہ امہِ جملہ چھلہ پتہ۔ "امہِ چہ معروف شاعری ہند اکھ واریاہ بوڈ حصہ تہِ چھہ وزنہ لحاظہ لکہ شاعری سیتۍ رلان۔”
راہی: تعجب چھہ یہِ زِ تمن چھہ امہِ عروضک تہِ خاصکرتھ مشینی پاسے منہ مون باسان۔
منیب: یتھ جملس منز چھہ لفظ "تہِ” غیر ضروری۔ بییہِ کمہِ عروضک مشینی پاسہ چھہ تمن منہ مون باسان؟
راہی: سٲنۍ شاعری بنہِ صوتی تہ احساسی اعتبارہ محض اکھ ووہرۍ خانک یک آواز ٹھک ٹھک۔
منیب: "محض اکھ ووہرۍ خانک ٹھک ٹھک” نہ بلکہ "ووہرۍخانک محض اکھ ٹھک ٹھک”۔
راہی: حالانکہ جدید ایرانکۍ کینہہ عالم چھہ نہ البیرونی سندین شواہدن پورہ پاٹھۍ تسلی بخش گنزران۔
منیب: لفظ "جدید” چھہ غلط جایہ۔ یہ گژھہِ آسن یتھہ پاٹھۍ ” حالانکہ ایرانکۍ کینہہ جدید عالم چھہ نہ البیرونی سندین شواہدن پورہ پاٹھۍ تسلی بخش گنزران۔” توہہ آسہِ خیال یم جملہ کیا چھہِ راہی یس پننۍ۔ نہ تژھ وۅمید گژھہِ نہ تھاونۍ۔ یم چھہِ فارسی پیٹھہ سیدِ سیود ، لفظ بہ لفظ ترجمہ۔ فارسی ترکیب گژھہِ یہ آسنۍ یتھ راہی ین ترجمہ آسہِ کورمت: ‘دانشمندان جدید ایرانی’۔ چونکہ ‘جدید’ لفظ چھہ ‘ایرانی’ لفظس برونہہ کنہِ، راہی ین تہِ تھوو ‘جدید’ برونہہ کنہِ یہ سوچنے زِ کاشرس منز کتہِ نس لگہِ صفت۔
تہند کیا خیال چھہ؟


text:
آرکایو
نیب رسالہ کوٚر اکتوبر 1968 منز امین کاملن سرینگرہ شروع۔ اکتوبر 1971 تام درایہ اتھ 17 شمارہ یمہِ پتہ یہ مجبورا بند کرنہ آو۔ نیب اوس تمہ وقتہ سٮٹھا ہردلعزیز رسالہ یمۍ واریاہ نوۍ تہ نوجوان لیکھن والۍ برونہہ کن انۍ تہ کاشرس ادبس منز اکھ نوٮر یعنی جدیدیت انۍ۔
یہ رسالہ چھہ وۅنۍ باسٹن امریکہ پیٹھہ ؤریس منز شییہ لٹہِ کڈنہ یوان۔
رسالہ کس مدیرس ستۍ خط وکتابت، خریداری تہ نگارشات سوزنہ خاطرہ کٔرو کلک۔
نگارشات تہ خط ہیکن ایم ایس ورڑ، ان پیج، خالص سکین، یا پی ڈی ایف چہ شکلہ منز ای میل کرنہ یتھ۔اہم نوٹ: نیبس گژھن نہ شایع سپدۍمتۍ نگارشات سوزنۍ۔ نیب چھہ صرف غیر مطبوعہ چیز چھاپان۔
نیبس منز چھپن والٮن تخلیقاتن، مضمونن تہ خطن ستۍ چھہ نہ ادارک متفق آسن ضروری، نہ چھٮہ تمن اندر باونہ آمتٮن خیالن ہنز ادارس پیٹھ کُنہِ قسمچ کانہہ ذمہ داری۔
ہندوستانس منزفی شمارہ 15 رۅپیہ، سالانہ 90 رۅپیہ۔ عرب تہ یورپی ملکن منزفی شمارہ 10 ڈالر، سالانہ 60 ڈالر۔ تمن تمام ملکن ہندِخاطرہ یمن ہنزِکرنسی ہند نٮرخ ڈالرس مقابلہ سٮٹھا کم چھہ، ییہ وۅل الگ پاٹھۍمقرر کرنہ۔


text:
مَدَتھ:تَعارُف/تَمام
وِکیٖپیٖڈیاہَس پؠٹھ خٲر مَقدَم ! پرَٛتھ کانٛہہ ہێکہِ وِکیٖپیٖڈیا اؠڈِٹ کٔرِیتھ تہٕ واریاہ صٲرفو چھِ کٔرمٔتؠ۔
یہِ صَفہٕ چھُ ہاوان نۆو صٲرفَن وِکیٖپیٖڈیاہَس پؠٹھ کِتھ پٲٹھؠ ہیٚکَن تِم اؠڈِٹ کٔرِتھ۔ یہِ صَفہٕ چھُ وِکیٖپیٖڈیاہَس پؠٹھ کٲم یِنہٕ وٲلؠ بُنیٲدی اَوزار تہٕ عَملہٕ باوان. اَتھ لَگہٕ واریاہ کَم وَقٕت پَرٛنَس تہٕ اَمہِ. تُہؠ وَتھ ہاونہٕ خٲطرٕ چھُ یہِ صَفہٕ تَخلیٖق کَرنہٕ آمُت. اَسہِ چھِ وومید زِ تُہؠ بَنِو اَصٕل وِکیٖپیٖڈیَن!
تَعارُف شُروٗع
تُہؠ کِتھ پٲٹھؠ ہیٚکِو مَدَتھ کٔرِتھ
خوف ترٛٲوِو –کانٛہہ تہِ ہیکہِ وِکیٖپیٖڈیا زیٛادٕ تَر صَفہٕ اؠڈِٹ کٔرِتھ؛ سُہ صَفہٕ وُچھِو یُس بَہتَر بَناونہٕ ییٚہِ، تہٕ کٔریو اَتھ پؠٹھ کٲم شُروٗع. تُہؠ ہیٚکِو مَضموٗن تَخلیٖق کٔرِتھ (یِمَن حَوالہٕ آسہِ دِینہٕ آمُت)، اَپلوڈ تَصویٖر، غلطی ٹھیٖک کَرنؠ، گرٛامَر ٹھیٖک کَرٕنؠ.
بہتَر تَجویٖز – پرَٛتھ کُنہِ مَضموٗنَس چھُ "کَتھ صَفہٕ" آسان، یَتھ پؠٹھ تُہؠ مَضموٗن بہتَر بَناونٕچ تَجویٖز ہیٚکِو دِتھ.
دان دِیِو –وِکیٖپیٖڈیا چھُ اَکھ آزاد تہٕ مُفُت اِنساکلوپیٖڈیا. یہِ چھُ زضاکار صٲرفو تَخلیٖق کۄرمُت، مَگر یہِ چھُ دان پۄنسو سٟتؠ سٕرور پَکناوان. مہربٲنی کٔرِتھ کٔرِو مَدَتھ تسکہِ یہِ مَنصوبہٕ روزِ پَکان.
پَنُن کھاتہٕ بَنٲوِو
تُہؠ ہیٚکِو گُمنام پٲٹھؠ تہٕ اؠڈِٹ کٔرِتھ، مَگر کھاتہٕ وٲلؠ صٲرِف چھِ واریاہ کامہِ ہیکان اَنجام دِتھ. کھاتہٕ بَناوُن چھِ صحل تہٕ مُفُت
اؠڈِٹ خانہٕ وُچھِو
تُہؠ ہیٚکِو وُچھِتھ زِ اؠڈِٹ کِتھ پٲٹھؠ چھُ کَرنہٕ یِوان؛
کیٚنٛہہ مَتَن لیٚکھِو تہٕ دَبٲوِو شایع کٔرِو ییٚلہِ تُہؠ باسہِ زِ یہِ چھُ ٹھیٖکھ. کیٚنٛہہ پَرواے چھُنہٕ، اَمہِ سٟتؠ گَژھِ نہٕ کانٛہہ مَسلہٕ
وِکیٖپیٖڈیا چھُ وَقٕتَس سٟتؠ بَڈان
وِکیٖپیٖڈیاہَس پؠٹھ چھِ پرَٛتھ دۄہ اِضافہٕ گَژھان، مَضموٗنو عَلاوہ چھِ باقی صَفہٕ تہِ.
اؠسَمبَلی – یَتھ پؠٹھ تَکنیٖکی، تَجویٖز، راے تہٕ باقی بَحَث چھِ کَرنہٕ یِوان .
چوک – یَتھ پؠٹھ کٲفی کامہِ اَنجام چھِ دیِنہٕ یِوان.
یہِ صَفہٕ بوٗزِو؛
حِکمَتہِ عَملی تہٕ ہؠدایَتھ
وِکیٖپیٖڈیاہَس پؠٹھ چھِ کیٚنٛہہ سخت قٲیِدٕ، یہِ چھُ بُنیٲدی پانژھ ستوٗنَن پؠٹھ مُشتَمِل۔ وِکیٖپیٖڈیاہٕچ حِکمَتہِ عَملی تہٕ ہؠدایَتھ چھِ وِکیٖپیٖڈیا ضٲرِف تَخلیٖق کَران۔ یِم اصوٗل چھِ تَمام صٲرفَن اَملاوٕن پیوان۔ یُہُنٛد مَقصد چھُ وِکیٖپیٖڈیا بَہتَر بَناوُن.
حِکمَتہِ عَملی یا پالسی چھِ بُنیٲدی اصوٗل بٲریکھ سان واضع کَران، تہٕ ہؠدایَت چھِ پالسی اَملاونَس مُتلِق مولوٗماتھ فَراہَم کَران۔ رَسمی حِکمَتہِ عَملی یا ہؠدایَت صَفَن چھُ اَکھ نوٹ آسان یَمہٕ سٟتؠ یہِ واضَہ چھُ گَژھان زِ یہِ چھِ اکھ حِکمَتہِ عَملی یا ہؠدایَت۔ عام پالسی یا حِکمَتہِ عَملی چھِ وِکیٖپیٖڈیا ناو جاے مَنٛز آسان.
وَقتَس سٟتؠ سٟتؠ چھِ حِکمَتہِ عَملی تہٕ ہؠدایَت تَخلیٖق کَرنہٕ یِوان، کیٚنٛہہ اَہَم حِکمَتہِ عَملی تہٕ ہیدایت چھِ برونٛہہ کُن:
مَواد
وِکیٖپیٖڈیا چھُ اَکھ اِنساکلوپیٖڈیا، صٲرِف چھِ یہِ صٔحیٖح تھاونہٕ خٲطرٕ واریاہ کوٗشِش کَران۔ اَمِیک مَضموٗن گَژھَن غٲر جٲنِبدارانہٕ آسٕنؠ تہٕ یِمَن مَنٛز گَژھِ تَصدیٖق کَرن واچٕن مولوٗماتھ آسٕنؠ بیٚیہِ گَژھن یِم کَتھٕ کُنہِ بَروسہٕ مَند ذَرایَس مَنٛز شایع یا کُنہِ تہِ طَرسزَس مَنٛز دٕستِیاب آسُن.
غٲر جٲنِبدارانہٕ مَواد آسُن چھُ اَکھ بُنیٲدی پالسی وِکیٖپیٖڈیا تہٕ باقی مَنصوبَن پؠٹھ۔ اَمیُٛک مَقصد چھُ تَمام وِکیٖپیٖڈیاہُک مَواد گَژھِ غٲر جٲنِبدارانہٕ طور لیکھنہٕ یُن، مَطلب یہِ گژھِ حِساب سان کُنہِ تعصُب وَرٲے آسُن۔ اَمہِ سٟتؠ چھُ وِکیٖپیٖڈیا اِشارُک ذٔرؠ یہِ بَنہٕ نِش بَچَن.
تَصدیٖقُق مَطلب چھُ مَضموٗن مَنٛز گَژھِ سُہ مَواد آسُن یُس کُنہِ بَروسہٕ مَند ذَرایَس مَنٛز شایع کَرنہٕ آمُت آسہِ، مِثال کانٛہہ بَرٛوسہٕ مَند اَخبار یا ویب سایٹ عام طور گَژھِ پرَٛتھ کُنہِ مَضموٗنَس حَوالہٕ آسُن۔ حَوالہٕ وَرٲے مَواد گَژھِ مِٹاونہٕ یُن.
ذٲتی تَحقیٖق نہٕ کیٚنٛہہ اَمیُک مَطلب چھُ زِ وِکیٖپیٖڈیاہَس پؠٹھ گَژھِ نہٕ سُہ مَواد آسُن یُس نہٕ کُنہِ جاے شایع آسہِ، صٲرفَس پَژھ نہٕ پَنٕنی راے پیش کَرٕنؠ۔ کُنہِ عُنٛوانَس مُتلِق گَژھِ نہٕ غَلَط لیٚکھنہٕ یُن.
طٔریٖقہٕ
وِکیٖپیٖڈیاہَس پؠٹھ مَضموٗن تَخلیٖق کَرٕنؠ چھِ اَکھ رَلہٕ مِلہٕ کٲم۔ زٕ چیٖز چھِ یِم باقؠن صٲرفَن سٟتؠ کَتھ باتھ کَرنَس مَنٛز واریاہ اَہَم چھِ۔ یِم چھِ جُرَت مَنٛدی تہٕ تَہزیٖب.
اؠڈِٹ کَرنَس دۄران، جُرَت مَنٛدی! زیٛادٕ تَر اؠڈِٹ چھِ وِکیٖپیٖڈیاہَس اَصٕل بَناونَس مَنٛز مَدَتھ کَران، غَلَط اؠڈِٹ ہیٚکَن کُنہِ تہِ ساتہٕ رَد کَرنہٕ یِتھ۔ اَگر تُہؠ وُچھِو کانٛہہ چیٖز مَضموٗن یا فَیِل یۄس اَصٕل بَناونہٕ ییٚہِ، اَتھ پؠٹھ گَژھِ کٲم کَرنہٕ یِنؠ۔ کُنہِ ساتہٕ چھُ حَوالہٕ وَرٲے مَواد ہَٹاوُن تہٕ مَضموٗن اَصٕل بَناوَن۔
وِکیٖپیٖڈیاہَس پؠٹھ تَہزیٖب دار آسُن چھُ مَطلب باقؠن سٟتؠ اَصٕل پٲٹھؠ کَتھ کَرٕنؠ، تہٕ باقؠن ہٕنٛز کامہِ احتِرام کَرُن۔ باقؠن سٟتؠ کَتھ باتھ کَرنَس مَنٛز گَژھِ نہٕ ذٲتی حَملہٕ کَرنہٕ یُن، یِم چیٖز چھِ سَختی سان وُچھنہٕ یِوان۔
صٲرِف چھِ اِتِفاقس پؠٹھ عام طور اؠڈِٹ کَرنہٕ سٟتؠ واتان؛ عام طور چھُ کانٛہہ تَبدیٖلی کَرن، بیٛکھ صٲرِف چھُ وُچھَن اَگر یہِ صٔحیٖح آسہِ تیٚلہِ چھُنہٕ سُہ کانٛہہ تَبدیٖلی اَنان، مَگر اَگر یہِ مَواد کُنہِ طور غَلَط چھُ آسان ییٚلہِ چھُ یہِ مَواد ہَٹاونہٕ یِوان۔ اَگر صٲرف آسَن نہٕ پانہٕ ؤنؠ کُنہِ چیٖزَن مَنٛز اِتِفاق، اَتھ حالَس مَنٛز گَژھِ مَضموٗنُک کَتھ صَفہٕ اِستِمال کَرنہٕ یُن، اِتِفاق پٲدٕ کَرنہٕ خٲطرٕ.
اؠڈِٹ کَرُن
اَکھ نوٹ موبٲیِل پؠٹھ اؠڈِٹ کَرنَس پؠٹھ: زیٛادٕ تَر وِکیٖمیٖڈیَن چھِ کَمپیوٗٹِڑ پؠٹھ اؠڈِٹ کَرن، تِکیٛازٕ اَمُک اِنٹرفیس چھِ زیٛادٕ اَصٕل پٲٹھؠ چَلان۔ تُہؠ ہیٚکِو موبٲیِل پؠٹھ تہٕ اؠڈِٹ کٔرِتھ۔ تَتھ خٲطرٕ وُچھِو یہِ صَفہٕ مٔزیٖد مَعلوٗماتھ خٲطرٕ.
وِکیٖپیٖڈیا چھُ پَننِس زَبان طَرٕزَس پؠٹھ بَناونہٕ یِوان یَتھ وِکیمارِک اَپ یا وِکیمَتَن وَنان چھِ۔ یہِ چھِ واریاہ صحل زَبان.
تُہؠ چھِو پانَس تام، تُہؠ ہیٚکِو دۄیو مَنٛز کانٛہہ تہِ اؠڈِٹ خانہٕ اِستِمال کٔرِتھ؛ کوڈ اؠڈِٹ خانہٕ چھُ کوڈ اِستِمال کَران
یا ہیٚکِو تُہؠ ظٲہِر اؠڈِٹ خانہٕ اِستِمال کٔرِتھ۔ بیٚاکھ اؠڈِٹ اِنٹرفیس یَتھ مَنٛز کوڈ چھُنہٕ اِستِمال گَژھان۔ یہِ چھُ کوڈ اؠڈ خانہٕ کھوتہٕ صحل، مَگر کوڈ اؠڈِٹ خانہٕ چھُ زیٛادٕ کار آمد کیٚنٛہہ کامین خٲطرٕ
صَفہٕ اؠڈِٹ کَرنہٕ خٲطرٕ دَبٲوِو کوڈ اؠڈِٹ یُس صَفَس ہیٚرمِس حِصَس مَنٛز مۆجود چھُ آسان۔ اَمہِ سٟتؠ ہیٚکِو تُہؠ مَضموٗنَس اِضافہٕ کٔرِتھ یا تَصویٖر جوڈِٹھ، کوڈ اؠڈِٹ خانَس مَنٛز. کۄڈٕ چھُ یہِ کوڈ باسان مُشکل مَگر یہِ چھُ جلدی تَران سَمٕج.
تُہؠ ہیٚکِو ہَمیشہٕ پَنِس ذٲتی ٹیسٹ صَفس مَنٛز اؠڈِٹ ٹؠسٹ کٔرِتھ "sandbox" page.
طَرٕز
زیٛادٕ تَر مَضموٗنَن چھِ واریاہ کَم مَتن طرٕزَس پؠٹھ کام پیوان کَرنؠ
تَمام طَرٕزٕچ کام چھِ خاص نِشانو شٲتی کَرنہٕ یِوان، یِم مَتَن برٛونہٕ تہٕ پَتہٕ ترٛاونہٕ یِوان چھِ۔ تُہؠ ہیٚکِو یِہ کٲم کوڈ سٟتؠ یا بَنو سٟتؠ کٔرِتھ یِم ہؠٚرکَن اوزار جاے آسان چھِ
ہیڈِنگ تہٕ سَب ہیڈِنگ چھِ یِتھ پٲٹھؠ ترٛاونہٕ یِوان، Advanced پَتہٕ Heading اَوزار جاے.
"لیوَل 2" مُنتَخٕب کَرنہٕ سٟتؠ گَژھِ مَتَن اَہَم سَرنامَس مَنٛز تَبدیٖل، یِم چھِ ساروٕے کھوتہٕ زیٛادٕ اِستِمال کَرنہٕ یِوان کُنہِ تہِ صَفَس مَنٛز
"لیوَل 3" چھِ لۄکُٹ سَرنامہٕ بَناونہٕ ہُس لیوَل 2 کھوتہٕ لۄکُٹ آسان چھُ، یِتھ پٲٹھؠ چھِ باقی سَرنامہٕ 3 کھوتہٕ تہِ لۄکٹ آسان.
اَوزار شَلفہٕ وَرٲے تہِ چھُ سَرنامہٕ بَناونہٕ یِوان، تَتھ خٲطرٕ گَژھِ یِم
= نِشان سَرنام مَتنَس پرَٛتھ طَرفہٕ آسٕنؠ؛
= یُہُنٛد تَعداد چھُ سَرنامہٕ لیوَل مُکرَر کَران:
==سَرنامہٕ== (لیوَل 2)
===لۄکُٹ سَرنامہٕ=== (لیوَل 3)
مَتن چھُ موٹ یا ہول بناونہٕ یِوان یِمو بَٹنو سٟتؠ B تہٕ I یِم اَوزار جاے آسان چھِ
مۄٹ یا ہول مَتَن چھُ اَوزار شَلف اِستِمال کَرنہٕ وَرٲے تہِ بَناونہٕ یِوان، تَتھ خٲطرٕ گَژھِ مَتَن
' اؠفَڈٹرافَس مَنٛز دَرٕج کَرنہٕ یُن؛ پرَٛتھ طَرفہٕ ترے اؠفَڈٹرافَس چھِ مَتن موٹ بَناوَن تہٕ پرَٛتھ طَرفہٕ زٕ اؠفَڈٹراف چھِ مَتن ہۄل بَناوَن.
'''موٹ مَتَن'''
''ہول مَتث''
مَضموٗنَن ہُنٛد عُنٛوان چھُ عام طور پرَٛتھ ساتہٕ موٹین اَچھَر مَنٛز اسان، مَگر یہِ چھُ صِرِف گوڈنیک ظٲہِریَتھ پؠٹھ لوگو گَژھان۔ اَمہِ پَتہٕ ییٚلہِ عُنٛوانُک زکر مَضموٗن مَتنَس مَنٛز چھُ یِوان، سُہ چھُنہٕ موٹ آسان.
لِنکہٕ تہٕ وِکی لِنکہٕ
وِکی لِنکہٕ چھِ وِکیٖپیٖڈیاہُک اَہَم حِصہٕ۔ وِکی لِنکہٕ چھِ صَفَن پانہٕ وٲے جوڈان، اَمہِ سٟتؠ چھُ تَمام اِنساکلوپیٖڈیا جوڈِتھ روزان. عام طور گَژھَن وِکی لِنکہٕ طَرٕز نامہٕ مُطٲبِق اِستِمال کَرنہٕ یِنؠ.
وِکی لِنکہٕ چھِ یِم برٛکَٹ اسان:
[[مَضموٗن ناو]]۔ تُہؠ ہیٚکِو لِنک یَمہٕ نِشان سٟتؠ تہِ بَنٲوِتھ.
اَگر تُہؠ چھِو یَژھان کُنہِ مَضموٗنَس سٲرؠ لِنک بَناوٕنؠ مَگر بَدل مَتَن ظٲہِر کَرُن لِنکہٕ جاے، تُہؠ ہیٚکِو تہِ
یَم نِشان
| یا (⇧ Shift+\):
[[مَضموٗن ناو|ظٲہِر مَتن]]
تُہؠ ہیٚکِو مَضموٗنکِس مَخصوٗص حِصَس سٟتؠ تہِ لِنک بَنٲوِتھ، ہیش اِستِمال کٔرِتھ
#:
[[مَضموٗن ناو#مَضموٗن حِصہٕ ناو|ظٲہِر مَتَن]]
کیٚنٛہہ مِثال:
[[اِنسان]]بَنہٕ اِنسان
[[جۆم تہٕ کٔشیٖر (مَرکزی عَلاقہٕ)]]بَنہٕ جۆم تہٕ کٔشیٖر (مَرکزی عَلاقہٕ)، تہٕ:
[[جۆم تہٕ کٔشیٖر (مَرکزی عَلاقہٕ)|جۆم تہٕ کٔشیٖر]]بَنہٕ جۆم تہٕ کٔشیٖر (مَرکزی عَلاقہٕ)
[[سی ٹی سِکین#قسٕم|کَمپیوٗٹِڑ ٹوموٗگرٛافی ہٕنٛد قسٕم]]کوڈ بَنہٕ
کَمپیوٗٹِڑ ٹوموٗگرٛافی ہٕنٛد قسٕم
تُہؠ ہیٚکِو فرما مَدَتھ تہٕ وُچھِتھ، یُس زیٛادٕ تَر استِمال گَژھان چھِ واریاہَن مَضموٗنَن مَنٛز ہیشی مَعلوٗمات دِینہٕ خٲطرٕ۔ یِم چھِ کٕرلی برکٹو سٟتؠ پرزناونہٕ یِوان:
{{فرما ناو|کٲم}}
مِثال: [حَوالہٕ ضۆروٗری]
یہِ [حَوالہٕ ضۆروٗری] ٹیگ دَرٕج کَرنہٕ خٲطرٕ ہیٚکِو تُہؠ یہِ کوڈ اِستِمال کٔرِتھ:
{{Citation needed|date=اَکتوٗبَر 2022}}۔ یہِ نِشان تہٕ چھُ کٲم کَران.
تَبدیٖلی مَحفوٗظ کَرٕنؠ
خُلاصہٕ:
☐ یہِ چھُ اَکھ لۄکُٹ اؠڈِٹ ☑ یہ صفہٕ تھایو نَظَرِ تل
ییٚلہِ تۄہہِ باسیو زِ صَفَس آو اؠڈِٹ کَرنہٕ، شایع کَرنہٕ برٛونٛہہ گَژھَن یِم کامہِ اَنجام دِینہٕ.
تُہؠ پَژٕ اؠڈِٹٕچ نُمٲیِش وُچھِنؠ یہِ بَٹُن نُمٲیِش دَبٲوِتھ تاکہِ کانٛہہ غلطی یِیہِ شایع گَژھنہٕ برٛونٛہہ رَٹنہٕ تہٕ ٹھیک کَرنہٕ.
اَکھ لۄکُٹ خُلاسہٕ گَژھِ اؠڈِٹ خُلاسہٕ جاے لیکھنہٕ یُن، اَمہِ سٟتؠ چھِ باقی رُکُن ہیکان وُچھِتھ زِ تُہؠ کیا تَبدیٖلی کٔروٕ۔ اؠڈِٹ خُلاسہٕ گَژھِ لۄکُٹ آسُن۔ مِثال: اِملا غَلط .
اَگر تُہؠ چھِو لۄکُٹ اؠڈِٹ کۆرمُت صَفَس، تَتھ حالتَس مَنٛز گَژھِ ☑ یہِ چھُ اَکھ لوکُٹ اؠڈٹ حاے ٹِک دِینہٕ یِن۔ لۄکٕٹؠ اؠڈِٹ چھِ تِم اؠڈِٹ یِم نہٕ مَضموٗنُک مانے بَدلاوؠن.
مَضموٗن یا صَفہٕ نَظرِ تَل تھاونہٕ خٲطرٕ گَژھِ ☑یہ صفہٕ تھایو نَظَرِ تل جاے ٹِک دِینہٕ یِن۔ اَمہِ سٟتؠ روزِ یہِ صَفہٕ یُہُنٛدِس نَظرِ تَل فِہرِست مَنٛز، تہٕ تُہؠ ہیٚکِو اَمٕچ کانٛہہ تہِ تَبدیٖلی وُچھِتھ.
نُمٲیِش وُچھ؟ اؠڈِٹ خُلاسہٕ کور دَرٕج؟ تیٚلہِ چھُ آخری قَدَم بَدلاو کٔرِو شایع بَٹُن دَباوُن، اَمہِ سٟتؠ گَژھِ تُہُنٛد اؠڈِٹ وِکیٖپیٖڈیاہَس پؠٹھ شایع.
نٔو صَفہٕ تَخلیٖق کَرُن
یَتھ وِکیٖپیٖڈیاہَس پؠٹھ چھِ 2٬266 مَضموٗن۔ تُہؠ ہیٚکِو تِم مذیٖد بحتَر بَنٲوِتھ یا ہیٚکِو نٔوؠ مَضموٗن تَخلیٖق کٔرِتھ۔ مَضموٗن گَژھِ یِم پاس کَرُن.
نامور
مَضموٗنُک عُنٛوان چھا ناموَر؟ مَضموٗنَن گَژھِ اہمِیتھ آسٕن تاکہِ تِمن پؠٹھ ییٚہِ مَضموٗن بَناونہٕ۔ اَمیُٛک مَطلَب چھُ زِ تِمَن مُتلِق مولوٗماتھ گَژھِ شایع آسٕنؠ اَصٕل جایَن.
بروسہٕ مَند حَوالہٕ
اَتھ مَضموٗن عُنٛوانَس مُتلِق چھا بروسہٕ مَند ذَرایعہ لیٚکھان؟ مَضموٗن شُروٗع کَرنہٕ برٛونٛہہ گَژھِ یہِ وُچھنہٕ یُن۔ یہِ چھُ ٹھیٖکھ وِکیٖپیٖڈیا مولوٗماتھ دَستیاب کَرنہٕ خٲطرٕ صۆروٗری.
مَضموٗنَس سٟتؠ نزدیٖکھی
تُہؠ چھا مَضموٗنَس سٟتؠ نزدیٖکھی؟ پانَس مُتلِق یا پَنہٕ کَمپَنی یا تَس مُتلِق یُس تُہی سٟتؠ وابَستہٕ آسہ گَژھِ نہٕ لیٚکھنہٕ یُن تِکیٛازٕ اَتھ حالتَس مَنٛز چھُنہٕ صٲرِف ہیٚکَن غٲر جٲنِبدارانہٕ پٲٹھؠ مَضموٗن تَحریٖر کٔرِتھ۔ تُہؠ ہیٚکِو پانَس مُتلِق مَضموٗن بَنانٲوِتھ مَضموٗن تَخلیٖق کَرنہٕ خٲطرٕ عَرٕض، اَتھ جاے کٔرِو مَضموٗن عُنوان تہٕ حَوالہٕ دَرٕج.
نو مَضموٗن تَخلیٖق
وِکیٖپیٖڈیاہَس پؠٹھ چھِ 2٬266 مَضموٗن دٕستِیاب یِم رَضاکار صٲرِفَو تَخلیٖق چھِ کٔرؠ مٕتؠ۔ اَگَر تُہؠ تہِ چھِو یَژھان مَضموٗن تَخلیٖق کَرٕنؠ۔ تَتھ خٲطرٕ کٔرِو گۄڈَے تَلاش سُہ مَضموٗن مُمکِن چھُ سُہ مَضموٗن ہیٚکہِ دٕستِیاب ٲسِتھ۔ اگَر سُہ مَضموٗن درٛاو نہٕ تَلاش کٔرِتھ تیٚلہِ کٔریَو بۄنہٕ کَنہِ مَضموٗنُک عُنٛوان دَرٕج تہٕ کٔریَو صَفہٕ تَحریر۔
حَوالہٕ
تَصدیٖق
وِکیٖپیٖڈیاہٕچ اَکھ اَہَم پالسی چھےٚ زِ مَضموٗنُک مَواد گَژھِ تَصدیٖق دار آسُن۔ اَمیُک مَطلب چھُ زِ بَروسہٕ مَند ذَرایعہ گَژھَن مَواد سَہارٕ دِنؠ۔ تِمَن جُملَن گَژھِ حَوالہٕ یِمَن پؠٹھ شَک آسہِ۔ عام طور گَژھَن زِنٛدٕ اِنسانَن مُتلِق مَضموٗنَن مَنٛز واریاہ حَوالہٕ آسٕنؠ۔ وِکیٖپیٖڈیاہَس پؠٹھ چھُنہٕ ذٲتی تَحقیٖق اِستِمال کَرنہٕ یِوان، پرَٛتھ کانٛہہ کَتھ گَژھِ کُنہِ جار شایع آسٕنؠ.
اَگر تُہؠ چھِو نٔو مَضموٗن، حِصہٕ یا جُملہٕ بَناوَن، یہِ چھِ تُہُنٛز زِمہٕ دٲری زِ اَتھ گَژھِ حَوالہٕ دِنہٕ یُن۔ حَوالہٕ وَرٲے مَواد چھُ عام طور ہَٹاونہٕ یِوان۔ کُنہِ ساتہٕ چھُ گۄڈٕ حَوالہٕ دِیِو فَرما اِستِمال کَرنہٕ یِوان تاکہِ صٲرِفَس میلہٕ وَقٕت.
برٛونٛہہ کُن وُچھِو تُہؠ زِ جُملس کِتھ پٲٹھؠ چھِ حَوالہٕ دِنہٕ یِوان تہٕ وِکیٖپیٖڈیاہَس پؠٹھ کَتھ چھُ بَروسہٕ مَند حَوالہٕ وَنہٕ یِوان.
سطٕر حَوالہٕ
سطٕر حَوالہٕ چھِ عام طور لۄکٕٹؠ نَمبَر نوٹ [1] ہِوؠ آسان۔ یِم چھِ جُملہٕ پَتہٕ ترٛاونہٕ یِوان تہٕ یِم چھِ تَتھ جُملَس یا پَرےگرٛافَس حَوالہٕ دِوان کُنہِ ذَرایُک۔ ییٚلہِ اَتھ پؠٹھ کِلِک کَران چھِ، یہِ چھُ پَرَن وٲلِس حَوالہٕ حِصَس پؠٹھ واتٕناوَن یُس مَضموٗنَس بۄنہٕ آسان چھُ.
اؠڈِٹ کَرنَس دوران وُچھِو تُہؠ سطٕر حَوالہٕ ٹیگ یِم اِستِمال کَرنہٕ چھِ یِوان
...  یِمَن مَنٛز چھُ کانٛہہ حَوالہٕ فرما یا لِنک ترٛاونہٕ یِوان.
یاد تھٲوِو زِنٔو صَفہٕ تَخلیٖق کَرنہٕ پَتہٕ یا تَتھ مَضموٗنَس حَوالہٕ دِنہٕ پَتہٕ یَتھ نہٕ حَوالہٕ گۄڈٕ موجود آسہِ، گَژھِ حَوالہٕ حِصہٕ بَناونہٕ یُن۔ حَوالہٕ حِصہٕ چھُ مَضموٗنَس تَلہٕ آسان؛
==حَوالہٕ== {{حَوالہٕ}}
نوٹ؛ کانٛہہ تہِ حَوالہٕ طَرٕز ہیٚکِو تُہؠ اِستِمال کٔرِتھ.
- ↑ ویلٕز، جِمی (2022). سطٕر حَوالہٕ کیا چھُ؟. وِکی شایع. ص. 6.
حَوالہٕ اَوزار
کوڈَس مَنٛز حَوالہٕ دِیُن چھُ تھوڈا مُشکِل، اَمہِ کِنؠ چھُ کوڈ اؠڈِٹ خانَس مَنٛز اَکھ آلہٕ حَوالہٕ اَوزار اِستِمال کَرنہٕ یِوان یَمہٕ سٟتؠ یہِ کٲم سَہَل گَژھان چھِ۔ یہِ اَوزار شَلف چھُ ڈیسکٹاپ کوڈ اؠڈِٹ خانَس مَنٛز آسان.
یہِ اِستِمال کَرنہٕ خٲطرٕ، کٔرِو جُملَس پَتہٕ کِلِک تہٕ دَبٲوِو Cite بَٹُن۔ اَمہِ پَتہٕ کٔرِو اَکھ فرما مُنتَخٕب یۄس حَوالَس مُطٲبِق آسہِ۔ یِم فرما چھِ؛
{{cite web}}عام حَوالَن خٲطرٕ
{{cite news}}خَبر تہٕ خَبر وؠب سایِٹَن خٲطتٕ
{{cite book}}کِتاب حَوالَن خٲطرٕ
{{cite journal}}میگزین، تٲلیٖمی موضوٗعَن خٲطرٕ
اَکھ دَرٕج ڈَبہٕ گَژھِ اِظہار، یَتھ مَنٛز تُہؠ مولوٗماتھ ہیٚکِو دَرٕج کٔرِتھ تہٕ اَتھ حَوالَس ناو دِتھ۔ اَمہِ پَتہٕ کٔرِو دَرٕج بَٹنَس پؠٹھ کِلِک، اَمہِ سٟتؠ گَژھِ یہِ مولوٗماتھ وِکی کوڈَس مَنٛز تَبدیٖل۔ اَگر تُہؠ یَژھ آسہ، تُہؠ ہیٚکِو نُمٲیِش تہِ وُچھِتھ.
کُنہِ ساتہٕ چھِ اَکھ حَوالہٕ واریاہ لَٹہٕ اِستِمال کَرنہٕ یِوان، تَتھ خٲطرٕ گَژھِ ناو دار حَوالہٕ پؠٹھ کِلِک کَرُن تہٕ اِستِمال سَپدؠ مِتؠ حَوالہٕ مُنتَخٕب کَرٕنؠ.
بَروسہٕ مَند ذَرایعہ
وِکیٖپیٖڈیا مَضموٗن گَژھَن بَروسہٕ مَند، شایع حَوالہٕ دِنہٕ یِن، یِم مَضموٗنَس مَنٛز موجود مولوٗماتٕچ تَصدیٖق آسَن کَرن۔ وَنہٕ چھَو تۄہہِ پَتاہ زِ حَوالہٕ کِتھ پٲٹھؠ چھِ مَضموٗنَن دِوان۔ وَنہٕ چھُ وُچھُن زِ کٔم حَوالہٕ گَژھَن دِنہٕ یِن؟
حَوالٕچ بَروسہٕ مَندی چھِ ترٛے اَہَم حِصہٕ پؠٹھ دارمدار آسان؛ ذَرایعہ پانہٕ (مِثال؛ کانٛہہ دَستاویٖز، مَضموٗن، کِتاب)، ذَرایُک تَخلیٖق کار (مِثال لِکھٲرؠ)، تہٕ شایع کَرن وٲلؠ (مِثال؛ کَشمیٖر یونِورسِٹی پریس). تَمام نۄقطہٕ چھِ بَروسہٕ مَندی پؠٹھ اَثر ترٛاون.
بَروسہٕ مَند ذَرایعہ چھِ تِم یُہُنٛد مَواد ٹھیٖکھ تہٕ نُقُص وَرٲے آسان چھُ۔ یِم چھُ کانٛہہ تہِ مَواد شایع کَرنہٕ برٛونٛہہ اَتھ جانچ پَرتال کَران تہٕ واریاہ اؠڈِٹوریَل عَملو سٟتؠ اَمُک مَواد بَروسہٕ مَند بَناوَن۔ کیٚنٛہہ بَروسہٕ مَند ذَرایعہ چھِ یونِورسِٹی کِتاب، کِتابہٕ یِم اصٕل شایع گَرو شایع آسَن کَرمٔژ، جزیٖرہ، اَخبار.
ذٲتی شایع کٔرمٕتؠ ذَرایعہ، یَتھ مَنٛز تَخلیٖق کار تہٕ شایع کَرن وول آسہِ اَکوے اِنسان، یِم چھِنہٕ اِستِمال کَرنہٕ یِوان۔ اَگر تَخلیٖق کار آسہِ مٲہِر لِکھٲرؠ یَم کیٚنٛہہ خاص مۆضوٗع آسَن لؠکھمِت، تِہٕنز ذٲتی شایع کٲم چھِ بَروسہٕ مَند ذَرایعہ مانہٕ یِوان.
حَوالہٕ چھا اِستِمال کَرُن لایَکھ، یہِ چھُ اَمکِس پَسہِ مَنظرَس پؠٹھ دارمدار آسان۔ ذَرایعہ یِم کُنہِ عُنٛوانَس خٲطرٕ بروسہٕ مَند آسَن، ہیٚکَن نہٕ باقی عُنوانَن خٲطرٕ بروسہٕ مَند ٲسِتھ۔ زِنٛدٕ اِنسانَن پؠٹھ مَضموٗنَن گَژھِ ہَمیٖشہٕ بَروسہٕ مَند ذَرایعہ ہُنٛد حَوالہٕ دِنہٕ یُن.
یِم چھِ کیٚنٛہہ عام ہؠدایَتھ، مٔذیٖد مولوٗماتھ خٲطرٕ وُچھِو وپ:تَصدیٖق تہٕ وپ:بَروسہٕ مَند ذَرایعہ.
تَصویٖر
وِکیٖپیٖڈیا پؠٹھ تَصویٖر، آڈیو یا ویٖڈیو اِستِمال کَرنہٕ خٲطرٕ گَژھِ گۄڈٕ سۄ اَپلوڈ کٔرِتھ آسٕنؠ. مَگر وِکیٖپیٖڈیاہَس پؠٹھ میٖڈیا اَپلوڈ کَرنَس چھِ کیٚنٛہہ بٕندِش. یہِ مَدَتھ صَفہٕ چھُ اَتھ مُتلِق رول تہ عَملہٕ بَیان کَران.میڈیا اَپلوڈ کرنہٕ خٲطرٕ گَژھِ گۄڈٕ اَکھ کاتہِ آسُن کھاتہٕ تَخلیٖق کَرُن چھُ سَہَل تہٕ مُفُت بیٚیہِ چھِ اَتھ کٲفی فٲہِد.
تُہُنٛد میٖڈیا بَناے مَضموٗن بَہتَر!
تَصویٖر اَپلوڈ
سارؠ وٕے کھۄتہٕ اَصٕل جاے تَصویٖر اَپلوڈ کَرنٕچ چھِ وِکیٖمیٖڈیا کامَنٕز، اَتھ پؠٹھ اَپلوڈ کَرمٔژ تَصویٖر چھِ واریاہ زَبانَن ۂندیَن وِکیٖپیٖڈیاہَن پؠٹھ اِستِمال کَرنہٕ یِوان تہٕ بیٚیہِ باقی وِکیٖمیٖڈیا مَنصوبَن پؠٹھ تہِ اِستِمال گَژھان.
کامَنٕزَس پؠٹھ تَصویٖر اَپلوڈ کَرنہٕ خٲطرٕ کٔرِو کامَنٕز اَپلوڈ وِزاڈ صَفہٕ اِستِمال. یہِ صَفہٕ کَرؠ تُہؠ تَصویٖر اَپلوڈ کَرنَس مَنٛز مَدَتھ.
اَکھ اَہَم اِطلاع: کامَنٕز چھُ صِرِف آذاد تَصویٖر اَپلوڈ کَرنَس اِجازَتھ دِوان. اَمیُک مَطلب چھُ عام طور گَژھَن نہٕ اَتھ پؠٹھ کاپی رایِٹ دار تَصویٖر آسان.
کیٚنٛہہ حالتَن مَنٛز چھُ وِکیٖپیٖڈیا غٲر آذاد مَواد یا اَصٕل اِستِمال تَحَت کاپی رایِٹ دار تَصویٖر اِستِمال کَرنہٕ دِوان. مَگر یہِ اِستِمال گَژھِ سَختی سان حِکمَتہِ عَملی تَحَت آسُن. مِثال؛ سِکریٖن شاٹ، لوگو تہٕ باقی.
غار آزاد مَواد اَپلوڈ کَرنہٕ خٲطرٕ گَژھِ یہِ اَپلوڈ صَفہٕ اِستِمال کَرنہٕ یُن تہٕ پرَٛتھ کُنہِ اَپلوڈَس گَژھِ اِجازَتھ نامہٕ دِنہٕ یُن.
تَصویٖر اِستِمال
ییٚلہِ تُہؠ تَصویٖر اَپلوڈ کٔرِو کامَنٕزَس پؠٹھ یا وِکیٖپیٖڈیاہَس پؠٹھ، اَمہِ پَتہٕ چھِ یہِ کُنہِ مَضموٗنَس مَنٛز اِستِمال کَرٕنؠ. اَتھ خٲطرٕ دَبٲوِو اؠڈِٹ بَٹُن تَتھ مَضموٗنَس مَنٛز یَتھ مَنٛز تُہؠ تَصویٖر اِستِمال چھِو یَژھان کَرٕنؠ. اَمہِ پَتہٕ کٔرِو یَمہٕ حِصابُک کوڈ دَرٕج یَتھ جاے تَصویٖر آسہِ تھاوٕنؠ.:
[[File:Image name.jpg|thumb|Caption for the image]]
مِثال:
[[File:Durdle Door Overview.jpg|thumb|اَکھ قدرتی آرٕچ|alt=Beach with a large rocky arch over the water]]
یہِ بَٹُن تہٕ چھُ اِستِمال گَژھان تَصویٖر اِستِمال کَرنہٕ خٲطرٕ.
تَصویٖر چھِ پانہٕ کھووُرِ طَرفہٕ روزان، مَگر صٲرِف ہیٚکَن اَمِچ جاے مُکرَر کٔرِتھ. تُہؠ ہیٚکِو تَصویٖر دۄچھنہٕ طَرفہٕ
|right کوڈ سٟتؠ کٔرِتھ:
[[File:Colosseum in Rome, Italy - April 2007.jpg|thumb|right]]
بۄنہِ کَنہِ دِنہٕ آمِتِس ویڈیوَس مَنٛز چھُ ہاونہ یِوان زِ تَصویٖر کِتھ پٲٹھؠ چھِ مَضموٗنَس مَنٛز اِستِمال کَرنہٕ یِوان.
ڈَبہٕ
وِکی ڈَبہٕ چھِ اَکھ اَہَم طٔریٖقہٕ مولوٗماتھ فَراہَم کَرنہٕ خٲطرٕ. یہِ مَدَتھ صَفہٕ چھُ نٔو ڈَبہٕ تَخلیٖق کَرنَس تہٕ اؠڈِٹ کَرنَس وَتھ ہاوان. ہؠدایتَن خٲطرٕ گَژھِ ڈَبہٕ طَرٕز نامہٕ وُچھنہٕ یُن.
اَکھ سَہَل طٔریٖقہٕ ڈَبہٕ تَخلیٖق کَرنُک چھُ اؠڈِٹ شَلفَس مَنٛز یہِ بَٹُن دَبٲوِتھ. اَمہِ سٟتؠ چھِ اَکھ دَرٕج ڈَبہٕ اِظہار گَژھان یَتھ مَنٛز رو تہٕ کالم تعداد چھِ دَرٕج کَرنہٕ یِوان. یہِ تَعداد دَرٕج کَرنہٕ سٟتؠ چھُ مَضموٗنَس مَنٛز ڈَبہٕ وِکی کوڈ ترٛاونہٕ یِوان. امہِ پَتہٕ ہیٚکِو تُہؠ "مِثال" مولوٗماتھ سٟتؠ بَدلٲوِتھ.
بٕڈ ڈَبہٕ چھِ باسان واریاہ مُشکِل اؠڈِٹ کَرٕنؠ، مگر اَمِیُک اۆصول چھُ سَہَل.
ڈَبہٕ اؠڈِٹ کَرٕنؠ
تُہؠ چھا نٔو ڈَبہٕ تَخلیٖق کۄرمُت یا پرٛون ڈَبہٕ اؠڈِٹ کَران، خانَن ہُنٛد مَتَن بَدلاوُن چھُ ہاوان زِ ڈَبہٕ کیوتھ آسہِ.
ڈَبَس مَنٛز چھِ یِم بُنیٲدی عُنصَر آسان، یِم تُہؠ بَدلٲوِتھ ہیٚکِو؛
خٲلی جاے گۄڈٕ تہٕ پَتہٕ چھے نہٕ کانٛہہ فَرَق ترٛاوان.
طَرٕز
ییٚلہِ تُہؠ موجودٕ ڈَبہٕ اؠڈِٹ آسِو کَرن، تُہؠ وُچھِو یِم زٕ طٔریٖقہٕ یِمَن مَنٛز ڈَبہٕ تَخلیٖق چھِ کَرنہٕ یِوان؛
پَرَن وٲلِس خٲطرٕ چھِ دۄنوٲے پؠٹھِم اؠڈِٹ ہیوے؛
ڈَبَن اِضافہٕ کَرُن
موجودٕ ڈَبہٕ اؠڈِٹ کَرُن تہٕ کالم یا رو بَڈٲوِتھ نٔو مولوٗماتھ فَراہَم کَرٕنؠ چھِ عام عَمل.
رو اِضافہٕ
رو اِضافہٕ کَرنہٕ خٲطرٕ چھُو تُہؠ رو نِشان ترٛاوُن، تہٕ برابر خانہٕ بَناوٕنؠ.
سَہَل طٔریٖقہٕ چھُ کاپی تہٕ پیسٹ کوڈ کَرُن۔ مَگر اِختِتام کوڈ گَژھِ آخرَس پؠٹھ آسُن.
|}.
کالم اِضافہٕ
ڈَبَس مَنٛز کالم ہُراونہٕ خٲطرٕ گَژھِ اَکھ اَکھ خانہٕ پؠتھ روَس مَنٛز بَڈاونہٕ یُن.
نُمٲیِش
اؠڈِٹ شایع کَرنہٕ برٛونٛہہ گَژھِ اؠڈِٹ نُمٲیِش وُچھِنؠ، اَمہِ سٟتؠ چھُ سَمٕج تَرَن زِ اؠڈِٹ چھا ٹھیٖکھ.
کَتھ صَفہٕ
اَگر تۄہہِ چھُ کانٛہہ سَوال، مَسلہٕ یا کانٛہہ تَجویٖز وِکیٖپیٖڈیا مَضموٗن بَہتَر بَناونہٕ خٲطرٕ، تُہؠ ہیٚکِو مَضموٗنکِس کَتھ صَفَس پؠٹھ نوٹ لیٚکھِتھ.
تُہؠ وٲتِو اَتھ صَفَس پؠٹھ "کَتھ باتھ" بَٹُن دَبٲوِتھ یُس مَضموٗنَس پؠٹھٕ آسان چھُ۔ اَگر یہِ لِنک وَزٕج آسہِ، اَمیُک مَطلب چھُ زِ یہِ صَفہٕ چھُنہٕ وُنہٕ تَخلیٖق کَرنہٕ آمُت؛ تُہؠ ہیٚکِو یہِ صَفہٕ تَخلیٖق کٔرِتھ تہٕ مَضموٗنَس مُتلِق تَجویٖز دِتھ.
ییٚلہِ تُہؠ نٔو بَحَث لیٚکھِو، سۄ گَژھِ باقی بَحثو بۄنہٕ کَنہِ دَرٕج کَرنہٕ یِنؠ۔ یہِ اَنٛجام دِنہٕ خٲطرٕ ہیٚکِو تُہؠ "نٔو موضوٗع" بَٹنَس پؠٹھ کِلِک کٔرِتھ۔ اَمہِ سٟتؠ ہیٚکِو تُہؠ نٔو عُنٛوان تہٕ اَمیٕچ تَفصیٖل لیٚکھِتھ.
اَگر تُہؠ چھِو کٲنٛسہِ جَواب دِوان، تُہُنٛد جَواب گَژھِ تِہٕندِ کَتھٕ بۄن آسُن۔ اَتھ خٲطرٕ ہیٚکِو تُہؠ [جَواب] لِنک پؠٹھ کِلِک کٔرِتھ یۄس جُملَس پَتہٕ چھِ آسان۔ جَوابَس مَنٛز اگر تُہؠ کُنہِ مَضموٗنٕچ لِنک آسہِ جوڈٕنؠ، تَتھ خٲطرٕ چھُ یہِ بَٹُن اِستِمال گَژھان تہٕ اَگر تُہؠ کٲنٛسہِ صٲرفَس آسہِ اِشارٕ دیُٛن، تَتھ خٲطرٕ چھُ یہِ بَٹُن اِستِمال گَژھان.
تُہُنٛدِس پٲغامَس چھُ تُہُنٛد رُکُن ناو دَستَخط طور اِستِمال کَرنہٕ یِوان، اَگر تُہؠ چھُ نہٕ کھاتہٕ تیٚلہِ چھُ تُہُنٛد ای پی پَتا دَستَخط طور اِستِمال کَرنہٕ یِوان۔ دَستَخط چھِ شِناخَتھ آسان یَمہٕ سٟتؠ باقی صٲرف چھِ ہیٚکان وُچھِتھ زِ یہِ کَتھ کٔمؠ چھِ لیٚچھمٕژ.
رُکُن کَتھ صَفہٕ
وِکیٖپیٖڈیاہَس پؠٹھ چھُ پرَٛتھ کٲنٛسہِ رُکنَس پَنُن رُکُن کَتھ صَفہٕ آسان. اَتھ صَفَس پؠٹھ ہیٚکہِ کانٛہہ تہِ رُکُن تُہؠ خٲطرٕ پٲغام لیٚکھِتھ. باقی رُکُن ہیٚکَن سَوال یا تَجویٖز دِتھرُکُن یِم نہٕ دَرٕج آسَن (ای پی رُکُن) یِم یَکجا اِنٹرنؠٹ رٲبطہٕ آسَن اِستِمال کَرن مِثال سۆکوٗلَن مَنٛز، تِمن چھُ یَکجا ای پی کَتھ صَفہٕ آسان. اَگر تُہؠ لیٚکھہٕ کانہہ پٲغام، تُہؠ وُچھِو اَکھ اِطلاع کُنہِ تہِ صَفَس پؠٹھٕ کَنہِ: اَگر تُہؠ لیٚکھہٕ کانہہ پٲغام، تُہؠ وُچھِو اَکھ اِطلاع کُنہِ تہِ صَفَس پؠٹھٕ کَنہِ
تُہؠ ہیٚکِو جَواب تَمہِ حِصاب دِتھ یِتھ پٲٹھؠ مَضموٗن کَتھ صَفَن پؠٹھ دِنہٕ چھُ یِوان: [جَواب] لِنک پؠٹھ کِلِک کَرنہٕ سٟتؠ یۄس جُملَس پَتہٕ چھِ آسان. اَگر تُہؠ کٲنٛسہِ صٲرف سُنٛد تَوَجو آسہِ اَتھ بَحَث کُن اَنُن، تَتھ خٲطرٕ چھُ یہِ بَٹُن اِستِمال گَژھان، اَمہِ سٟتؠ چھِ تِمَن اِطلاع میلان.
عام طور، ہیٚکِو تُہؠ کٲنٛسہِ تہِ رُکُن سُند رُکُن صَفہٕ تِہٕندِس دَستَخطس مَنٛز وُچھِتھ، یہِ لِنک "کَتھ". یہِ دَستَخط چھُ پرَٛتھ کُنہِ پٲغام جُملَس پَتہٕ آسان. تُہؠ ہیٚکِو تِہٕندِس کَتھ صَفَس پؠٹھ تِہُند ناو لِنکہٕ پؠٹھ کِلِک کٔرِتھ تہٕ پَتہٕ کَتھ لِنک پؠٹھ کِلِک کٔرِتھ. تُہؠ ہیٚکِو تِہٕندِس کَتھ صَفہٕ تَلاش تہِ کٔرِتھ، تَتھ خٲطرٕ کٔرو تَلاش ڈَبَس مَنٛز ٹایِپ "رُکُن کَتھ:" تہٕ تِہُند رُکُن ناو.
ظٲہِری طَرٕز
طَرٕز چھِ وِکیٖپیٖڈیا بَحَث اَصٕل بَناوَن، اَمہِ سٟتؠ چھِ صٲرِف اَصٕل پٲٹھؠ بَحَث پٔرِتھ ہیٚکان. پرَٛتھ کُنہِ جَوابَس گَژھِ اَکھ عَلاوٕ اِنڑینٹ آسُن. اِنڑینٹ بَناونہٕ خٲطرٕ چھِ کولَن (:) جُملَس گۄڈٕ اِستِمال کَرنہٕ یِوان تہٕ جوابس چھِ بیٚکھ کولن ترٛاونہٕ یِوان. یِتھَے پٲٹھؠ چھِ باقی مٔذیٖد جَوابَن اَکھ کولن اَمہِ برٛونٛہِم جُملہٕ کھوتہٕ زیٛادٕ تراونہٕ یِوان.
فِہرِست بَناونہٕ خٲطرٕ چھِ سِٹار (*) جُملَس گۄڈٕ ترٛاونہٕ یِوان. یہِ چھُ کُنہِ تہِ مارٕک اَپَس مَنٛز ترٛاونہٕ یِوان. نَمبَر دار فِہرِست بَناونہٕ خٲطرٕ چھِ ہیش (#) جُملَس گۄڈٕ ترٛاونہٕ یِوان.
کَتھ جُملہٕ لٲنہِ مَنٛز تھاونہٕ خٲطرٕ، گَژھَن تِتی کولن ترٛاونہٕ یِنؠ ییتا پرٛانہٕ لٲنہِ مَنٛز اسین.
دیان پانَس کُن
تَمام کَتھ صَفَن پؠٹھ چھِنہٕ صٲرف ہٕنٛز نَظر آسان. یہِ چھُ عام طور پرٛانؠن مَضموٗن مَنٛز لَبنہٕ یِوان، کُنہِ ساتہٕ چھِ واریاہَن ؤرؠ یَن یِم مَضموٗن کَتھ صَفہٕ نَظرِ وَرٲے روزان.
اَگر تُہؠ چھِو یَژھان کانٛہہ پرٛون یا سُہ مَضموٗن یَتھ مَنٛز کَم مَواد آسہِ، اؠڈِٹ کَرُن، تۄہہِ چھُ خٲر مَقدَم. اَتھ مَنٛز گَژھِ جُرَت مَنٛدی ہاوٕنؠ تہِ صَفہٕ اؠڈِٹ کَرُن. اگَر تُہؠ اَتھ مُتلِق بَحَث چھِ کَرنؠ، تَتھ خٲطرٕ گَژھِ اَتھ صَفَس پؠٹھ بَحَث دَرٕج کَرنہٕ یِنؠ تہٕ اَمیٕچ اِطلاع تَتھ جاے دِنہٕ یِنؠ یَتھ جاے باقی صٲرِف ہیٚکَن وُچھِتھ یا یَتھ جاے صٲرفَن ہُند رَو زو آسہِ.
اَتھ خٲطرٕ گَژھہِ، صَفَس مُتلِق وِکیٖپیٖڈیا مَنصوبَس پؠٹھ اِطلاع دِینہٕ یِنؠ. تُہؠ ہیٚکِو یہِ
{{subst:Please see|Talk:Page name#Section name}} فرما اِستِمال کٔرِتھ. اَگر اَتھ مُتلِق آسہِ نہٕ کانٛہہ وِکی مَنصوٗب عَملی، تَتھ حالتَس مَنٛز ہیٚکِو تُہؠ وِکیٖپیٖڈیا چاے جاے مَنٛز اَتھ مُتلِق بَحَث جمع کٔرِتھ.
کَتھ صَفَس پؠٹھ چھِ واریاہ قسمٕک بَحَث کَرنہٕ یِوان مِثال؛ مَضموٗنَس مَنٛز دِنہٕ آمِت حَوالَن مُتلِق، پَکاونَس مُتلِق تہٕ باقی.
رَہنُمٲیی
وِکیٖپیٖڈیا چھِ اَکھ بٔڈ جاے. اَتھ مَنٛز چھِ وَتھ ہاؤنؠ ضۆروٗری.
وِکیٖپیٖڈیاہَس پؠٹھ چھِ حالَس مَنٛز 2٬266 مَضموٗن. یِم تَمام مَضموٗن چھِ رَزاکار صٲرفو تَخلیٖق کٔرمِت.
اَمہِ اَلاو چھِ 6749 صَفہٕ یِم وِکیٖپیٖڈیاہَس مَدَتھ چھِ کَران. یِم صَفہٕ چھِ مُختَلِف ناو جایَن مَنٛز واقع.
یہِ مَدَتھ صَفہٕ چھُ صَفہٕ تَلاش کَرُن تعارُف تہٕ کیٚنٛہہ اَہَم صَفہٕ بَیان کَران.
ناوجاے
وِکیٖپیٖڈیاہٕک صَفہٕ چھِ ناو جاین مَنٛز تَخصیٖم کَرنہٕ آمِت. پرَٛتھ کُنہِ ناوجاے (مَضموٗن ناو جاے وَرٲے) چھُ گۄڈٕ کانٛہہ لفٕظ تہٕ کولَن آسان. مِثال مَدَتھ: تَعارُف. یہِ صَفہٕ چھُ مَدَتھ ناو جاے مَنٛز تہِ اَتھ چھُ ناو تَعارُف. بیٚیہِ مِثال چھِ بۄنہٕ کَنہِ؛
پرَٛتھ کُنہِ ناوجاے ہٕندِس صَفس، خاص ناوجاے وَرٲے، چھُ اَکھ مُتلِق کَتھ صَفہٕ تہِ آسان بَحَث کَرنہٕ خٲطرٕ. مِثال تُہؠ ہیٚکِو کٔشیٖر مَضموٗنَس مُتلِق بَحَث کَتھ:کٔشیٖر صَفَس پؠٹھ کٔرِتھ، یا وِکیٖپیٖڈیا:غٲر جٲنِبدارانہٕ مُتلِق بَحَث وِکیٖپیٖڈیا کَتھ:غٲر جٲنِبدارانہٕ صَفَس پؠٹھ کٔرِتھ. تُہؠ ہیٚکِو کَتھ صَفہٕ پؠٹھ مَواد صَفَس پؠٹھ واپَس پؠٹھٕ کَنہِ دِینہٕ آمٕتؠ بَٹنو سٟتؠ یِتھ.
صَفہٕ تَلاش
تَلاش ڈَبہٕ چھُ صَفَس ہؠرٕ کھووُرِ طَرفہٕ آسان. اَتھ مَنٛز مَضموٗنَن ہٕند ناو دَرٕج کٔرِتھ ہیٚکِو تُہؠ مَضموٗن تَلاش کٔرِتھ. لَفٕظ لیٚکھنَس دۄران چھِ تَلاش تَجویٖز تہِ دیِنہٕ یِوان یَمہٕ سٟتؠ مَضموٗن تَلاش کَرُن چھُ سَہَل گَژھان.
اگر تُہؠ کانٛہہ لَفٕظ لیٚکھِو تَلاش ڈَبَس مَنٛز یُس نہٕ مَضموٗنُک عُنٛوان آسہِ تہٕ دَبٲوِو تَلاش بَٹَن، تُہؠ وُچھِو اَکھ مُکَمَل تَلاش صَفہٕ، اَتھ صَفَس پؠٹھ چھِ تَمام تِم مَضموٗن یِوان ہاونہٕ یِمَن مَنٛز یہِ تَلاش لَفٕظ آسہِ. تُہؠ ہیٚکِو اَتھ صَفَس پؠٹھ آتَک شیٖشہٕ بَٹُن دَبٲوِتھ یس کیٚنٛہہ تَلاش ڈَبَس مَنٛز دَرٕج کٔرِتھ تہِ امَہِ پَتہٕ "یَتھ مَنٛز..." لِنک دَبٲوِتھ. مِثال، اگَر تُہؠ وُچھُن آسہِ زِ کٔشیٖر لَفٕظ کٔژَن مَضموٗنَن مَنٛز چھُ یِوان.
تَلاش صَفہٕ چھُ اِختِیار دِوان تَلاش کُنہِ مَخصوٗص ناوجاے مَنٛز کَرنہٕ خٲطرٕ. تُہؠ ہیٚکِو کانٛہہ ناوجاے مُنتَخٕب کٔرِتھ یَتھ مَنٛز تَلاش ییٚہِ اَنٛجام دِینہٕ.
زٲژ
بیٛاکھ اَکھ اَہَم طٔریٖقہٕ صَفہٕ تَلاش کَرنُک چھُ زٲژ مَنٛز تَلاش کَرُن. یِم زٲژ چھِ مَضموٗنَس تَلہٕ کَنہِ آسان تہٕ یِمَن مَنٛز چھِ ہِوے مَضموٗن آسان مِثال
[[زٲژ:لوٗکھ]]، اَتھ زٲژ مَنٛز آسَن صِرِف تِم صَفہٕ یِم اِنسانَن مُتلِق آسین.
صَفہٕ تَوٲریٖخ
وِکیٖپیٖڈیاہَس پؠٹھ چھُ پرَٛتھ کانٛہہ اؠڈِٹ رِکاڈ کَرنہٕ یِوان تہٕ چھِ عام طور صٲرِف ہیٚکان وُچھِتھ صَفہٕ تَوٲریٖخ مَنٛز.
صَفٕچ تَوٲریٖخ وُچھنہٕ خٲطرٕ دَبٲوِو توٲریٖخ وٕچُھن بَٹُن ہُس اَوزار شَلفَس مَنٛز تَلاش ڈَبَس تہٕ اؠڈِٹ بَٹنَس مَنٛزَس آسَن چھُ.
صَفہٕ تَوٲریٖخ چھِ لٲنَن مَنٛز دِینہٕ آسَن آمٔژ. پرَٛتھ کانہہ لٲنؠ چھِ الگ گَردان ہاوَن.
گَردانَن مَنٛز فَرَق وُچھنہٕ خٲطرٕ کٔرِو زٕ گَردان مُنتَخٕب تہٕ دَبٲوِو مُنتَخٕب گَردانَن مَنٛز وُچھِو فَرَق بَٹُن.
رُجوع مُکرَر تہٕ مُختَصر وَتھ
رُجوٗع مُکرَر
کیٚنٛہہ وِکیٖپیٖڈیا صَفہٕ چھِ رُجوٗع مُکرَر— یِمَن مَنٛز چھُنہٕ مَواد آسان، یِم چھِ صٲرفَس بیٚیِس صَفَس پؠٹھ واتٕناوَن. مِثال میگنِٹِک ریزونینٕس اِمیجِنگ چھُ ایم آر آی مَضموٗنَس کُن رُجوع مُکرَر. اگَر تُہؠ
میگنِٹِک ریزونینٕس اِمیجِنگ کٔرِو تَلاش بَکسَس مَنٛز تَلاش، تُہؠ وٲتِو ایم آر آی مَضموٗنَس پؠٹھ. (اَکھ نوٹ تہِ چھُ ظٲہِر گَژھان یَتھ لیٚکھِتھ چھُ آسان " میگنِٹِک ریزونینٕس اِمیجِنگ پؠٹھٕ رُجوع مُکرَر")
رُجوع مُکرَر تَخلیٖق کَرُن:
- کوڈ اؠڈِٹ سٟتؠ؛ یَتھ بَٹنَس پؠٹھ کِلِک، تہٕ کٔرِو مٕنزِل صَفہٕ دَرٕج یا کٔرِو یہِ کوڈ
#REDIRECT [[صَفہٕ ناو]]اِستِمال.
- ظٲہِر اؠڈِٹ سٟتؠ:گۄڈٕ کٔرِو یَتھ م بَٹنَس پؠٹھ کِلِک، اَتہِ گَژھِ مؠنِو اِظہار تہٕ پَتہٕ کٔرِو یَتھ صَفہٕ طَرٕز بَٹنَس پؠٹھ کِلِک صَفہٕ ناو دَرٕج کَرنہٕ خٲطرٕ.
مُختصَر وَتھ
وِکیٖپیٖڈیا صٲرِف چھِ عام طور صَفَن ہٕنٛز مُختصَر وَتھ اِستِمال کَرن، جَلدی لیٚکھنہٕ خٲطرٕ. یِمَن مَنٛز چھِ ناو جاین ہٕنٛد لۄکٕٹؠ ناو اِستِمال کَرنہٕ یِوان مِثال
وپ:. یِم چھِ خاص رُجوٗع مُکرَر آسان یِمَن لۄکٕٹؠ ناو چھِ آسان.
مِثال، وِکیٖپیٖڈیا:غٲر جٲنِبدارانہٕ حِکمَتہِ عَملی چھُ
وپ:غجحع طور لیٚکھنہٕ یِوان. اَمہِ سٟتؠ چھُ لیٚکھُن سَہَل بَنان
کارآمد لِنکہٕ
پؠٹھِم لِنکہٕ
اَگر تُہؠ کھاتہٕ سٟتؠ دٲخٕل آسِو گٔمِتؠ، تُہؠ وُچھِو کیٚنٛہہ کارآمد لِنکہٕ سِکریٖنَس پؠٹھ پؠٹھمہِ کھووُرِ طَرفہٕ:
- تُہُنٛد رُکُن ناو چھُ تُہؠ رُکُن صَفَس پؠٹھ واتٕناوَن یَتھ پؠٹھ تُہؠ بانَس مُتلِق مولوٗماتھ ہیٚکِو تَحریٖر کٔرِتھ.
- کَتھ چھُ سُہ صَفہٕ یَتھ پؠٹھ باقی صٲرِف تُہؠ خٲطرٕ پٲغام چھِ لیٚکھِتھ ہیٚکَن.
- تَرجیحات چھِ وِکیٖپیٖڈیا پاسوٲڈ، ای میل تہٕ باقی جیٖز بَدلاونہٕ خٲطرٕ.
- نَظرِ تَل فِہرِست چھِ صَفہٕ اؠڈِٹَن پؠٹھ نَظر تھانہٕ خٲطرٕ.
- شٔرکٔر چھِ تُہِنٛد تَمام اؠڈِٹ.
- خٲرِج چھُ تُہؠ کھاتہٕ مَنٛز نؠبَر کَڈان.
دۄچھنہٕ طَرفہٕ
دۄچھنہٕ طَرفہٕ تہِ چھِ کیٚنٛہہ کارآمد لِنکہٕ موجود:
- چوک چھِ اَکھ جاے یَتہٕ بَحَث، کَتھ باتھ تہٕ باقی کامہِ چھِ گَژھان.
- یور کُس صَفہٕ چھُ یِوان چھُ تِم صَفہٕ ہاوان یِم کُنہِ صَفَس پؠٹھ واتان آسَن.
- مُتلِق بَدلاو چھُ تِم تَبدیٖلی ہاوَن ہِم تِمَن مَضموٗنَن آسَن یِمَن کُنہِ مَضموٗنَس سٟتؠ لِنک آسہِ.
بیٚیہِ کیٚنٛہہ لِنکہٕ
- وپ:چاے جاے اَکھ مِلَن سار جاے یَتہٕ تُہؠ پَنِنی سَوال ہیٚکِو پرژھِتھ.
Manual of Style
وِکیٖپیٖڈیا طَرٕز نامہٕ چھِ وِکیٖپیٖڈیا پؠتھ مَتنُک تہٕ باقی چیٖزَن ہُنٛد طَرٕز بَیان کَران، یُس طَرٕز مَضموٗنَن مَنٛز عَملاونہٕ چھُ یِوان. یِمَن پؠٹھ عَمل کَرنہٕ سٟتؠ چھُ وِکیٖپیٖڈیا سَہَل، ہیو تہٕ ڈٕٹِتھ روزان.
اَکھ سَہَل طٔریٖقہٕ چھُ اَکھ اَصٕل پٲٹھؠ لیٚکھنہٕ آمُت مَضموٗن مُطٲبِق باقی مَضموٗن لیٚکھِن. اَگر تُہؠ یَژھ چھِ نٔو مَضموٗن اَصٕل پٲٹھؠ لیٚکھنٕچ، تیٚلہِ گَژھِ وِکیٖپیٖڈیا طَرٕز نامہٕ وُچھنہٕ یُن.
طَرٕز نامہٕ چھِ ہؠدایَتھ، یہِ رَٹہٕ یاد تھاوُن چھُنہٕ ضۆروٗری! اَمہِ سٟتؠ چھِ مَدَتھ لَگان مَضموٗن بَہتَر بَناونَس مَنٛز.
مَضموٗن مَواد چھُ طَرٕزٕ کھوتہٕ اَہَم، باقی صٲرِف تہٕ چھِ اؠڈِٹ کَران مَضموٗن، اَتھ حالتَس مَنٛز گَژھِ اَصٕل نیتھ عَملاونہٕ یِنؠ.
مَضموٗن حِصہٕ
اَکِس مَضموٗنَس مَنٛز گَژھِ گۄڈٕنِیُک پَرےگرٛافَس مَنٛز مَضموٗنُک نِچوڈ آسُن، اَتھ مَنٛز گَژھِ تَمام مَضموٗنُک خُلاصہٕ کَرنہٕ آمُت. یہِ پَرنہٕ پَتہٕ گَژھِ صٲرفَس سَمٕج تَرُ زِ یہِ مَضموٗن کَتھ مُتلِق چھُ تہٕ اَتھ مَضموٗنَس مَنٛز کیا ہیٚکہِ ٲسِتھ. مَواد فِہرِست بۄنہٕ ہُس پَرےگرٛاف آسَن چھُ اَتھ مَنٛز گَژھِ بٲریٖخی سان مَضموٗنَس مُتلِق بَیان کَرنہٕ یُن. اَمہِ پَتہٕ گَژھِ مَضموٗن حِصَن مَنٛز بأغراونہٕ یُن تہٕ پرَٛتھ کانٛہہ حِصہٕ گَژھِ مَضموٗنُک اَلگ اَلگ طَرف بَیان کَرُن.
حِصہٕ تہٕ سَرنامہٕ
مَضموٗن چھُ حِصَس مَنٛز سَرنامو تہٕ لۄکٕٹؠ سَرنامو سٟتؠ تَخصیٖم کَرنہٕ یِوان. یِم چھِ مولوٗماتھ اَلگ اَلگ تھاوان.عام طور چھِ حِصَس مَنٛز ژور پَرےگرٛافَس آسَن.
سَرنامہٕ 1 چھُ مَضموٗنُک عُنٛوان آسَن تہٕ چھُ گۄڈٕے پٲدٕ آسَن کَرنہٕ آمُت. مَضموٗنَس مَنٛز چھِ حِصہٕ سَرنامہٕ دۄیِمہِ پؠٹھ شُروٗع گَژھان (==سَرنامہٕ 2==), اَمِیُک لۄکُٹ سَرنامہٕ چھُ (===سَرنامہٕ 3===), تہٕ یِتھ پٲٹھؠ چھُ یہِ پَکان.
- بیٚیہِ وُچھِو
تَصویٖر تہٕ حَوالہٕ
تَصویٖر گَژھَن مَضموٗنَس مَنٛز دِینہٕ مَتنہٕ مُطٲبِق آسٕنؠ تہٕ مَتنَس گَژھِ حَوالہٕ دِینہٕ یِنؠ.
تَصویٖر
تَصویٖر چھِ صٲرِفَس مَضموٗنُک مَواد سَمٕج تارنَس مَنٛز مَدَتھ کَران. تَصویٖر گَژھَن تَتھ حالتَس مَنٛز اِستِمال یا بَدلاونہٕ ییٚلہِ تِم مَضموٗن کِس مَوادَس اَصٕل تہٕ سَہَل آسَن بَناوَن. اِستِمال کَرنہٕ برٛونٛہہ گَژھِ سۄ تَصویٖر وِکیٖمیٖڈیا کامَنٕزَس یا وِکیٖپیٖڈیاہَس پؠٹھ آسٕنؠ تہٕ اَتھ گَژھِ اَصٕل ریزولوشَن تہٕ صٔحیٖح فَیِل قسٕم آسُن.
تَصویٖر گَژھَن بَرابَر حِصَن مَنٛز تھاونہٕ یِنؠ، پرَٛتھ کانٛہہ حِصہٕ گَژھِ صٔحیٖح تَصویٖر ہاوُن. بیٚیہِ گَژھِ پرَٛتھ کُنہِ تَصویٖرِ وَضاحَتھ لیٚکھِتھ آسٕنؠ. تَصویٖر چھِ لۄکٕٹؠ تھمب نیل آسان یِم کھووُرِ طَرفہٕ روزان چھِ. اَگر ضۆروٗری آسہِ، تَصویٖر چھِ دۄچھنہٕ طَرفہٕ تہِ اِستِمال کَرنہٕ یِوان. کُنہِ ساتہٕ چھُ ذَکھ حِصہٕ تَصویٖرَن خٲطرٕ بَناونہٕ یِوان، اَتھ چھِ نِگار خانہٕ وَنان.
پیٹُس پؠٹھٕ گَژھَن نہٕ تَصویٖر اِستِمال کَرنہٕ یِنؠ، تَصویٖرَن مَنٛز گَژھِ موضون جاے آسٕنؠ. بیٚیہِ وُچھِو ؛
حَوالہٕ
- اَکھ حَوالہٕ گَژھِ نہٕ واریاہ زیٛادٕ اِستِمال کَرنہٕ یُن.
- بَروسہٕ مَند ذَرایعہ گَژھَن اِستِمال کَرنہٕ یِنؠ.
- حَوالہٕ حِصہٕ گَژھِ بۄنہٕ کَنہِ آسُن.
اَگر تُہؠ چھِو نٔو مَضموٗن، حِصہٕ یا جُملہٕ بَناوَن، یہِ چھِ تُہُنذ زِمہٕ دٲری زِ اَتھ گَژھِ حَوالہٕ دِینہٕ یُن۔ حَوالہٕ وَرٲے مَواد چھُ عام طور ہَٹاونہٕ یِوان۔ کُنہِ ساتہٕ چھُ گۄڈٕ حَوالہٕ دِیِو فَرما اِستِمال کَرنہٕ یِوان تاکہِ صٲرِفَس میلہٕ وَقٕت.
سطٕر حَوالہٕ گَژھَن تَتھ خالتس مَنٛز اِستِمال کَرنہٕ یِنؠ ییٚلہِ کُنہِ سطٕرِ ہٕندِس مَوادس پؠٹھ صٔحیٖح نَہ آسنُک الزام آسہِ.
بیٚیہِ وُچھِو ؛
لِنکہٕ
لِنکہٕ
صَفَن أکِس اَکھ سٟتؠ جوڈ دِیُن چھُ وِکیٖپیٖڈیاہُک اَکھ اَہَم حِصہٕ. اۆندروٗنی لِنکہٕ (وِکی لِنکہٕ) چھِ وِکیٖپیٖڈیاہَس جوڈِتھ تھاوان. لِنکہٕ چھِ صٲرفَن اؠکہِ جاے پؠٹھ بیٚیِس جاے واتٕناوَن. یِمو سٟتؠ چھِ مَضموٗن تہِ اَصٕل پٲٹھؠ سَمٕج تَران.تُہؠ ہیٚکِو وِکی لِنکَن مُتلِق مولوٗماتھ یَتھ صَفَس پؠٹھ وُچھِتھ.
أکِس مَضموٗنَس مَنٛز گَژھَن نہٕ زیٛادٕ وِکی لِنکہٕ بَناونہٕ یِنؠ نہ گَژھِ مَضموٗن لِنکو وَرٲے آسُن. لِنکَن ہُنٛد تعداد گَژھِ موضون آسُن.
بیٖروٗنی لِنکہٕ گَژھَن "بیٖروٗنی لِنکہٕ" حِصَس مَنٛز تھاونہٕ یِنؠ. یِم گَژھَن مَضموٗن عُنٛوانَس مُتلِق آسنؠ. حَوالہٕ تہٕ بیٖروٗنی لِنکہٕ چھِ زٕ اَلگ چیٖز، حَوالہٕ چھِ کُنہِ مَوادٕچ تَصدیٖق کَرنہٕ خٲطرٕ اِستِمال گَژھان تہٕ بیٖروٗنی لِنکہٕ چھِ مٔذیٖد مولوٗماتھ فَراہَم کَرنہٕ خٲطرٕ اِستِمال گَژھان.
بیٚیہِ وُچھِو؛
ہیِشَر
طَرٕز نامَس مَنٛز چھِ مَضموٗنَن مُتلِق طَرٕز بَیان کَرنہٕ یِوان یِم واریاہ چیٖز بَیان چھِ کَران.
زَبان
یَتھ وِکیٖپیٖڈیاہَس پؠٹھ چھِ خٲلی عَربی رَسمِ خَظ تہٕ دیوناگری رَسمِ خَظ اِستِمال کَرنہٕ یِوان. عَربی رَسمِ خَظ مَنٛز چھُ کانٛہہ تہِ طَرٕز مِثال کَمرازُک یا مَرازُک کٲشُر لیٚکھنہٕ یِوان.
ہیِشَر
مَضموٗن صَفَن مَنٛز گَژھِ ہیِشَر آسُن یہِ چھُ اَہَم تاکہِ مَضموٗن پَرُن گَژھِ باسہِ ہیوے. مَضموٗن ناوَن مَنٛز تہِ گَژھِ ہیِشَر تھاونہٕ یِوان تاکہِ تَلاش کَرُن گَژھِ سَہَل.
خُلاصہٕ
طَرٕز نامہٕ چھُ اَکھ اَہَم تہٕ بۆڈ ذَرایعہ. یہِ چھُنہٕ تَمام یاد تھاوُن مَگر اَمیُک اۆصوٗل گَژھَن دؠماغَس مَنٛز آسٕنؠ:
- ہیِشَر – مَضموٗنَن مَنٛز گَژھِ ہیِشَر آسُن.
- ڈٕٹیِتھ – مَضموٗنُک طَرٕز گَژھِ نہٕ وٕلؠ وٕلؠ بَدلاونہٕ یُن.
- واضع – مَضموٗنُک مَواد گَژھِ واضع آسُن.
- حَوالہٕ – وِکیٖپیٖڈیاہُک مَواد مَواد گَژھِ حَوالہٕ دِتھ آسُن
ٲخری خَیال
مَدَتھ حٲصِل کَرٕنؠ
مَدَتھ حأصل کَرنہٕ خٲطرٕ ہیٚکِو تُہؠ مَدَتھ: لَفظ تَلاش ڈَبَس مَنٛز دَرٕج کٔرِتھ.
اَگر تۄہہِ چھِوٕ کێنٛہہ سَوال، اَسہِ چھَ اَکھ مِلَن سار جاے، چاے جاے ییٚتؠن تُہؠ تَجُربہٕ دار رُکنَن نِشہِ مَدَتھ ہؠکِو حٲصِل کٔرِتھ؛
کٲم تَلاش کَرٕنؠ
The کامہِ مَرکزَس مَنٛز چھِ کیٚنٛہہ مَضموٗن یِمَن پؠٹھ تُہؠ کٲم ہیٚکِو کٔرِتھ.
مذیٖد مولوٗماتھ
وَقتَس سٟتؠ سٟتؠ چھُ صٲرِف واریاہ مولوٗماتھ حٲصِل کَران تہٕ چھُ مٲہِر صٲرِف بَنان.
مُبارَک
تُہؠ چھِ سؠٹھا مُبارَک زِ تُہؠ مۄقلٲوہ یِم مَدَتھ صَفہٕ پٕرِتھ. تُہؠ ہیٚکِو وَنہٕ اَصٕل مَضموٗن تَخلیٖق کٔرِتھ تہٕ یَتھ وِکیٖپیٖڈیاہَس ہُریر کٔرتھ.


text:
तीन
کونٛکَنی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :त्रि (ترِٛ) < اَوَلی ہِند آریٲیی *tráyas < اَوَلی ہِند ایٖرٲنی *tráyas < اَوَلی ہِند یوٗرَپی *tréyes۔
گرَٛنٛد[اؠڈِٹ]
तीन (رومی : tin)
مَرٲٹھؠ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :त्रि (ترِٛ) < اَوَلی ہِند آریٲیی *tráyas < اَوَلی ہِند ایٖرٲنی *tráyas < اَوَلی ہِند یوٗرَپی *tréyes۔
گرَٛنٛد[اؠڈِٹ]
तीन
نیپٲلؠ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :त्रि (ترِٛ) < اَوَلی ہِند آریٲیی *tráyas < اَوَلی ہِند ایٖرٲنی *tráyas < اَوَلی ہِند یوٗرَپی *tréyes۔
گرَٛنٛد[اؠڈِٹ]
तीन
ہِندی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :त्रि (ترِٛ) < اَوَلی ہِند آریٲیی *tráyas < اَوَلی ہِند ایٖرٲنی *tráyas < اَوَلی ہِند یوٗرَپی *tréyes۔
گرَٛنٛد[اؠڈِٹ]
तीन [t̪iːn]
- سَنَسکرٕٛت پؠٹھٕ میٖلؠ مٕتؠ کونٛکَنی لَفٕظ
- سَنَسکرٕٛت پؠٹھٕ آمٕتؠ کونٛکَنی لَفٕظ
- اَوَلی ہِند آریٲیی پؠٹھٕ آمٕتؠ کونٛکَنی لَفٕظ
- اَوَلی ہِند ایٖرٲنی پؠٹھٕ آمٕتؠ کونٛکَنی لَفٕظ
- اَوَلی ہِند یوٗرَپی پؠٹھٕ آمٕتؠ کونٛکَنی لَفٕظ
- کونٛکَنی آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ مَرٲٹھؠ لَفٕظ
- سَنَسکرٕٛت پؠٹھٕ آمٕتؠ مَرٲٹھؠ لَفٕظ
- اَوَلی ہِند آریٲیی پؠٹھٕ آمٕتؠ مَرٲٹھؠ لَفٕظ
- اَوَلی ہِند ایٖرٲنی پؠٹھٕ آمٕتؠ مَرٲٹھؠ لَفٕظ
- اَوَلی ہِند یوٗرَپی پؠٹھٕ آمٕتؠ مَرٲٹھؠ لَفٕظ
- مَرٲٹھؠ آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ نیپٲلؠ لَفٕظ
- سَنَسکرٕٛت پؠٹھٕ آمٕتؠ نیپٲلؠ لَفٕظ
- اَوَلی ہِند آریٲیی پؠٹھٕ آمٕتؠ نیپٲلؠ لَفٕظ
- اَوَلی ہِند ایٖرٲنی پؠٹھٕ آمٕتؠ نیپٲلؠ لَفٕظ
- اَوَلی ہِند یوٗرَپی پؠٹھٕ آمٕتؠ نیپٲلؠ لَفٕظ
- نیپٲلؠ آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ ہِندی لَفٕظ
- سَنَسکرٕٛت پؠٹھٕ آمٕتؠ ہِندی لَفٕظ
- اَوَلی ہِند آریٲیی پؠٹھٕ آمٕتؠ ہِندی لَفٕظ
- اَوَلی ہِند ایٖرٲنی پؠٹھٕ آمٕتؠ ہِندی لَفٕظ
- اَوَلی ہِند یوٗرَپی پؠٹھٕ آمٕتؠ ہِندی لَفٕظ
- ہِندی آنکونہٕ گرَٛنٛد


text:
یاد چھم نہ پیوان، کمۍ تام پرژھ میہ حال حالے زِ کامل سندس یتھ شعرس کیا معنی چھہ:
کامل امس ہے ڈیکہ ٹیکس تام واتہِ آب
کینژھا یکس ژہ بادشاہ بیگم غلام دِ
میہ ہیوک نہ تمس کانہہ جواب دتھ۔ وجہ چھہ یہ زِ واریاہ شاعری چھیہ تژھ تہِ یتھ نہ کانہہ معنی چھہ۔ یا یۅس معنی کاری ہنزن کوششن چلینج کران چھیہ۔ واریاہ لوکھ چھہِ تاویلہ، معنی ضرور پشراوان تہ سہ معنی بار بار پرن والین آپراونہ سیتۍ چھہ یتھین شعری اظہارن تہِ مقرر معنی قایم کرنہ یوان۔ میہ چھیہ الیٹ سنز مشہور نظم "پروفروک” ذہنس منز یوان۔ اتھ نظمہِ کیا معنی ہیکو کٔرتھ؟ میہ چھیہ کم از کم داہہ پنداہہ لٹہِ پرمژ مگر ہیچم نہ سمجتھ، معنی کرن تھاوۍ تو الگے۔ حالانکہ یژھہِ ہشہِ نظمہِ یۅس زبانۍ تہ فارمہِ سیتۍ تجربہ کین نامعلوم حدن تام واتنچ کوشش کران چھیہ ، تہِ چھیہ تاویلہ کرنہ آمژہ۔ دور کیا چھہ گژھن لل دیدِ ہندۍ شعر چھہِ ، مثلا
آمہ پنہ سدرس ناوِ چھیس لمان
کتہِ بوزِ دے میون میہ تہِ دیہِ تار
اتھ کس معنی کرو، یہ کتھہ پاٹھۍ ہیکو سمجتھ؟ ناوِ چھا پنہ سیتۍ لمنہ یوان؟ سہ تہِ سدرس منز۔ کمہِ پنہ سیتۍ ؟ سہ تہِ ییلہ لمن وول پانے ناوِ منز بہت آسہِ۔ مگر اسہِ چھیہ یتھین شعرن تہِ معنی یک تعین ضروری زٲنتھ تاویلہ کرمژہ۔ کانہہ شاعری چھیہ معنیس چلیبج تہ کران۔ ضروری چھہ نہ یہ آسہِ بٔڈ شاعری یا امہ قسمکۍ سٲری شعر آسن بڈۍ۔ مگر یہ چھہ زانن زِ امہ قسمچ شاعری تہِ چھیہ سپدان۔ لل دیدِ ہندِ شعرچ موسیقی چھیہ متاثر کران تتھے پاٹھۍ یتھہ پاٹھۍ الیٹ سنزِ نظمہِ "پروفروکچ” موسیقی چھیہ۔
کامل سند شعر تہِ چھہ ہتہ بدین شعرن ہندۍ پاٹھۍ موسیقی ہند نمونہ۔ یوٚدوے سانۍ کینہہ نقاد غزلہ چہ اتھ موسیقی ناپسند کرنہ لگۍ متۍ چھہِ تہ پزۍ پاٹھۍ شاعری ہندِ خاطرہ ناگزیر چھیہ نہ، امہ چہ اہمیژ تہِ ہیکو نہ انکار کٔرتھ۔ ڈیکہ ٹیکس تہ یکس، تام تہ غلام قافیو علاوہ یم زیچھہ آوازہ کامل سندس شعرس منز چھیہ مثلا / تا، وا، آ، ژھا، با،شا، لا/ تم چھیہ شعرس منز موسیقی ہنز اکھ خوشگوارسطح بناوان۔
شعرن منز واضح معنی آسُن چھہ نہ ضروری، مگر یہ چھہ ضروری زِ شعر گژھہِ کُنہِ معنی یس کن اشارہ کرن۔ واضح معنی نہ آسنہ کنۍ چھہ شعر بعضے اکہ کھوتہ زیادہ معنی ین کن اشارہ کران۔ شاعری (فنون لطیفہ) تہ باقی علمن منز چھیہ بنیادی فرق یہے زِ ییتہ باقی علم صحیح تہ واضح فہم و ادراکس کن لمان چھہِ، شاعری چھیہ اتھ چلیبج کران۔پروفروک نظمہِ ہند معنی چھہ پرناون والیو نقادو تتھے پاٹھۍ واضح طور بیان کوٚرمت، یتھہ پاٹھۍ اسۍ لل دیدِ یا شیخ العالم سندین شعرن یونیورسٹی ہندس شعبس منز کران چھہِ۔مثلا راہی چھہ کہوٹ کتابہِ منز شیخ العالم سندس "ژورس رٲوم تارس وتھ” شروکس اکھ پورہ دلچسپ ڈراما تعمیر کٔرتھ اکھ پریسایز معنی عطا کرنچ کوشش کران، بالکل یۅہے معنی تہ تمنے لفظن منز چھہ شفیع شوق پننس مضمونس منز یۅہے ڈراما پیش کران۔ (کمۍ کسندِ پیٹھ چھہ یہ ڈراما تلمت تہ ونن چھہ رژھ کھنڈ مشکل تکیاز کاشرین ادیبن چھہ حوالہ دین احساس کمتری باسان۔ شوق سند مضمون چھہ تاریخواری حسابہ گۅڈہ لیکھنہ آمت۔)
یوٚدوے یہ معنی بیان کرنک عمل درس و تدریس تہ سانہِ ذہنہ چہ علمی تشفی خاطرہ ضروری چھہ، مگر یہ چھہ بالاخر پریتھ قاری سند اکھ پنن ذاتی عمل آسان۔ شعرکۍ انسلاکات تہ ردعمل تہ امہ کہ تجربک دایرہ ہیکہ نہ پریتھ قاری سندِ خاطرہ لازمی طور ہہوے ٲستھ۔
بہ چھس نہ واریاہن شعرن واضح معنی قایم ہیکان کٔرتھ تکیازِ میہ چھیہ ہمیشہ زبان ٹھیک پاٹھۍ نہ زاننہ کنۍ اتھ کارس منز مشکل یوان۔ کاملنس شعرس منز ڈیکہ ٹیکک لفظی معنی یا آب واتنک لفظی معنی چھہ میانہِ خاطرہ ناممکن، مگر بہ ہیکہ ہمیشہ شعر کہ فراہم کردہ سیاق نش اکھ کلہم معنی پننہ خاطرہ اخذ کٔرتھ۔ شعرس واضح معنی دنہ خاطرہ چھہ یہ طے کرُن زِ لفظ "امس” کس کن چھہ اشارہ؟ یکس کن کِنہ یکہ وٲلس مدمقابلس؟ پریسایز معنی خاطرہ چھہِ یتھۍ ہوۍ سوال اہم آسان۔ دویمس مصرعس منز چھا متکلم (کامل) پانس "ژہ بادشاہ” ؤنتھ بیگم یا غلام بتھہِ دنچ سفارش کران کنہِ متکلم چھہ پننس اتھس منز موجود بادشاہ، بیگم یا غلام دنہ چہ چالہ پیٹھ پانس سیتۍ بحث کران؟ یکہ چھا مدمقابلن پتھر تروومت کِنہ متکلم چھہ تتھ یکس متعلق سوچان یُس تسندِ علمہ مطابق مد مقابل سسندس اتھس منز چھہ؟ امہ علاوہ شعرک tone کیا چھہ؟ یم سوال طے کرۍ تھے ہیکہ شعرک کانہہ واضح معنی بیان سپدتھ۔
بہ ییلہ کانہہ شعر پران چھس میانۍ نظر چھیہ نہ گۅڈنی تمہ کس معنی یس کن گژھان۔ گۅڈنی چھہِ امکۍ لفظ، تمو سیتۍ تعمیر کرنہ آمتین پیکرن، تشبیہن، استعارن تہ موسیقی کن گژھان۔ تمہ پتہ امہ کس اظہار کس نوعتس کن۔ پوٚتس چھیہ تمہ شعرچ معنویت تہ کھلان۔ کامل سند شعر چھہ نہ امہ کہ معنی کہ لحاظہ اہم بلکہ امہ کہ غیر روایتی اظہارہ کنۍ۔ اتھ منز چھہ تاسک اکھ رومانچک ڈراما پیش کرنہ آمت یُس زن غزلس منز عام طور میلان چھہ نہ، دوٚیم یہ زِ امیک مضمون (موضوع) تہِ چھہ غزلہ کہ روایتی مضمونو نش الگ تہ غیر روایتی۔ یمہ غزلک یہ مقطع چھہ سہ ہیکون کامل سندین بہترین غزلن منز شمار کٔرتھ۔ امہ غزلک اکھ امتیاز چھہ یہ تہِ زِ یہ چھہ کامل سندین تمن غزلن منز شامل یمن منز متحرک الاخر ردیف ورتاونہ آمت چھہ۔ یہ اوس نہ فارسی وزنن ہندس اثرس تل کاشرس غزل منز ورتاونہ یوان۔ کاملن کھول اتھ دسلابہ کرتھ مزید امکانن ہند بر۔


text:
کانٛگٕرِ کَنسَر
کانٛگٕرِ کَنسَر (اَنٛگریٖزی: Kangri Cancer) چھُ مٕسلہٕ کَنسرُک اَکھ قسٕم۔ یہِ چھُ صِرف کٔشیٖرِ مَنٛز لَبنہٕ یِوان۔ یہِ چھُ نِچہٕ یٔڈ بۄنہٕ پؠٹھ مَندلَن تام گَژھان، تہٕ یہِ چھُ کانٛگٕر ۂند اِستِمال سٟتؠ گَژھان۔ اَمُک پرٛون رِکاڈ چھُ کٔشیٖر ۂند ڈاکٹرو 1881 مَنٛز کَشمیٖر مِشَن ہَسپتال دَرٕج کۄرمُٹ تہٕ اَمُک اصل وَجَہ آو 20 صدی مَنٛز آرٹھور نیوی سٔند دٔسؠ لَبنہٕ.[1]
اَمہِ بؠمار مُتلِق مَعلوٗمات ٲسِتھ، وُنہٕ چھِ اَمہِ بؠمار ۂند مٔریٖز دَرٕج کَرنہٕ یِوان.
عَلامژٕ[اؠڈِٹ]
عام طور (80%) چھُ سُکیمُوَس سیل کارسِنوما اَلٹراوایلٹ ریڈیشنَن سٟتؠ مُنسَلِق کَرنہٕ یِوان.


text:
سجاد احمد گنائی
کاشرِ افسانہ کِس تواریخس منز چھہِ اختر محی الدین تہ ہری کرشن کول تِم زہ ناو یمو کاشرِ زبانۍ منز افسانہ صنف سنجیدگی سان ورتٲو تہ کاشرس افسانوی سفرس منز چھہِ یمن دۅن افسانہ نگارن پننۍ منفرد اہمیت تہ ینہ والین زمانن منز تہِ روزن یم نوین افسانہ نگارن ہندِ خاطرہ وتہ ہاوک سندِ حثیتہ گاشہ تارکن ہندۍ پاٹھۍ پرزلان۔ ہری کرشن کولن اگرچہ اختر محی الدینس پتہ ارداہہِ وہرۍ کاشرِ زبانۍ منز پنن افسانوی سفر شروع کۆر اماپوز پننہِ تخلیقی صلاحژ تہ نیرل اسلوبہ کِنۍ ہوو تمۍ کاشرس افسانس منز سہ کمال زِ کاشرس افسانس منز اگر اختر محی الدینس پتہ ونیک تام کانہہ بۆڈ افسانہ نگار چھہ سہ چھہ ہری کرشن کول۔
چونکہ یمن دۅن افسانہ نگارن ہندین دۅن افسانن درمیان منز آو میہ ہیوُے تھیم لبنہ تہ کاشرِ افسانکۍ زہ بڈۍ افسانہ نگار آسنہ سببہ کرہ بہ یہندین تمن دۅن افسانن ہند تقابل پیش۔ یم افسانہ چھہِ اختر محی الدین سند ’’گہے تاپھ گہے شہل‘‘ تہ ہری کرشن کول سند ’’بیان‘‘ افسانہ۔ میانۍ کوشش آسہِ یہندین یمن دۅن افسانن ہندِس متنس سام ہیتھے پتہ پننہِ پننہِ جایہِ تہند مۅل مشخص کرُن تہ تی چھہ جدید تنقید مطابق تہِ صحیح، تکیازِ کُنہِ تخلیقہِ تنقید کرنہ وِزِ پزِ اکِس نقادس تمام نظریہ، تعصب تہ تخلیقہِ ہند تخلیق کار اکتھ کُن ترٲوِتھ تخلیقہِ ہندس متنس پیٹھ پننۍ سۅ راے ظاہر کرنۍ یہ تمس سۅ تخلیق پٔرتھ وۅتلہِ۔
یمن دۅن افسانہ نگارن ہندۍ یم دۅشوے افسانہ چھہِ جدید دورکۍ پیداوار تہ تمی چھہِ ٹیکنکہِ حسابہ یمن منز کینہہ چیز ہیوی لبنہ یوان تہ بۆڈ چیز یس یمن منز ہیوُے لبنہ چھہ یوان سہ گۆو یہند تھیم۔ تہِ زن گۆو جدید دورس منز فرد سنز پرزنتھ راونۍ تہ کُنیر باگیہ یُن ۔ یہندین یمن مزکورہ افسانن منز چھہ جدید دورس منز ذہنی انتشارس منز ہینہ آمتِس انسان سند صورت حال افسانوی اندازس منز باونہ آمت۔اخترنِس افسانس منز چھہ یہ صورت حال رٲوی سندِ ژینن وطیرہ کِنۍ سطحس پیٹھ یوان تہ ہری کرشن کول سندس افسانس منز چھہ بیانیہ اندازس منز رٲوی سندِ دسۍ سطحس پیٹھ یوان۔ یہندین یمن دۅن افسانن ہند تھیم یس یم دۅشوے افسانہ نگار باونۍ یژھان چھہِ، چھہ رحمان راہی سند اَکھ شعر یاد پاوان تہ پزر چھہ زِ مزکورہ افسانن ہند تہ راہی سندِ شعرک تھیم چھہ میانۍ کِنۍ کُنے۔
منزۍ بازرۍ پۆک ژھۆپ صحراو
کس با گُدریو کمۍ سند حال
یم دۅشوے تخلیق کار کتھ حدس تام چھہِ پننہِ پننہِ آیہ یہ تھیم فنکارانہ اندازس باونس منز کامیاب گمتۍ؟ اختر محی الدین سندِ ’’گہے تاپھ گہے شہل‘‘ افسانک پلاٹ چھہ یتھہ کنۍ زِ اژونہِ سونتہ کین دۅہن منز چھہ افسانک واحد متکلم رٲوی اکہِ دۅہ کافی ہاوس کافی چینہِ اژان تہ کافی ہاوسس منز چھُس کُنہِ کُنہِ ٹیبلس پیٹھ اکھ اکھ زۆنا نظرِ گژھان ۔اماپوز اکِس ٹیبلس پیٹھ تریہ زنۍ بِہتھ تہ تہند پانہ وانۍ بحث چھہ رٲوی سند توجہ پانس کُن پھران۔ ٹیبلس پیٹھ بِہتھ ترین نفرن منز چھہ اکھ نفر ونان زِ انسان یہ کینژھا ونہِ تتھ پیٹھ گژھہِ ڈٹِتھ روزُن۔ دۆیم نفر چھہ گۅڈنکِس نفرہ سنزِ کتھہِ انکار کٔرِتھ ونان زِ یہ گیہِ سیاست، کانہہ کتھ چھیہ محض پروپیگنڈا خاطرہ وننہ یوان تہ مقصد پورہ گژھتھ چھہ تتھ کتھہِ انکار یوان کرنہ، زندگی ہند پریتھ کانہہ شعبہ چھہ سیاست بییہِ نہ کینہہ۔ یمو منزہ تریم نفر چھہ دۅن نفرن ہنزن راین یہ ؤنِتھ انکار کران زِ تُہۍ چھِو دۅشوے پرانہِ اندازہ سونچان۔ کانہہ کتھ چھیہ نہ پروپیگنڈا تہ نہَ چھہ ازکہِ زمانہ کُنہِ کتھہِ انکار سپدان بلکہ وۅنۍ چھہِ سارنے کتھن زہ معنی۔ تتھۍ زہ معنی یم اکھ اکۍ سندۍ ضد چھہِ۔ بییس ٹیبلس پیٹھ بِہتھ رٲوی چھہ پننۍ کِنۍ باس دوان زِ سہ چھہ پنین حارثاتن منز بڈیومت۔ مگر رٲوی چھہ تمنے کُن آسان سٔنِتھ۔ کافی ہاوسس منز اوس کُنہِ کُنہِ ٹیبلس پیٹھ اکھ اکھ نفرا کافی داما داما چیوان تہ کینہہ تام سونچان تہ ؤنۍ دوان زِ گژھہِ نا کانہہ زانۍ کارا پیدہ یُتھ تِم تہِ کتھا باتھا کرہن۔ رٲوی سندۍ کِنۍ ٲسۍ بحث کرن والۍ تریہ نفر امہِ ساتہ کافی ہاوسچ شوب تِم نے شور لاگہن کافی ہاوس باسہِ ہے قبر ہیو۔
سونتک موسم آسنہ کِنۍ اوس اتی تاپھ تہ اتی روٗد تہ وۅنۍ اوسن نیبرۍ کِنۍ روٗد لوگمت تہ کافی ہاوس اوس لوکو سیتۍ ژیستھ آمت۔ کافی ہاوسس منز اوس وۅنۍ شور۔ رٲویس دچھنۍ کھوورۍ ٹیبلن پیٹھ اڈۍ زورہ زورہ کریکہ دوان تہ زنانہ آسہ اسن کھنگالہ تراوان۔ ہُمن ترین نفرن ہندس بحثس اسۍ بییہِ زہ نفر شامل گمتۍ ۔ ٹیبلن پیٹھ بِہتھ بیۆن بیۆن ٹولہِ آسہ دربارس سیتۍ مس۔ اکس ٹیبلس پیٹھ مرد تہ زنہِ کتھ تام کتھہِ پیٹھ ٹھاہ ٹھاہ کٔرتھ اسان چھہِ۔ رٲوی چھہ سونچان زِ یم کتھ پیٹھ اسان، دپکھ میہ تہِ اسناوۍتو میہ گۆو واریاہ کال اسنسے۔ اتھۍ منز گیہِ رٲوی سندِس ٹیبلس پیٹھ اکھ جوان چھۅکھا بِہتھ یمن نہ رٲوی سندِ وجودک رژھ تہِ احساس چھہ۔ رٲوی چھہ پننۍ کِنۍ ژاس کران، زنگہ وایان تہ سگریٹ زالان تاکہ تمۍ سندس ٹیبلس پیٹھ بِہتھ جوان چھۅکہِ ہند ظۅن پھیرِہے رٲویس کُن۔ رٲوی چھہ اندری ونان زِ اگر یم میہ سیتۍ کتھ کرن بہ چاوہکھ کافی تہِ مگر تِم چھہِ نہ رٲویس کُن توجہ دوان۔ رٲویس چھہ پنن پان پرژھیۆن ہیو باسان تہ کافی ہاوسہ منزہ نیبر نیرتھ ژھری تہ چھنی سڑکہِ پیٹھ کُنے زۆن قدم دوان۔
ہری کرشن کول سندِ ’’بیان‘‘ افسانک پلاٹ چھہ فلیش بیکس منز پُلسس برونہہ کَنہِ رٲوی سندِ بیانہ دسۍ ظاہر سپدان۔ رٲویس چھیہ اکس نوجوان سندس قتل سپدنہ کِس واقعس متعلق پرژھگٲر یوان کرنہ تکیازِ یمس نوجوان سند قتل چھہ یوان کرنہ سہ چھہ اکہِ دۅہ اتفاقا سڑکہِ پیٹھ رٲویس برونہہ برونہہ پکان آسان۔ رٲوی چھہ پنن بیان شروع کران تہ ونان زِ دۅہدش صبحس ڈیوٹی نیرنہ وِزِ تہ کوچہ منز نیرِتھ چھہ میہ بجہ سڑکہِ پیٹھ وٲتِتھ اتفاقا کانہہ نتہ کانہہ سمکھانے تہ سہ نیوٗل کوٹھہ وول تہِ سمکھیوو میہ تمہِ دۅہ اتفاقا نتہ ٲس نہ میہ تمِس سیتۍ کانہہ زان پہچان۔ بیان جاری تھٲوِتھ چھہ رٲوی ونان زِ سڑکہِ پکان پکان زنتہ لج تِمن پکنس مان مان۔ رٲویس ییلہ نیوٗل کوٹھہ والۍ سندس خدو خالس متعلق پرژھنہ چھہ یوان یعنی شکلہِ کیُتھ اوس ،تالہِ اوس سا مس بیترِ یتھ در جواب سہ چھکھ ونان زِ میہ چھیہ نہ پے زِ تس اوسا تالہِ مس یا تمِس ٲسا تال تہِ کِنہ نہَ، میہ چھیہ صرف یژے یٲژ پے زِ میہ برونہہ برونہہ اوس اکھ نیوٗل کوٹھہ وول پکان یُس بہ پانس پتھ تراونچ کوشش اوسس کران۔ یہ سلسلہ چھہ کینژن میلن تام جاری روزان۔ وتہِ کدلس پیٹھ چھیہ نیلِس کوٹھہ وٲلِس اکھ کوٗر سمکھان تہ دربارس کُن لگان تہ اتھۍ منز چھہ رٲوی نیلِس کوٹھہ وٲلِس پانس پتھ تراوان۔ کینہہ قدم برونہہ پکِٔتھ چھیہ رٲویس گاڈِ ہندِ ہکہ بریک لگنچ آواز کنن گژھان مگر دفتر ژیر گژھنہ کِنۍ چھہ نہ رٲوی پتھ کُن وچھان۔ یہ ؤنِتھ چھہ رٲوی پرژھ گٲر کرن والین ونان زِ میہ بوٗز پتہ واریہہ کالۍ تہ وۅنۍ چھس تۅہہِ نِشہ تہِ بوزان زِ تمہِ دۅہ اوس میہ پتہ کنہِ سہ نیوٖل کوٹھہ وول قتل آمت کرنہ۔ رٲوی چھہ یہ سورے ؤنتھ پننۍ صفایی پیش کران۔
یہ آو گۅڈے وننہ زِ یہندین مذکورہ افسانن ہند تھیم چھہ فرد سنز پرزنتھ راونۍ تہ کُنیر باگہِ یُن تہ یہ تھیم سطحس پیٹھ اننہ خاطرہ چھہِ دۅشوے افسانہ نگار پننۍ پننۍ تخلیقی ول کامہِ لاگان۔ اختر محی الدین سندِ ’’ گہے تاپھ گہے شہل‘‘ افسانک صورتِ حال چھہ کافی ہاوسس منز لوکن ہند بحث تہ رویہ تہ ردعملس منز رٲوی سند ژیترُن رٲوی سندۍ دسۍ سطحس پیٹھ یوان۔ ییلہ کہِ زن کول سندس ’’بیان‘‘ افسانس منز سورے صورتِ حال رٲوی سندے چھہ تہ رٲوی سنزِ زبانۍ منزے چھہِ اسۍ سہ سورے بوزان۔ وچھووے تہ تیلہ چھیہ نہ ہری کرشن کول سندس افسانس منز رٲوی سندِ بیانہ لحاظہ شک کرنچ کانہہ گنجایش۔
وۅں گۆو اکھ کتھ چھیہ ثیقہ زِ اخترنِس مذکورہ افسانس مقابلہ چھہ کول سند ’’بیان‘‘ افسانہ ہنا وضاحتی۔ افسانہ کِس فنس متعلق چھیہ اکھ حقیقت یہ زِ افسانچ زبان چھیہ آسان اشارتی تہ افسانس منز کُنہِ کتھہِ پتہ کنہِ دلیل پیش کرنۍ چھہ افسانک عیب ماننہ یوان۔ تہِ زن گۆو ییلہ رٲوی بیانس دوران قاتلس متعلق کانہہ پتاہ نہَ آسنس پیٹھ ونان چھکھ زِ لۅکچارس اوس میہ سورے یاد روزان۔ بہ یتھ وتہِ پکہ ہا تمن وتن ہنزن دچھِنۍ کھوورۍ لرین ہنزن ڈبین پیٹھ کُس نفر کیاہ اوس کران تہِ سورے اوس میہ یاد روزان، کتھ ویرِ کر دراے بامن سۅ تہِ ٲس میہ خبر آسان بیترِ بیترِ۔
نہ جناب بہ اوسس نہ دۅہے یُتھے۔ لۅکچارس منز یپارۍ یپارۍ بہ پکہ ہا میہ اوس پوٗر وۆن روزان زِ کتیتھ کۅس لٔر چھیہ۔ کتھ لرِ کِژھ ڈب چھیہ؟ کِژھہِ ڈبہِ پیٹھ کُس نفر کیاہ چھہ آسان کران؟ میہ جناب اوس یہ تہِ پے آسان زِ سونتس منز کتھ ویرِ کر درایہِ بامن۔ ریتہ کالہِ کوتاہ پھرسہم پھمب سمیوو آنگنن منز تہ وارین منز۔ ہردس منز کۅسہ بوٗنۍ وۅشلییہ تہ کتھ پھیر ذردی۔ وندس منز نیتھہ نٔنس کِکر کُلِس پیٹھ کمہِ وِزِ کوتاہ بۆڈ کاو یینہِ وول بیوٗٹھ سبہِ۔ (بیان افسانہ)
ادبک اَکھ بۆڈ بارہ خاصہ چھہ یہ زِ یہ چھہ نہ کُنہِ مسلس، حقیقژ یا چیزس متعلق پننۍ راے یا کانہہ سٹیٹمنٹ پیش کران بلکہ کُنہِ مسلس، حقیقژ یا چیزس تخیل کِس جامس منز ؤلِتھ ورگہ اندازس منز پیش کران تہ تمہِ منزہ کانہہ نتیجہ یا نصیحت اخذ کرنۍ چھیہقاری سنز کام۔ مطلب زِ تخلیق کار گژھہِ نہ قاری یس اتھس تھپھ کٔرِتھ ہاوُن زِ میہ چھہ یہ ہُہ چیز ونُن بلکہ گژھہِ تخلیق کار استعارن، تشبیہن، علامژن بیترِ کٲم ہیون تہ ییلہ اسۍ افسانس متعلق کَتھ کرو اتھ منز گژھہِ تخلیق کار ایمایی زبانۍ کٲم ہیۆن تہ بدل لفظن منز ونو زِ افسانس منز گژھہِ اختصار آسُن۔ اگرچہ ہری کرشن کولس اتھ افسانس منز میانۍ کِنۍ پیٹھ کنہِ ذکر کرنہ آمت تھیم وۅتلاوُن ضروری اوس نہ زِ تتھ ڈۆکھ کرنہ خاطرہ یا قاری یس فکرِ تارنہ خاطرہ ٲس تمس دلیل پیش کرنۍ۔ باسان چھہ زِ ہری کرشن کول چھہ راے زیادہ تہ افسانہ کم پیش کران۔ یعنی زنتہِ چھہ افسانہ نگار قاری یس فکرِ تاران زِ زہ تہ زہ گیہِ ژور۔
خبر جناب یمنے داہن بہن ورین منز کیاہ سپد یہ۔ یتھ لۅکٹس شہرس منز ییتہِ پریتھ کانہہ پریتھ کانسہِ زانہِ ہے، چھہ وۅنۍ پریتھ اکھا پریتھ اکۍ سندِ باپتھ وۅپر بنیومت۔ یم خۅش قسمت یینہِ وٲلس منز شامل ٲستھ مہرازس پتہ پتہ بانگڑا تہ ٹوسٹ چھہِ کران یا بد قسمت یم کُنہِ جنازس منزشامل ٲستھ مۅردس پتہ پتہ کلہ ٹھاسان تہ ہژۍ ژاپان چھہِ، تم تہِ چھہِ اکھ اکس نِش وۅپر تہ انزان آسان۔ یوٗتے یوت نہ یمو نفرو اوتر شہرس منز فساد تل۔ بسن تہ کارن نار دیت۔ مکانن تہ دکانن لوٗٹھ کۆر۔ تمو منزہ تہِ آسہِ ہے پریتھ کانہہ شخص پننہِ پننہِ جایہ کُن زۆن تہ پرژھیۆن۔ (بیان افسانہ)
’’بیان ‘‘ افسانہ کِس ابتداہس تہ اختتامس منز چھہ افسانہ نگار تمہِ کتھہِ ہنز ذکر کران یعنی ییلہ سہ پُلسہ والین ونان چھہ’’بہ ونہ یتھے پاٹھۍ زِ پزر چھہ اولادس ہٖیو آسان۔ اولادس ہیکوتۆتام اولاد ؤنتھ یۆتام سہ پننے روزِ۔ ییلہ سہ پننیو اتھو منز نیرِتھ بییہ کانسہِ ہند بنہِ تیلہ کتہِ ہیکو تس اولاد ؤنتھ‘‘ یُس نہ بنیادی تھیمس کانہہ شدت بخشان چھہ بلکہ چھہ بنیادی تھیمس ددارہ واتناوان تہ رٲوی سنز دلچسپی منز خلل پیدہ کران۔ وۅنۍ اگر افسانہ نگارس اتھ افسانس منز جدید دورس منز اولادن ہند بتھۍ پھیر گژھن ہاوُن چھہ یا اولاد بتھۍ پھیر گژھتھ چھہ نہ سہ مالۍ سنز ملکیت روزان ہاوُن چھہ تہ اوہ کِنۍ پزِ ہے نہ تمس کورِ ہندس مٲلس سہ نیوٗل کوٹھ وول قتل کرُن تکیازِ سۅ کوٗر ٲس نہ وۅنۍ مالۍ سنز ملکیت روٗزمژ۔ تیلہِ پزِہے نہ افسانہ نگارس تتھ تھیمس زایُن دیُن یمچ ذکر گۅڈے کرنہ آے۔
اتھ برعکس چھہ اختر محی الدین ’’ گہے تاپھ گہے شہل‘‘ افسانس منز اختصارس کٲم ہیوان۔ وۅنۍ گۆو اختر نِس مذکورہ افسانس منز تہِ چھیہکینہہ خامی یہ یم افسانہ کِس بنیادی تھیمس ددارہ چھیہ واتناوان۔ افسانہ نگار چھہ افسانس منز تِمن کتھن تہ مسلن شامل کران یمن نہ افسانہ کِس تھیمس سیتۍ کانہہ واٹھ چھہ۔ افسانہ کِس فنس متعلق چھیہبیاکھ کتھ یہ زِ افسانس منز گژھہِ نہ افسانہ نگار کانہہ سہ عنصر داخل کرُن یتھ نہ افسانہ چہِ بنیادی کتھہِ سیتۍ کانہہ واٹھ آسہِ۔ یعنی افسانک اکھ اکھ لفظ گژھہِ بنیادی نقطس اندۍ اندۍ نژُن تہ تھیمس شدت بخشُن۔ افسانہ کِس ابتداہس منز یُس بحث ترین نفرن درمیان سپدان چھہ سہ چھہ یمہِ کِنۍ افسانہ کِس بنیادی تھیمس سیتۍ واٹھ تھاوان تکیازِ امہِ ذریعہ چھہ افسانہ نگار علامتی ادبس کُن اشارہ کران یمہِ ذریعہ سہ قاری یس ورگہ پاٹھۍ ژینہ وَن دوان چھہ۔ وۅنۍ گۆو بۅنہ کنہِ دنہ آمژ عبارژ چھہ نہ افسانہ کِس تھیمس سیتۍ کانہہ واٹھ لبنہ یوان۔
"کافی ہنز تلخی ٲس میانین شرۅکیمتین نٲرن دنن دِتھ زنتہ بیدار کران۔ کافی دامس پیٹھے سگریٹُک دام اوس تلخی ہُرراوان تہ تلخی کٲژاہ خۅش ٲس میہ کران ۔۔۔ انسانن چھیہ قدرت کِس گریبانس تھپھ ژھنۍ مژ۔ دلاوری تہ تگنگری چھیہ برونٹھ پکناونچ ضامن مگر میانہِ رگہ چھیہ شرۅکیمژہ۔ حرکت چھیہ باندِ گامژ۔ روٗسی شُنۍ سوارن چھہ تھہہ پان لویمت، دلاوری ہند معراج، قدرت کہِ سۅدرہ منزہ لال کھالن وول ڈنگُل۔ ژھۆکِتھ تہِ زوتان، ناپان تہ وتہ پدۍ پرزلاوان۔”
دۅشونی افسانہ نگارن ہندین افسانن ہندِس تھیمس یۅس مختصر عبارت سطحس پیٹھ انان چھیہسۅ کرہ بہ بۅنہ کنہِ پیش تہ پزر چھہ یہ زِ اگر یہندِۍ یم افسانہ بۅنہ کنہِ دِنہ آمژن عبارژن پیٹھے مشتمل آسہ ہَن یم آسہن جان افسانہ۔ وۅنۍ گۆو میانۍ کِنۍ چھہ یتھ تقابلس منز ہری کرشن کولس مقابلہ ا ختر محی الدین سند پوتُر گۆبے پہن لبنہ یوان۔ سہ گۆو اختر سند ہری کرشن کولس مقابلہ مذکورہ افسانس منز اختصارس ۔۔۔۔
مگر تہِ کٔرتھ تہِ ہیکہ نہ بہ ؤنتھ زِ تس اوسا تالہِ مس گۆلمت کِنہ نہ۔ دراصل آسہ تسندِ بدلہ میہ برونہہ برونہہ نیجہِ پتلون زنگہ جوراہ پکان۔ یمہِ کِنۍ تِمن سیتۍ سیتۍ تمی رنگہ چہِ کوٹھہ نرِ جوراہ تہِ آسہ حرکت کران۔ تسنزہ لانپہ مینان مینان آسہ منزۍ منزۍ میانہِ نظرہ تسندِس کرہنِس بوٗٹس کُن تہِ پیوان جناب ونُن چھم یہ زِ میہ نِش اوس سہ صرف نیوٗل کوٹھ پتلوٗن تہ کرہُن بوٗٹھ تہ بییہِ نہ کینہہ۔ توہۍ چھِو پرژھان تالہِ اوسسہ مس کِنہ نہ۔ بہ ہیکہ یہ تہِ ؤنتھ زِ تس ٲسا تال کِنہ نہ۔ نیلِس کوٹھہ کالرس پیٹھ کنہِ ٲس سا کلہ ہیر تہِ کِنہ کِہنی نہ۔ (بیان افسانہ)
میانِس ٹیبلس پیٹھ ٲس جوانہ چھۅکھاہ اکھ یم ٲسۍ اورہ یوانے کتھن سیتۍ مست۔ گرا اسان، گراکھ اکِس دکہ دِوان۔ یم بیٹھۍ لاپرواہ پاٹھۍ کرسی ین پیٹھ۔ میانہِ وۅجودک نہ اکھ رژھ تہِ احساس۔ میہ باسیوو بہ گوس لتہ مۅنجہِ ہیو۔ بہ اوسس پننۍ کِنۍ ژاس کران، سگریٹ زالان، زنگہ وایان زِ یم وُچھن نا میہ کُن۔ بہ کرہکھ یورے سلام۔ سگریٹ چاوہکھ۔ ظاہر چاوہکھ کافی تہِ۔ صرف پرژھہکھ زِ تہۍ کتھ پیٹھ چھِو اسان۔ میہ تہِ اسناوۍ تو میہ گۆو واریاہ کال اسنس۔ مگر یمو دیت نہ میہ کُن کانہہ توجہ۔ یمو لاپروایو، یمو ظالمو۔ بہ وۆتھس ٹیبلو منزۍ منزۍ دراس تہ وۅتس سڑکہِ پیٹھ۔ سڑک ٲس چھنی۔ روٗد اوس پیوان۔ بہ اوسس کُنے زۆن وتہِ پکان ۔ (گہے تاپھ گہے شُہل )
کلہم پاٹھۍ ہیکو ؤنتھ زِ دۅشوے افسانہ نگار یُس تھیم سطحس پیٹھ انُن چھہِ یژھان یا یہ باوُن چھہِ یژھان تتھ چھہِ نہ یہندۍ یم افسانہ پورہ پاٹھۍ اتھہ رۆٹ کران تہ اتھ چھہ نہ کانہہ شک زِ قاری یس تام چھہِ یم سہ تھیم وا تنٲوِتھ ہیکان اماپوز سۅ شدت ہیتھ نہ یمکۍ تقاضہ یہندۍ تھیم کران چھہِ۔
سجاد احمد گنایی چھہِ کشمیر یونیورسٹی ہندس کاشرس شعبس منز ریسرچ کران۔
زمرے:تنقید


text: گیبیون باسکٹ برقرار رکھنے والی دیوار, گیبیون ٹوکری کی باڑ, جستی چین لنک باڑ, گیبیون باسکٹ وائر میش, رینو توشک, گیبیون, گیبیون باکس, گیبیون وائر ٹوکریاں, Galfan Galvanized Gabion, رینو میٹریس فیکٹری, ڈھلوان برقرار رکھنے والی دیوار, رینو میٹریس پروٹیکشن, گیبیون باسکٹ, گیبیون وائر میش بنانے والا, جی گیبیون, Gabions اور Reno Mattresses, ویلڈیڈ میش Gabion, گیبیون باکس وائر, تار میش برقرار رکھنے والی دیوار, جستی گیبیون توشک, پیویسی لیپت رینو توشک, راک کیج برقرار رکھنے والی دیوار, میکافیری گیبیون باکس, ویلڈڈ گیبیون باکس, جستی رینو میٹریس, گارڈن گیبیون, رینو میٹریس گیبیون, جستی گیبیون باکس, گیبیون کے لیے میش, گیبیون برقرار رکھنے والی دیوار, ویلڈڈ وائر میش گیبیون, ماحولیات رینو میٹریس, گیبیون باکس برقرار رکھنے والی دیوار, Maccaferri Sack Gabions, جستی گیبیون, ویلڈیڈ گیبیون وائر میش, ڈھلوان تحفظ Gabion, پیویسی لیپت Gabion باکس, گرے پیویسی لیپت گیبیون, ویلڈیڈ گیبیون میش, راک گیبیون, گیبیون سپلائر فلپائن, برقرار رکھنے کی دیوار, پیویسی لیپت Gabion توشک, گیبیون باکس وال, ویلڈڈ گیبیون, گیبیون سسٹم, زمین کی تزئین کی Gabion, گیبیون باسکٹ وال, میکافیری رینو توشک, جستی برقرار رکھنے والی دیوار کا توشک, فلپائن جستی گیبیون, ہاٹ ڈِپ جستی گیبیون, گیبیون باکس فیکٹری, پیویسی گیبیون باکس, گیبیون میش ٹوکری۔, گیبیون میش رول, فلپائن گیبیون, گیبیون باسکٹ میش, ویلڈڈ گیبیون ٹوکریاں, رینو میٹریس گیبیون باسکٹ, پتھر Gabion, گالفن گیبیون, ہیکساگونل گیبیون باکس, رینو میٹریس ایروشن کنٹرول, گیبیون ٹوکریاں 2x1x1, گیبیون باکس کے پنجرے, گیبیون باسکٹ اٹھائے ہوئے بستر, گرین ٹیرامیش, ویلڈیڈ گیبیون فیکٹری, ویلڈیڈ Gabion ڈویلپر, فلپائنی گیبیون, فٹ بال کے میدان کی باڑ, پتھر کی جالی والی دیوار, ویلڈڈ گیبیون اسپریل وائر, گیبیون باکس کیج, ویلڈیڈ تار میش باڑ, گیبیون باسکٹ گرین وال, رینو گیبیون توشک, لینڈ اسپیس گیبیون, Gabion کٹاؤ کنٹرول, گیبیون توشک, حیسکو بیریئرز, گیبیون میش والز, گیبیون باکس ڈی ایچ پی ڈبلیو, پلاسٹک لیپت Gabion, گیبیون پتھر کی دیوار, گیبیون باکس ریور بینک, زنک لیپت Gabion باکس, 3d ویلڈیڈ میش باڑ, گیبیون فلٹر, ڈی پی ڈبلیو ایچ جستی گیبیون, 5 فٹ چین لنک باڑ, 2x1x1m جستی گیبیون, گیبیون وائر ٹوکری۔, گیبیون کنسٹرکشن, گیبیون وال کو برقرار رکھنا, 8x10cm جستی گیبیون, سیول پروٹیکشن گیبیون, گیبیون رولز, گیبیون باکس فلپائن, ویلڈڈ گیبیون بیریئر, ویلڈڈ اسکوائر گیبیون, گیبیون راک باکس, وال بلاکس کو برقرار رکھنا, جی گیبیون باکس, دیوار کے پنجروں کو برقرار رکھنا, پیویسی گیبیون وائر میش, گیبیون باکس فراہم کنندہ, زنک گیبیون, گیبیون باکس کی تیاری, ٹیرامیش, گیبیون باسکٹ وال کی تعمیر, پیویسی لیپت Gabion, 80x100mm جستی گیبیون, گیبیون بوریاں, ڈھلوان گیبیون ٹوکری۔, دریا کے لئے گیبیون میش, زمین کی تزئین کی برقرار رکھنے والی دیوار, Gabion پتھر کی ٹوکری, جستی گیبیون ٹوکری۔, چٹان سے بھری گیبیون ٹوکری۔, بوری Gabions, پتھر کی ٹوکری میش, گیبیون وائر میش ٹوکری۔, گرم ڈِپ جستی گیبیون باکس, Gabions دھاتی میش, گیبیون وال باڑ, گیبیون باکس 2x1x1, ہائی زنک جستی گیبیون, باغ کی باڑ, فلپائنی جستی گیبیون, گیبیون وال, بوری گیبیون, Gabion تار میش قیمت فلپائن, گیبیون پتھر کے پنجرے, ٹیرا میش, باڑ پینل, سلسلہ لنک باڑ, پتھر کا ڈبہ, سٹیل gabions, گیبیون پتھر کا پنجرا, جستی برقرار رکھنے والی دیوار, وال ہلسائیڈ کو برقرار رکھنا, بھاری زنک لیپت Gabion, گیبیون بیریئر, موڑنے والی باڑ, گیبیون بکس, پیویسی لیپت چین لنک باڑ, حفاظتی باڑ, گیبیون 2x1x1, گرم ڈوبا ہوا جستی گیبیون, Gabion باسکٹ Maccaferri, ہیکساگونل گیبیون میش, گیبیون باسکٹ گارڈن وال, گیبیون وائر میش فیکٹری, وال گیبیون ٹوکریاں برقرار رکھنا, ڈی ٹی وائر میش, گیبیون میش, گیبیون وائر میش, برقرار رکھنے والی دیوار کی باڑ, گرین پیویسی لیپت Gabion, گیبیون کیج, راک باسکٹ برقرار رکھنے والی دیوار, گیبیون باڑ, ونائل چین لنک باڑ, پیویسی لیپت ہیکساگونل گیبیون باکس, بنے ہوئے گیبیون جالی, وال لینڈ اسپیس میش کو برقرار رکھنا, گیبیون وائر میش باکس, Gabion باڑ میش, جستی گیبیون میش, جستی میش گیبیون, گیبیون وال ٹوکریاں, لینڈ اسپیس میش, پانی کو برقرار رکھنے والی دیوار, گیبیون وائر میش وال, گیبیون وائر میش رول, 3d خمیدہ باڑ, پتھر کو برقرار رکھنے والی دیوار, گیبیون ٹیرامیش, ڈبل ٹوئسٹ گیبیون باکس, 3d مثلث موڑنے والی باڑ, پتھر کے پنجرے کو برقرار رکھنے والی دیوار, گیبیون کے لیے وائر میش, دیوار کے پتھروں کو برقرار رکھنا, گیبیون وال وائر میش, 3d باڑ, مثلث کی باڑ, پیویسی لیپت Gabion ٹوکری, 3x1x0.5 Galvnized Gabion, ہیرے کی باڑ, گیبیون میش کیج, ہیوی زنک گیبیون باکس, گیبیون میش برقرار رکھنے والی دیوار, فلڈ بیریئر فلپائن, پیویسی Caoted Gabion ٹوکری, فلڈ بیریر, فلڈ بیریئر موزے۔, فلڈ بیریئر وال,


text:
आठ
کونٛکَنی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :अष्ट (أشٹٔہ) < اَوَلی ہِند آریٲیی *Haṣṭā́ < اَوَلی ہِند ایٖرٲنی *Haštā́ < اَوَلی ہِند یوٗرَپی *oḱtṓw۔
گرَٛنٛد[اؠڈِٹ]
आठ
- ٲٹھ۔
مَرٲٹھؠ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :अष्ट (أشٹٔہ) < اَوَلی ہِند آریٲیی *Haṣṭā́ < اَوَلی ہِند ایٖرٲنی *Haštā́ < اَوَلی ہِند یوٗرَپی *oḱtṓw۔
گرَٛنٛد[اؠڈِٹ]
आठ
- ٲٹھ۔
نیپٲلؠ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :अष्ट (أشٹٔہ) < اَوَلی ہِند آریٲیی *Haṣṭā́ < اَوَلی ہِند ایٖرٲنی *Haštā́ < اَوَلی ہِند یوٗرَپی *oḱtṓw۔
گرَٛنٛد[اؠڈِٹ]
आठ
- ٲٹھ۔
ہِندی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :अष्ट (أشٹٔہ) < اَوَلی ہِند آریٲیی *Haṣṭā́ < اَوَلی ہِند ایٖرٲنی *Haštā́ < اَوَلی ہِند یوٗرَپی *oḱtṓw۔
گرَٛنٛد[اؠڈِٹ]
आठ [ɑːʈʰ]
- ٲٹھ۔
- سَنَسکرٕٛت پؠٹھٕ میٖلؠ مٕتؠ کونٛکَنی لَفٕظ
- سَنَسکرٕٛت پؠٹھٕ آمٕتؠ کونٛکَنی لَفٕظ
- اَوَلی ہِند آریٲیی پؠٹھٕ آمٕتؠ کونٛکَنی لَفٕظ
- اَوَلی ہِند ایٖرٲنی پؠٹھٕ آمٕتؠ کونٛکَنی لَفٕظ
- اَوَلی ہِند یوٗرَپی پؠٹھٕ آمٕتؠ کونٛکَنی لَفٕظ
- کونٛکَنی آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ مَرٲٹھؠ لَفٕظ
- سَنَسکرٕٛت پؠٹھٕ آمٕتؠ مَرٲٹھؠ لَفٕظ
- اَوَلی ہِند آریٲیی پؠٹھٕ آمٕتؠ مَرٲٹھؠ لَفٕظ
- اَوَلی ہِند ایٖرٲنی پؠٹھٕ آمٕتؠ مَرٲٹھؠ لَفٕظ
- اَوَلی ہِند یوٗرَپی پؠٹھٕ آمٕتؠ مَرٲٹھؠ لَفٕظ
- مَرٲٹھؠ آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ نیپٲلؠ لَفٕظ
- سَنَسکرٕٛت پؠٹھٕ آمٕتؠ نیپٲلؠ لَفٕظ
- اَوَلی ہِند آریٲیی پؠٹھٕ آمٕتؠ نیپٲلؠ لَفٕظ
- اَوَلی ہِند ایٖرٲنی پؠٹھٕ آمٕتؠ نیپٲلؠ لَفٕظ
- اَوَلی ہِند یوٗرَپی پؠٹھٕ آمٕتؠ نیپٲلؠ لَفٕظ
- نیپٲلؠ آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ ہِندی لَفٕظ
- سَنَسکرٕٛت پؠٹھٕ آمٕتؠ ہِندی لَفٕظ
- اَوَلی ہِند آریٲیی پؠٹھٕ آمٕتؠ ہِندی لَفٕظ
- اَوَلی ہِند ایٖرٲنی پؠٹھٕ آمٕتؠ ہِندی لَفٕظ
- اَوَلی ہِند یوٗرَپی پؠٹھٕ آمٕتؠ ہِندی لَفٕظ
- ہِندی آنکونہٕ گرَٛنٛد


text:
وِکیٖپیٖڈیا:اَصٕل مَضموٗن
وکیٖپیٖڈیاہَس پؠٹھ چھِ اَصٕل مَضموٗن تِمن وَنان یم اَصٕل مَضموٗن مٔیار چھِ پآس کران۔ یم چھِ صٔحیٖح تہٕ غیر جٲنِبدارانہٕ پآٹھ لیٚکھت آسان۔ اَتھ مَنٛز موٚجود مَواد چھُ آسان قأبلِ تَصدیٖق۔
اَصٕل مَضموٗن چھِ بوٚنہٕ کَنہِ دِنہٕ آمتہِ طٔریٖقہٕ مُطأبِق مُنتَخِب کَرنہٕ یوان۔ اَز کَل چُھنہٕ وکیٖپیٖڈیاہَس پؠٹھ کانٛہہ اَصٕل مَضموٗن۔ اَصٕل مَضموٗنَن چھُ کوٗنَس پؠٹھ آسان اَکھ لوٚکُٹ جمع نِشان ()۔
اَصٕل مَضموٗن مَیار[اؠڈِٹ]
اَصٕل مَضموٗن مَیار چھِ کینہہ مَیار واضِح کران یم مَضموٗنَن مَنٛز موٚجود گژھَن آسنؠ تاکہٕ تیٖم بَنأؤکھ اَصٕل مَضموٗنَن۔ بوٚنہٕ کَنہِ چھِ کینہہ مَیار واضِح کرنہٕ آمتؠ:
- تھیٖکھ پٲٹھؠ لؠوٚکھمُت: مَضموٗن گژھہِ فِکرِ تَرُن، اَصٕل پٲٹھؠ لؠکھنہٕ آمُت، تہٕ اِملا گژھہِ صَحیٖح آسُن۔
- قأبلِ تَصدیٖق: مَضموٗن گژھَن قٲبلِ تَصدیٖق آسنؠ۔ وَسٲیِل گژھَن مَضموٗنَس مَنٛز موٚجود آسنؠ۔
- واضِح: مَضموٗن گژھہِ واضِح کرنہٕ آمُت۔ نامُکَمَل مَضموٗن ۂیکہٕ نہٕ اَصٕل مَضموٗن آستھؠ۔
- غیر جٲنِبدارانہٕ: اَصٕل مَضموٗن آسنہٕ خٲظرٕ چھُ ضۆروٗری کہِ مَضموٗن گژھہِ آسُن غیر جٲنِبدارانہٕ پآٹھ لیٚکھت۔ مَضموٗن گژھہِ نہٕ موضوع سٕتؠ ہمدَرری، نَفرَت یا بَدَل کانٛہہ اثَر ہاون خاص کر اگر موضوع کانٛسہِ زندہ انِسانَس متعلق آسہِ۔
- دٔٹھتھ: مَضموٗنَس پؠٹھ گَژھہِ نہٕ اؠڈِٹ جَنٛگ آسُن، مَضموٗنُک مَواد گَژھہِ نہٕ تیٖزی سان تَبدیٖل گَژھُن.
نامزَد طٔریٖقہٕ[اؠڈِٹ]
- نامزَد کَرنہٕ خٲطرٕ گَژھہ یہِ کوڈ
{{GA nominee|~~~~~|nominator= {{subst:3~}} ناو|page=1|status=|subtopic= مِثال سِیاسَتدان|note=|time=}}
نامزَد مَضموٗن کِس بَِحَژ صَفَس پؠٹھ یُن.
- اَمہِ پَتہ گژھہٕ وِکیٖپیٖڈیا:اَصٕل مَضموٗن/نامزَد صَفَس پؠٹھ موجوٗدٕ نامزَد مَضموٗن عُنٛوانَس تل نامزَد دَرٕج کَرنہٕ یُن۔ اَتھ خٲطرٕ گَژھہ یہِ کوڈ لیکھنہٕ یُن
{{GANentry|1=مَضموٗن ناو|2=1}}


text:
"اکھتے ما ین پتمس ہتس ڈۅڈس ہتس ؤریس منز کاشرس شعرہ
نطقس اگادِ گمژہ واریاہ زبجورِ تہِ مژراونہ۔”
–محمد یوسف ٹینگ
"تام رٹہِ تمن عروضہ پاسدارن پتھ یم کاشرِ شاعری زیر کروُن وۅپر
عروضی گہنہ لاگن چھہِ یژھان۔”
–شفیع شوق
نیب کس شمارہ 24 ہس منز وون میہ زِ وزن چھہ شعری ہیژ ہند اکھ حصہ یمہِ کنۍ یہ مثلا غزلہ کہ خاطرہ ضروری بنان چھہ۔ مگر آزاد نظم یا نثری نظمہِ ہندِ تعلقہ یۅس روایتی ہیت مسمار کرنہ خاطرہ وجودس منز آیہ چھہ نہ وزن ضروری حالانکہ اگر ورتاونہ تہِ آو غیر مستحسن تہِ چھہ نہ۔ گویا شاعر ورتاویا وزن کنہ نہ، تمیک دارہ مدارہ چھہ شاعرس پیٹھ۔ شاعر کُس وزنہ نظام ورتاوِ تہ کُس نظام چھہ کُنہِ زبانۍ ہندِ خاطرہ مناسب تہ موافق تہ موزون تہ لگہار، تمیک دارہ مدارہ تہِ چھہ شاعرسے پیٹھ۔ اگر لل دیدِ تہ شیخ العالمن کانہہ خاص نظام ورتوو، تمن باسیوو سے مناسب، موافق تہ لگہار تہ شاید اوسکھ تی برونہہ کنہِ، تہ اگر محمود گامی تہ رسول میرن کانہہ بیاکھ وزنہ نظام تہِ ورتوو تمن باسیوو سہ نظام تہِ موافق تہ لگہار۔
لل دیدِ تہ شیخ العالمن کوتاہ انصاف کور تتھ وزنہ نظامس سیتۍ یُس تمو پننہِ شاعری منز ورتوو، تہِ زاننہ خاطرہ چھہ گۅڈہ سہ نظام سمجن ضروری۔ تمہِ نظامک چھہ نہ ثیقہ پاٹھۍ کٲنسہِ علم، لہذا چھہ اسہِ باسان زِ تہنزِ شاعری ہنز موزونیت چھیہ بے داغ۔ البتہ چھہِ اسۍ تمہِ وزنہ نظام چہ (یعنی فارسی عروض چہ) زانۍ کنۍ محمود گامی تہ رسول میر سندس ورتاوس کٹھہ کڈان یُس تمو پننہ شاعری ہندس اکس اہم حصس منز ورتوو۔ حقیقت چھیہ یہ زِ یم دۅشوے وزنہ نظام چھہِ کَنہ کہ لحاظہ کاشرِکہ خاطرہ ہوی موزون باسان۔ یہ چھہ بیاکھ سوال زِ یمن وزنہ نظامن ہند کُس کُس وزن (یا لے) چھہ کاشرس براہ۔ ممکن چھہ کانہہ وزن(لے) ما ہیکہِ نہ آسان، موافق تہ لگہار ٲستھ، یا موضوع، مقصد تہ لہجہ کہ لحاظہ ما ہیکہِ اکھ وزن (لے) زیادہ مناسب تہ لگہار ٲستھ۔ مثلا یوت تام لل دیدِ تہ شیخ العالم سندِ وزنہ نظامک تعلق چھہ، تمو چھہ تمام شاعری منز صرف اکوے آہنگ ورتوومت یس زن واریاہ حدس تام محدود تہ یک سطحی چھہ۔ شاید اوس یہنزِ شاعری ہنزِ نوعیژ کنۍ یی مناسب۔ لہذا چھہ نہ یہنزِ شاعری منز آہنگک سہ تنوع یُس حبہ خوتونہِ، صوفی شاعرن یا محمود گامی تہ رسول میر سنزِ شاعری منز میلان چھہ۔
اسۍ چھہِ نہ یہ تہِ ؤنتھ ہیکان زِ لل دیدِ تہ شیخ العالم سند وزنہ نظام تہ حبہ خوتونہ ہند وزنہ نظام چھا اکوے کِنہ الگ الگ۔ اکوے وزنہ نظام یُس اسۍ آسانی سان پہچٲنتھ ہیکان چھہِ سہ گوو فارسی وزنہ نظام ۔ امہ الگ یہ کینژھا چھہ تتھ چھہِ اسۍ کُنہِ حجتہ ورٲے پانے کاشر وزنہ نظام ونان۔ اگر اسۍ تجزیاتی نظرِ اتھ وزنہ نظامس وون دمو اسۍ وچھو زِ فارسی وزنہ نظامہ برونہہ چھہ سانہِ تمام تر شاعری منز ہیجلۍ نظام ورتاونہ آمت۔ اتھ ونوا اسۍ کاشر وزنہ نظام کِنہ بیاکھ اکھ وزنہ نظام یُس دنیا چین باقی زبانن منز تہِ رایج چھہ تہ کاشرِ زبانۍ تہ براہ اوس؟
اسۍ چھہِ یژھے حجتہ زبانۍ متعلق تہِ قایم کران۔ اگر پرون چھہ، سہ گوو پنن تہ اگر نوو چھہ سہ گوو وۅپر۔ سنسکرتی کاشر (مثلا لل دیدِ ہندۍ واکھ) گوو پنن کاشر تہ فارسی آمیز کاشر (مثلا رسول میرنۍ غزل) گوو وۅپر۔ یتھے پاٹھۍ چھہ ازکل اسۍ تتھ زبانۍ کاشرچ آلودہ شکل تصور کران یۅس اردو آمیز چھیہ۔
سۅے چھیہ زندہ زبان تہ زندہ ادبی روایت یتھ منز اثرات پانس منز جذب کرنچ صلاحیت آسہِ۔ یہ تبدیلی چھیہ نہ کانسہِ نفرہ یا جمٲژ ہندِ طرفہ کنہِ منصوبس تحت سپدان بلکہ چھیہ یہ اجتماعی سطحس پیٹھ وارہ وارہ شکل رٹان۔


text:
Claim
سوشل میِڈیاہْس پیٹھ چُھ اکھ ویڈیو وائرل یتھ اکھ نوجوان چُھ پولیس گاڑِ تل گژھان۔ وننہ چُھ یوان زہ یہ چُھ کشِیرِء منز حالئی محرم جلوسن دوران واقہ پیش آمت۔
ویڈِیوچ لنک ہیکیو توہی یتیتھ وچِتھ
Fact
اسہِ کورُ تحقیقات زہِ سرینگرس منز آئسیا محرم جلوسن پیٹھ پابندی کنہ نا۔ اتھ دوران آئی اسہِ سیٹھا رپورٹ لبنہ یمن منز وننہ چھ یوان زہِ پولیسن کرِء نوجوان گرفتار۔ یمہ تتھ سرکآریِ حکمنامس انکار کرِتھ جلوسن منز شآمِل آئسہ گمتِ، یتھ منز سرکارنَ 1989 تس منز سیکورٹی معاملاتو کینِ شہرکین کینہن علاقن منز محرم جلوسن پیٹھ پابندی چھِ کرمژ۔
نیوز چیکرن کور مزید تحقیقات خآطرء کینہ الفاظ گوگلس پیٹھ سرچِ تہ لبنہ آو زہ سوشل میڈیاہس پیٹھ چُھ اکھ ویڈِیو شیئر کرتھِ دعویٰ یوان کرنہ زِہ محرمس دوران گو اکھ نوجوان پوْلسہ گاڑء تلَ۔
تِمنَ ہْند لنک ہیکیو توہی یتیتھ تہ یتیتھ وچتِھ
پآکسِتان چھِ اَکِ نیوز ویب سائیٹِ ایکسپریس ٹریبیون تہ چُھ یہوئ ویڈِیو شیئر کرتھ دعویٰ کران زہِ یہ واقہ چھ حالئ کشیرِ منز محرمس دوران پیس آمتُ۔
مزید آو اسہِ سوشل میڈیاہس پیٹھ وائرل یہ ویڈیو سماجی بحث کرنہ خآطرء ایکس ویبسائٹ ریڈیٹس پیٹھ تہِ لبنہ۔ یتھ پیٹھ چُھ 17 اگست 2021 ہس منز شائع گومتُ۔
اَمہِ پَتہ تحقیقات جآری تھاوان کوْر اسہِ مزید سرچ تہ لوب سوشل میڈیاہس پیٹھ اَمہِ وائرل ویڈیوکُ اَکھ فوٹو گراف مشہور فوٹو ویب سائیٹِ گیٹی امیجس پیٹھ۔ یتھ منز وننہ چُھ آمتُ زہ سرینگرس منز کور پولیسن محرم جلوسس پیٹھ لاٹھی چارج یِمہ آزای ہْندِ نعرء آسہ دوان۔ تہ کورکھ جلوس تتر بِتر۔ یہ فوٹو چُھ آمتُ 17 اگست 2021 ہس منز شائع کرنہ۔ تہ فوٹو چُھ ادریس عباس نامی اَکِ فوٹوگرافر تُلمتُ۔ نیوز چکرنَ کور ادریسس سآتی رابطہ تہ تمہ کئرء امہ کتھِ ہنز وضاحت زہِ یہ فوٹو چُھ تَمہِ تُلمتُ پتِمہ وہریہ محرم جلوسس دوران۔
Conclusion
ایِتھ کنہ وآتہ اسْہ اتھ نتیجس پیٹھ زہِ سرینگرس منز چھ کینژھن علاقن منز محرم جلوسن پیٹھ پابندی تہ وائرل کرنہ آمتُ ویڈیو چھ پروْن۔
Result: False
اگر توہئ ہژھان چھو مزید فیکٹ چیک پرنِ،تہ یتیتھ کریو کلک


text:
محمود گامی
محمود گامی اوس اَکھ ۱۹ سدی ہُنٛد کأشُر شٲیِر یس ڈورو شاہباد پؠٹھ اوس.امہٕ اون کاشرس ادبس مَنٛز فارسی صنف مسنویِ تہٕ غزل ۔ یہِ چھُ اردو غزلہ ہُنٛد اَکھ اہم شخص ماننٕہ یوان.امس چھِ کشیرِ ہندن گزلن ہُنٛد بنیاد تراونُک اَکھ اہم کردار ادا-
ذأتی زندگی[اؠڈِٹ]
محمود گامی زاو محمود اباد اڈواڈر یس ڈورو شاہباد مَنٛز گام چھ۔ یہِ چھ اَکھ اصل گام۔ محمود گامی چھ یُوسُف زُولیخا خٲطرٕ مَشہوٗر.یہٕ چھُ کٲشرس مَنٛز گوڈنچ مَشہوٗر مسنوی.اَتھ مَنٛز چھُ الہٕ پلہٕ 700 شطرٕ۔ کنوہم سدی مَنٛز آو یہٕ جرمنی منر تہٕ سایا کرنہٕ۔ یلٕ یہٕ موٗد تہٕ سو آو پننِس آباہی گامس مَنٛز دفن کرنہٕ.امسنز کبری اندع ونر اَکھ پارک بناونہِ۔ سُو اوس اَکھ مَشہوٗر شاعر.محمود گامی چھُ کشیٖرِ ہُنٛد اَکھ مَشہوٗر شاعر۔ امسنز اک بگ پرتھ کنہ کأم کاشر زبانہِ مَنٛز۔ یم سٲتھؠ سو زیٛادٕ مَشہوٗر گو کشیٖر مَنٛز۔ امسُند کلام اوس سوفی شاعرن سٲتھؠ رلان۔ سو اوس زامت 1765 تہٕ موٗد 1855 مَنٛز۔ امسنز کأم چھےٚ زیٛادٕ کشیرِ زبانہِ مَنٛز۔ محمود گامی اوس اَکھ اہم رکن کشیر کہِ شاعری مَنٛز۔ ام اوس واریا کشیر ہندِ شاعری خاطرٕ کورمت.


text:
تمۍ کوٚڈ کلہ تیرِ چھۅکھ تہ اشہ وانہِ نطرن گراے کڈتھ کوٚڈن سۅچہ پچہ واش۔ یہ عجب منظر وچھتھ گوس بہ حیران۔
"پزر چھہ یی!” بٔڈہ افلاطونن دوٚپ میہ۔
"حضرت، کیا—کیا چھہ پزر؟” میہ پرژھ وتاولی سان بٔڈہ افلاطونس۔
تمۍ وٲج سۅچہ پچہ پیٹھ نظرن کنگنۍ۔ رُمہ رُمہ کٔڈن نظر تہ دوٚپن۔”پۅترا، یہ —یہ چھہ نہ کانہہ معجزہ نہ کانہہ کرامتھ۔
” تیلہ۔۔تیلہ کیا چھس بہ یمو چشمو وچھان؟” میہ پرژھ افلاطونس۔
"لال چوک یمۍ پنن اتہاس پانے لیوٚکھ—چوک—لوکہ سمندر — ژلہ لار —شور—فٹ پاتھ—گنٹہ گر—دچھنۍ کھورۍ رۅے—رۅین پیٹھ انسانیت پھیانگان—دٕہۍ—ٲنہ محل—آدمۍ پدٮن تل چھہِ اتہاسکۍ ناگ وزان—ژہ—ژہ کڈ اشہ وانہِ نظرن گراے۔ ژہ لبکھ ضرور تم آکار یمن پیٹھ سمیکۍ ضرب از تہِ تابان چھہِ۔ لال چوک—یہ چوک—!” تمۍ ژٔٹ کتھ۔
"ؤنیو، ؤنیو افلاطون—ژھۅپہ کازِ کٔروہ؟” میہ پرژھ تس عاجزی سان۔
خبر تس کیا گوٚو—تس پھُٹ وسوٲسۍ—عرقہ سران گوس۔ پتہ گٔیہ تس کُنی لارن۔
"یہ—یہ کیا سپد؟” میہ پرژھ بٔڈہ افلاطونس۔
"کوچہ پھیُر۔” تمۍ دیت ولۍ ولۍ جواب۔
"مطلب؟” میہ کوٚر بییہ افلاطونس سوال۔
پاژھہِ نرِ سٍتۍ ڈٮکس عیرق وتھران دوٚپن، "یتھ چوکس منز گوٚو کمن کمن سقراطن کوچہ پھیُر۔ یمۍ چوکن نٮنگلٲو تہنز ژھاے تام۔ یہ چوک چھہ کمن کمن انقلابن ہند چشم دید گواہ۔ گہے وچھن لکہ سمندر تہ گہے وچھِن قبرستانچ خاموشی۔ جنڈہ وتھۍ تہ جنڈہ کھتۍ۔ وۅزل، سبز،سفید،سیاہ جنڈہ—یمۍ چوکن وچھ پوشہ ورشن تہِ تہ رتہ سہلاب تہِ۔ قرار تہِ تہ انہراے تہِ—”
یی ونان تج تمۍ ٹٕکھ۔ وچھان وچھان کوٚر میہ تمۍ کوچہ پھیُر۔
میہ ژھونڈ افلاطون جایہ جایہ۔ پوٚز کُنہِ لوٚبم نہ تمۍ سند ریب نشان۔
میہ اوس وۅنۍ افلاطون سندِ ژھٮنہ گژھنک سخ افسوس۔ اوے اوسس چوکس منز کوچن اورہ یور ونۍ دوان۔ اتھۍ منز پیوٚو میہ اکہ دۅہہ افلاطون سند شرط یاد—میہ کوٚڈ کلہ ہیرِ چھۅکھ—اشہ وانہِ نظرن گراے کٔڈتھ دراس چوکس کُن تمۍ سند پے پتاہ ژھارنہِ۔ بہ ووتس لال چوکس منز تتھۍ جایہ ییتہِ نس بٔڈہ افلاطونن میہ کوچہ پھیُر کوٚر—
میہ ژٔج کھۅرو تلہ زمین ییلہ میہ تتھ جایہ تمۍ سنز چمرو چپنۍ —پیالہ تہ ڈایری لٔب۔
"مگر افلاطون؟” میہ پرژھ چوکس منز اکس بزرگس۔ تس گوٚو میون سوال بوزتھ اسن وٕکرِ تہ دوٚپن، "یتھ چوکس منز گوٚو ازتام کمن کمن افلاطونن کوچہ پھیُر۔ نیر لگے پانس۔”
زمرے:افسانہ


text:
مہجور سند اکھ بند چھہ کلیات مہجورس منز یتھہ پاٹھۍ درج:
یمبر زلہِ برۍ برۍ تھاوۍ پیمانے
بومبرو سانہِ مہمانے روز
دیدن منز چھسے جاے شیرانے
بلبلہ سندۍ افسانے بوز
"مہمانے روز” لفظن چھہ ترتیب کار نوٹ لیکھان، یتھہ پاٹھۍ: "ابن مہجور سندِ وننہ کنۍ اوس مہجور صٲبن اتھ جایہ روز لفظ بدلہ بوز لیوکھمت۔ تہ تی چھہ وژنہ چہ کلہم قافیہ بندی ہند تقاضہ تہِ۔”
اتھ وژنس چھہِ دویمس دویمس مصرعس منز اتہِ نس وانے بوز، پانے بوز، ترانے بوز، بیانے بوز، دامانے بوز، دہانے بوز لفظ۔ صرف اتھ اکس جایہ کیازِ چھہ مہمانے بوز بدلہ مہمانے روز دنہ آمت۔ یہ چھہ نہ ترتیب کار ونان۔
یہ چھہ دراصل کمۍ تام چالاکن اتہِ بوز لفظکۍ ساری معنی ذہنس منز نہ آسنہ کنۍ لفظہ بدلی کرمژ۔ ترتیب کار سنز کٲم ٲس بٲتچ صحیح شکل محفوظ کرنچ، کِنہ مچھہِ پیٹھ مچھ مارنۍ۔ مہجورن چھہ صحیح لیوکھمت۔ مطلب چھہ "بومبرو بوز”۔ بوز گوو اکھ کنو بوزن، بیاکھ گوو کتھ ماننۍ۔ اتہِ نس چھہ بوز بنیادی طوردویمس معنی یس منز ورتاونہ آمت۔ صحیح مصرعہ گژھہ وژنہ کہ قافیہ نظامہ مطابق یتھہ پاٹھۍ آسن۔
بومبرو، سانہِ مہمانے، بوز
مہمان روزن چھہ نہ کانہہ معنی تھاوان۔ معشوق چھیہ امس پنن بناون یژھان، مہمان نہ۔ یعنی بومبر چھہ سون مہمان تہ امس چھہ درخواست کرنہ یوان زِ سہ بوزِ یمبرزلہِ ہنز کتھ۔ بوز گوو اتہِ نس وصل مراد، ٹھہرنک معنی تہِ چھہ تتھۍ منز۔ عشقس منز چھہ نہ مہمان بناون کانہہ معنی تھاوان بلکہ چھہ پنن بناون معنی تھاوان یعنی کتھ ماننۍ چھہ معنی تھاوان۔ کتھ ماننۍ چھہ ورگہ اظہار وصلک۔


text:
شاہ صٲب اوس موہنوۍ سندِ گھرہ کھسنہ کنۍ پننسے بنگلس منز نِنہ آمت۔ تمۍ کوٚڈ لینفہِ تل کلہ تہ پانس کھوورِ طرفہ کمرہ کس کونس ترٲون سٹووس پیٹھ سیوٚد نظر۔ گیس دانس اوس اوترہ شامس گیس موکلیوومت تہ شاہ صٲبس ٲس نہ گیس مٔٹ بٔتھ اننچ وۅنۍ رژھ تہِ فکر۔ تمۍ اوس لینفہِ تلے فیصلہ کوٚرمت زِ سہ جیٚیہ نہ راتکۍ پاٹھۍ از تہِ چاے تہ کٲجس کھیٚیہ رازمہن سیتۍ بتہ میوٚنڈ۔ سہ دراو لینفہِ تل نیبر تہ باتھ رومہ منزہ واپس یِتھ زولن گۅڈہ سٹوو پتہ ترٲون رازما أڈ کولۍ کھنڈ پریشرس منز، پریشر کوٚرن بند تہ تھوون سٹووس پیٹھ۔ سٹووس کڈن ہوا دکہ زہ ژور بییہ تہ ووٚتھ ژاو بسترس منز واپس۔ لینف ہیوٚر پہن کھٲرتھ ترووُن لبہِ سیتۍ ڈوٚکھ تہ نظرہ گنجن سٹووچہ نیجہ وۅزجہ ریہہ کن۔ واریاہس کالس مدے گنڈتھ گوٚو تس اچھن منز آب جمع۔ شاید پییہ تس فوطمہ بییہ یاد کِنہ نیچوین دۅن ہنز بے وفایی آیس نظرن برونہہ کنہِ نغمہ لاگنہِ توے تہ گٔیہ شاہ صٲبس بُتھس سژن تہ اچھن ہندۍ ٹٹہ وار کرنۍ کم۔ فوطمہ نہِ مرنہ پیٹھہ ٲس تمۍ پریتھ کُنہِ یہ دپۍ زِ تہِ لوہ کرمژ۔ سہ نہ اوس وۅنۍ اخبار رٹان، نہ اوس شامس ٹی وی تراوان تہ نہ اوس دۅہس آنگنہ کس باغس منز کرسی کڈتھ تاپھے دوان۔ تس یوتام فوطمہ پانس نش ٲس تس نہ اوس نیچوین دۅن ہندِ وطنہ نیبر کماۍ کرنک تہ گھرہ بساونک کانہہ پرواے تہ نہ کُنہِ کورِ ہندِ وٲریو گھرس چھپہِ لگنک غم۔ سہ اوس توتام زانان زِ کور کٔڈ وٲریوِ تہ نیچوۍ زہ سوزۍ نوکری کرنہِ نیبر۔ بنگلہ، جاداد، پینڈ پُرن تہ گھرکۍ سرپرست چھہِ ییتی۔ یعنی پننس ماٹھس پیٹھ تہ یمن سارنے چھیہ ماٹھس سیتۍ تار جوڑتھ۔ مگر ینہ فوطمن اچھ وچہ تنہ گوٚو تس پورہ تسلا زِ یمن تارن گیہ ٹکھ ٹکے۔ ماٹھس رٲو مرکزیت تہ سہ رود چھرا حبیب اللہ شاہ۔
حبیب اللہ شاہ اوس شیہ وری برونہہ ڈسٹرکٹ ایجوکیشن آفیسر سندِ حیثیتہ رٹایر گوٚمت۔ رٹایر گژھنہ کس روۍ یس دورانے میجوو اہندس زٹھس نیچوس بنگلورس منز کمہِ تام مِلہِ طرفہ آرڈر تہ رٹایر گژھنہ پتہ اکھ ؤری گیوس دوٚیم نیچو تہِ جوٚمہ کس ریڈیو سٹیشنس منز لگتھ۔ ترییمہ ورۍ یہ کریوو شاہ صٲبن یمن دۅنونی کھاندر تہ پتہ ژجییہ یم پننہ پننہ آسنہِ ہیتھ پننین پننین جاین واپس۔ شاہ صٲبس ٲس پننۍ آشنۍ فوطمہ پننیو گھرہ کیو بٲژو منزہ ساروے کھوتہ زیادہ ٹٲٹھ تہ تس پتہ پننۍ کینسہ کٔٹ کور کس رٹایر گژھنہ پتہ پینژمہِ ؤرۍ یہ کھاندر کریون۔ یم کامہِ نکھہ وٲلتھ اوس شاہ صٲب شبابس منز یِتھ فوطمس سیتۍ پنن بجر چھاوان۔ فوطمہ تہِ ٲس بے وایہ پاٹھۍ پنن سورے وجود شاہ صٲبس آیہ تن تھاوان۔ تس نہ ٲس وۅنۍ شرۍ زینچ فکر نہ شرین ہنزِ موجودگی کنۍ شاہ صٲبس سیتۍ لول بٲگرنس منز تھۅتھ گژھنک کانہہ خوف۔ تس اوس زہ تریہہ وری برونہہ پیٹھہ بلڈ پریشر کنۍ مارۍ مندۍ شریرس ہنا مۅچر ہیو پیدہ گومت تہ شاہ صٲبس ٲس امہ مۅچرہ کنۍ سۅ زیادے خۅش کران۔ سہ ییلہ زانہہ گھرِ نیبر کھور تراوِ ہے واپس اژونے ٲس تس فوطمہ پرژھان "دوٚپمے یمہ بلڈ پِلہ ما انیتھ اورہ؟”
تہ شاہ صٲب اوس ژٹونے ونان۔ "متہ آستہ یہ دوا دوا کران۔ سنس تراوتہ نون کم تہ رۅہنہ پھلۍ ہنا ژٔر پہن۔ پانے گژھہِ بلڈ تہِ ٹھیک۔” شاہ صٲبن اوس تس کرتام ؤنتھ تھوومت زِ سنس رۅہن تراونہ سیتۍ چھہ خون تنان تہ بلڈ پریشرک چھہ نہ خطرے روزان۔
پریشر ککرن یُتھے گۅڈنچ چخ دژ، شاہ صٲب گوٚو زنتہ مژِ نندرِ ہشیار۔ تمۍ یوٚژھ زِ تراوہ نا بہ تہِ سنس رۅہنہ پھلۍ ہنا۔ سہ دراو لینفہِ تل نیبر۔ پریشر وولن پتھر۔ مصالحہ ڈبہ منزہ کٔڈن رۅہنہ پھلۍ زہ۔ سٹووس کٔرن ریہہ کم۔ پریشرس کوٚڈن سورے ہوا۔ ڈکنہ تھوون پتھر۔ شراپچہ سیتۍ لٲگن رۅہنس زہ پھلۍ زلنۍ۔ زلان زلان ووٚتھ تس کھوورِ اتھہ چہ اونگجہ کھش۔ تس آیہ رتہ اوٚنگج بٔرتھ۔ رۅہنس زہ پھلۍ دِتن پریشرس منز دٲرتھ۔ المارِ مژروون دروازہ۔ فوطمن کھاسہ وچھن میٹ کٔرتھ شلفس پیٹھ۔ کھاسہ کوٚڈن نیبر۔ امہ چہ لونچہ نیٹھہ تہ اوٚنگجہ سیتۍ تھپھ کٔرتھ دِژن نرِ دنن، کھاسہ آو مژرنہ۔ اتھ ٲسۍ واریاہن جاین گدۍ گمتۍ۔ اکہ اندہ ژٔٹنس اکھ زیٹھ تر۔ سۅ پننہِ اوٚنگجہ پیٹھ تھٔوتھ تہ وارس پیٹھ وار کھٲلتھ تروون دچھنہ اتھہ تہ دندو سیتۍ اتھ گنڈ۔ گنڈ ترٲوتھ باسیوو زِ تس توٚگ نہ چیرہ گنڈ تراون۔ تس بییہ فوطمہ، نیچوۍ زہ تہ کور زنتہ گۅڈنچہ لٹہِ یاد۔ سٹووس ہوا دکہ زہ ژور دِتھ تہ پریشر نوِ سرہ اتھ پیٹھ تھٲوتھ ژاو سہ بییہ لینفہِ تل۔ لینفہِ تل اژتھ پییہ تس تتھ ساین بورڈس کن نظر یتھ پیٹھ ویٹھیو انگریزۍ اچھرو لیکھتھ اوس Habibullah Shah تہ یس تمۍ فوطمنہِ مرنہ پتہ زہ ژور دۅہ نیبرمہِ گیٹہ پیٹھہ تُلتھ نمت اوس۔ ساین بورڈس اوس تلک پیٹھ کٔرتھ زنتہ شاہ صٲبنۍ پاٹھۍ دارِ سیخس سیتۍ ڈوٚکھ ترٲوتھ۔ شاہ صٲبس پیوٚو یاد ۔۔۔ از برونہہ پنداہ ؤری لاجیوو میہ یہ بورڈ نیبرہ کنہِ گیٹس پیٹھ ییلہ بہ ہیڈ ماسٹر اوسس۔ ہیڈ ماسٹری ہندین تمن دۅہن تہِ کوتاہ خۅش اوسس بہ مگر تمو جہنم گار لڑکو کریوو خواہ مخواہ سکلولس منز ماحول خراب ییلہ دۅن وٲژن پیٹھ ایکسکرشن گژھنہ خاطرہ میہ تمن اجازت دژوو نہ۔ تم ٲسۍ پتہ ژورہ ژھیپہِ سکول آنگنس منز لہر تراوان۔ "جبۍ بلہس پییہ خانس ترٹھ وۅگہ مرِ کنۍ، وۅگہ مرِ کنۍ تہ دۅدہ ژڈِ کنۍ” تہ بہ اوسس پننس آفسس منز تھوٚد ؤتھتھ ترۅیو تہ ژرنیو کنۍ کن دوان تہ یمہ لہرہ بوزان۔ "جبۍ بلہس پییہ خانس ترٹھ وۅگہ مرِ کنۍ، وۅگہ مرِ کنۍ تہ دۅدہ ژڈِ کنۍ”۔
شاہ صٲبن تجہ نظرہ ہیوٚر کن تہ تالوس سیہ منزس وچھن دزونیو تارو ورٲے بجلی بتۍ اویزان۔ تمۍ تھوِ نظرہ واریاہس کالس یتھے کنۍ۔ شاید یہ زٲنتھ زِ سہ وچھہِ زِ اورہ کتھہ کنۍ چھیہ ترٹھ وسان تہ ییلہ پریشر ککرس پوٚتس پتھ زہ چکہ نیرتھ ژجہ، شاہ صٲب زنتہ گوٚو مژِ نندرِ ہشیار۔ تمۍ کوٚر سٹوو ژھیتہ۔ پریشر وولن پتھر تہ لینفہِ تل اژتھ لٲجن ماے۔ شامس ییلہ سہ پزۍ پاٹھۍ مژِ نندرِ ہشیار گوٚو تس گوٚو یہ زٲنتھ سیٹھا افسوس زِ از پییہ تس راتکۍ پاٹھۍ کاجک بتہ کالچن کھیوٚن تہ دۅہلہِ نندر کرنہ کنۍ راتس تارکھ گنزران روزُن۔
زمرے:افسانہ


text:
سونمرگ
سونمرگ چھُ اَکھ سیاحتی مقام یس کشیر ہندِس گاندربل ضِلہٕ منر واقی چھُ۔ یہِ جاے چھِ واریاہ خوبصورت۔ اور چھِ واریاہ لکھ چکرن گَزان۔ اَتھ چھُ بیٛاکھ ناو سونا مرگ۔ یہِ چھ گاندربل ضِلہٕ پؠٹھ 60km دور.سونمرگ چھ أپریل پٹھ جیون تأم اسل وَقٕت گسنک.أتھ چھ بی وانان سنسند گاسی مأدان.أتھ أنڈی أنڈی چھ شنِ پحاد.
توریخ[اؠڈِٹ]
جغرافی[اؠڈِٹ]
یہِ سیحتی مقام چھ کشیرِ مَنٛز واقع.یہِ چھ سمندر سطہ پؠٹھ 2730 میٖٹَر تھزرس پؠٹھ.یہِ چھ کشیرِ ہندین تھزرن بألن مَنٛز یوان.أتھ چھ أند پیک دریاو تہ سار یمن مَنٛز واریا گادٕ چھ۔ سونمرگ چھ اَکھ یاد تھوین لأیک جاے


text:
مَدَتھ:تَعارُف وِکیٖپیٖڈیا رَہنُمٲیی/1
تَعارُف
وِکیٖپیٖڈیا رَہنُمٲیی
ناو جاے
صَفَسن ہٕنٛد قسٕم
صَفہٕ تَلاش
صَفہٕ کِتھ پٲٹھؠ ژھانٛڈو
صَفہٕ تَوٲریٖخ
پرٛانؠ گَردان وُچھِو
رُجوع مُکرَر تہٕ مُختَصر وَتھ
صٲرِف بیٚیِس جاے واتٕناوُن
کارآمد لِنکہٕ
صَفہٕ یِم ضروٗرَتھ چھِ لَگان
خُلاصہٕ
وُچھِو تُہؠ کیا ہیٚچھوہ
وِکیٖپیٖڈیا چھِ اَکھ بٔڈ جاے. اَتھ مَنٛز چھِ وَتھ ہاؤنؠ ضۆروٗری.
وِکیٖپیٖڈیاہَس پؠٹھ چھِ حالَس مَنٛز 2٬262 مَضموٗن. یِم تَمام مَضموٗن چھِ رَزاکار صٲرفو تَخلیٖق کٔرمِت.
اَمہِ اَلاو چھِ 6743 صَفہٕ یِم وِکیٖپیٖڈیاہَس مَدَتھ چھِ کَران. یِم صَفہٕ چھِ مُختَلِف ناو جایَن مَنٛز واقع.
یہِ مَدَتھ صَفہٕ چھُ صَفہٕ تَلاش کَرُن تعارُف تہٕ کیٚنٛہہ اَہَم صَفہٕ بَیان کَران.


text:
oдиH
روٗسی[اؠڈِٹ]
لَفظہٕ آگُر[اؠڈِٹ]
پرٛون مَشرِقی سٕلاوی پؠٹھٕ آمُت :eдиHъ، eдbHъ ، ѥдиHъ ، ѥдbHъ ، oдиHъ < اَوَلی سٕلاوی *edinъ < اَوَلی بالٹو سٕلاوی *aiˀnas < اَوَلی ہِند یوٗرَپی *óynos۔
وۄشژار[اؠڈِٹ]
گرَٛنٛد[اؠڈِٹ]
oдиH [ɐˈdʲin]
- اَکھ۔
ہَم مانے[اؠڈِٹ]
یوٗکرٛینی[اؠڈِٹ]
لَفظہٕ آگُر[اؠڈِٹ]
پرٛون مَشرِقی سٕلاوی پؠٹھٕ آمُت :eдиHъ، eдbHъ ، ѥдиHъ ، ѥдbHъ ، oдиHъ < اَوَلی سٕلاوی *edinъ < اَوَلی بالٹو سٕلاوی *aiˀnas < اَوَلی ہِند یوٗرَپی *óynos۔
وۄشژار[اؠڈِٹ]
گرَٛنٛد[اؠڈِٹ]
oдиH [ɔˈdɪn]
- اَکھ۔
ہَم مانے[اؠڈِٹ]
- پرٛون مَشرِقی سٕلاوی پؠٹھٕ آمٕتؠ روٗسی لَفٕظ
- اَوَلی سٕلاوی پؠٹھٕ آمٕتؠ روٗسی لَفٕظ
- اَوَلی بالٹو سٕلاوی پؠٹھٕ آمٕتؠ روٗسی لَفٕظ
- اَوَلی ہِند یوٗرَپی پؠٹھٕ آمٕتؠ روٗسی لَفٕظ
- روٗسی آنکونہٕ گرَٛنٛد
- پرٛون مَشرِقی سٕلاوی پؠٹھٕ آمٕتؠ یوٗکرٛینی لَفٕظ
- اَوَلی سٕلاوی پؠٹھٕ آمٕتؠ یوٗکرٛینی لَفٕظ
- اَوَلی بالٹو سٕلاوی پؠٹھٕ آمٕتؠ یوٗکرٛینی لَفٕظ
- اَوَلی ہِند یوٗرَپی پؠٹھٕ آمٕتؠ یوٗکرٛینی لَفٕظ
- یوٗکرٛینی آنکونہٕ گرَٛنٛد


text:
نے نیب نشانا نے پتہا
نے وہم گمانا نے لفظا
وق سورے ییلہ شریپہ چشمن منز
رنگ ساری لوسن اتھہ ہاوان
رفتار سری گژھہِ تھامہِ، رٔہتھ
گژھہِ نار وُہتھ گفتار سورے
ژٹہِ پوشہ نین کس ہردچ ژھٹھ
گژھہِ لونچن ٲنس پھرٹھ اندری
ییلہ گریکہ ونۍ لیج ہییہ آب گژھن
ییلہ گرٮزونۍ کۅل وسہِ سیکلس منز
ہموار گژھن دیوانہ ملر
خاموشی کرپھ کرِ لفظہ جۅین
ییلہ جاناوارس مدرۍ مژھلۍ
سنطور ہٹس لگہِ گنڈ وقتک
مضرابس پییہ تیزاب رُمن
ٹکہ سور ششرۍ ژھٹھ کرِ پڈرن
شہ زور برق رفتار گرِس
ییلہ نقشن پوشس ووشلنۍ ژھٹھ
مسمار کٔرتھ گژھہِ رنگ اسہ ونۍ
بییہ ژانگس ریہہ ہییہ بڑکھ کرنۍ
ہنگہ منگہ لگہِ کرانکن چاکھ کُلس
ییلہ ژھانپھ سیکیل کرِ مس چشمن
ییلہ سبز ونس ولہِ ششر ونل
طوفانچ ریہہ ژٹہِ سینہ ترن
ترنیار کھۅرن پھر ِرمن رمن
ہنگہ منگہ زن خواب دنتھ ساری
مہتاب رنگن ہند پوشہ بدن
کملاوِ وٹھن ہند پنہ پونپر
بے ناو سرابن ہند سرگم
ٲنس گژھہِ چاکھ صفا رویس
میلہ وار ژھیتھ گژھہِ گرکھ اندری
بس آسہِ فقط اکھ خاموشی
زمرے:شاعری


text:
مَدَتھ:کوڈ اؠڈِٹ تَعارُف/2
صَفہٕ اؠڈِٹ
اؠڈِٹ خانَن مَنٛز اؠڈِٹ کَرُن
طَرٕز
صَفَن مَنٛز مَتنَس طَرٕز دیُٛن
لِنکہٕ تہٕ وِکی لِنکہٕ
صَفہٕ جۄڈٕنؠ
شایع کَرُن
تَبدیٖلی مَحفوٗظ کَرٕنؠ
نٔو مَضموٗن تَخلیٖق کَرٕنی
نٔو مَضموٗن تَخلیٖق کَرٕنی
خُلاصہٕ
وُچھِو تُہؠ کیا ہیٚچھوہ
زیٛادٕ تَر مَضموٗنَن چھِ واریاہ کَم مَتن طرٕزَس پؠٹھ کام پیوان کَرنؠ
تَمام طَرٕزٕچ کام چھِ خاص نِشانو شٲتی کَرنہٕ یِوان، یِم مَتَن برٛونہٕ تہٕ پَتہٕ ترٛاونہٕ یِوان چھِ۔ تُہؠ ہیٚکِو یِہ کٲم کوڈ سٟتؠ یا بَنو سٟتؠ کٔرِتھ یِم ہؠٚرکَن اوزار جاے آسان چھِ
ہیڈِنگ تہٕ سَب ہیڈِنگ چھِ یِتھ پٲٹھؠ ترٛاونہٕ یِوان، Advanced پَتہٕ Heading اَوزار جاے.
"لیوَل 2" مُنتَخٕب کَرنہٕ سٟتؠ گَژھِ مَتَن اَہَم سَرنامَس مَنٛز تَبدیٖل، یِم چھِ ساروٕے کھوتہٕ زیٛادٕ اِستِمال کَرنہٕ یِوان کُنہِ تہِ صَفَس مَنٛز
"لیوَل 3" چھِ لۄکُٹ سَرنامہٕ بَناونہٕ ہُس لیوَل 2 کھوتہٕ لۄکُٹ آسان چھُ، یِتھ پٲٹھؠ چھِ باقی سَرنامہٕ 3 کھوتہٕ تہِ لۄکٹ آسان.
اَوزار شَلفہٕ وَرٲے تہِ چھُ سَرنامہٕ بَناونہٕ یِوان، تَتھ خٲطرٕ گَژھِ یِم
= نِشان سَرنام مَتنَس پرَٛتھ طَرفہٕ آسٕنؠ؛
= یُہُنٛد تَعداد چھُ سَرنامہٕ لیوَل مُکرَر کَران:
==سَرنامہٕ== (لیوَل 2)
===لۄکُٹ سَرنامہٕ=== (لیوَل 3)
مَتن چھُ موٹ یا ہول بناونہٕ یِوان یِمو بَٹنو سٟتؠ B تہٕ I یِم اَوزار جاے آسان چھِ
مۄٹ یا ہول مَتَن چھُ اَوزار شَلف اِستِمال کَرنہٕ وَرٲے تہِ بَناونہٕ یِوان، تَتھ خٲطرٕ گَژھِ مَتَن
' اؠفَڈٹرافَس مَنٛز دَرٕج کَرنہٕ یُن؛ پرَٛتھ طَرفہٕ ترے اؠفَڈٹرافَس چھِ مَتن موٹ بَناوَن تہٕ پرَٛتھ طَرفہٕ زٕ اؠفَڈٹراف چھِ مَتن ہۄل بَناوَن.
'''موٹ مَتَن'''
''ہول مَتث''
مَضموٗنَن ہُنٛد عُنٛوان چھُ عام طور پرَٛتھ ساتہٕ موٹین اَچھَر مَنٛز اسان، مَگر یہِ چھُ صِرِف گوڈنیک ظٲہِریَتھ پؠٹھ لوگو گَژھان۔ اَمہِ پَتہٕ ییٚلہِ عُنٛوانُک زکر مَضموٗن مَتنَس مَنٛز چھُ یِوان، سُہ چھُنہٕ موٹ آسان.


text:
نظم نہ فاعلاتن نہ فاعلات
منیب الرحمن
بہ چھس دۅہے یہ صفحہ کھولان یتھ پیٹھ نہ کہنی چھہ
نہ کانہہ غزل نہ شعر نہ ردیف نہ قافیہ
نہ فاعلاتن نہ فاعلات
اکھ خاموشی تہ اکھ کینہہ نہ یتھ سیتۍ بہ ہمکلام چھس
ہمکلام چھس نہ — یتھ کن دٲرتھ چھیہ — خاموش خاموشی
صفحس اندر — تہ یۅس صفحہ نیبر یوت پھہلتھ چھیہ
زِ صفحہ کتہِ نس چھہ شروع گژھان کتہِ نس اند—
بہ چھس دۅہے یہ کتاب کھولان — خاموش کتاب
یۅس خاموشی منز بند — خاموشی منز کھلان چھیہ
بہ چھس اتھ منز یوت مگن زِ یہ صفحہ چھہ میہ اندر
پھہلان تہ بہ چھس اکھ خاموش کینہہ نہ ہکۍ پاٹھۍ
ژمان تہ پھہلان — دۅہے اتھ صفحس پیٹھ یتھ پیٹھ
کہنی چھہ نہ بس اکھ خاموشی — بوزان تہ وچھان
یہ صفحہ کیازِ چھہ خاموش یہ صفحہ کیازِ چھہ خالی
بہ چھس دۅہے یہ صفحہ کھولان— بییہ اتھۍ خاموشی منز
یتھ منز نہ کہنی چھہ
نہ کانہہ غزل نہ شعر نہ قافیہ
نہ فاعلاتن نہ فاعلات


text:
عالمی دۄد دۄہ
عالمی دۄد دۄہ چھُ اَکھ بَین الاقوٲمی دۄہ یَمٕچ بُنیاد اقوام متحدہ ہٕنٛز شاخ گزا تہٕ کاشتکٲری تَنظیٖم ترٛٲو تاکہِ دۄدٕچ ضروٗرَتھ گَژھِ اُجاگر۔ یہِ آو گۄڈٕ 2001 مَنٛز مَناونہٕ۔ یہِ چھُ پرتھ ؤری 1 جوٗن مَناونہٕ یِوان۔ اَمِیُک مَقصد چھُ اَتھ شُعبَس خٲر مَقصد تہٕ ہُریر کَرُن۔
تَوٲریٖخاؠڈِٹ
عالمی دۄد دۄہ آو 2001 پؠٹھ مَناونہٕ، اَمُیک دَس تُل اقوام متحدہ ہٕنٛز شاخ گزا تہٕ کاشتکٲری تَنظیٖم۔ اَتھ خٲطرٕ آو جوٗن 1 یہِ دۄہ مُنَقٕد کَرنہٕ تِکیٛازٕ کیٚنٛہہ مُلُک ٲسؠ یہِ دۄہ گۄڈٕ مَناوَ یہِ دۄہ چھُ اَتھ شُعبَس مُتلِق زانکٲری، صَحیح اِستِمال تہٕ باقی مولوٗماتھ فَراہَم کَران۔
تَقریٖباؠڈِٹ
عالمی دۄد دۄہ 2016اؠڈِٹ
2016 مَنٛز آو یہِ دۄہ 40 مُلکَن مَنٛز مَناونہٕ۔ اَتھ دۄران آے واریا دوڈ، سیمِنار، تہٕ باقی تَقریٖبہٕ مُنَقٕد کَرنہٕ۔
عالمی دۄد دۄہ 2017اؠڈِٹ
2016 مَنٛز آو یہِ دۄہ 80 مُلکَن مَنٛز مَناونہٕ۔ اَتھ دۄران آے واریا دوڈ، سیمِنار، تہٕ باقی تَقریٖبہٕ مُنَقٕد کَرنہٕ۔


text:
کینژن زبانن منز چھیہ وزنچ بنیاد نہ ہیجل تہ نہ تاکید بلکہ ماترا (mora)۔ یعنی یمن زبانن منز چھہ یکسان ماترا تعداد ورتٲوتھ شاعری منز آہنگ پیدہ کرنہ یوان۔ ماترا کہ تصورچ زانکاری کرون اسۍ تعریف کرنہ بجایہ یتھہ پاٹھۍ حاصل۔
(1)ہیجلٮن ہنزہ گۅڈہ آوازہ چھیہ نہ ماتراہن منز گنزرنہ یوان۔ یعنی مثالہِ پاٹھۍ ‘جر’ تہ ‘جار’ لفظن ہند جیم /ج/چھہ نہ ماترا ماننہ یوان۔
(2) ہیجلیک تھوٚنگ اگر ژھوٚٹس مصوتس پیٹھ مشتمل آسہِ، سہ چھہ اکس ماترا برابر تہ اگر زیٹھس مصوتس پیٹھ مشتمل آسہِ تیلہ چھہ دۅن ماتراہن برابر۔ یعنی ‘جر’ لفظک ژھوٚٹ مصوتہ زبر/اَ/ چھہ اکس ماتراہس برابر تہ ‘جار’ لفظک زیوٹھ مصوتہ یعنی الف مد/آ/ چھہ دۅن ماتراہن برابر۔
(3) ہیجلچ پوٚت آواز تہِ چھیہ اکس ماتراہس برابر۔ یعنی ‘جر’ تہ ‘جار’ لفظن ہند پتم /ر/ چھہ اکس ماترا برابر۔ یمن دۅن لفظن ہند ماترا تعداد چھہ یتھہ پاٹھۍ:
یہ گژھہِ یاد تھاون زِ اکھ زیوٹھ مصوتہ چھہ دۅن ژھۅٹین مصوتن برابر تصور کرنہ یوان۔ مثلا ‘جار’ لفظک زیوٹھ مصوتہ /آ/ چھہ دۅن الفن یعنی دۅن زبرن برابر ماننہ یوان۔
(4)اگر ہیجلس منز اکہِ کھۅتہ زیادہ پوٚت آوازہ آسن (عموما مصمتن ہنز جورۍ)، تم چھیہ زہ ماترا گنزرنہ یوان۔ مثلا ‘مست’ لفظس منز چھہِ پتہ کنہِ زہ مصمتہ /س/ تہ /ت/ یکوٹہ ، یم دۅن ماتراہن برابر چھہِ۔ امہِ لفظک ماترا تعداد:
ماترا وزن ہیکہِ سادہ تہِ ٲستھ تہ پیچیدہ تہِ۔ سادہ ماترا وزنن منز چھہ ہیجلۍ وزنکۍ پاٹھۍ خالص تعدادہ سیتۍ آہنگ پیدہ کرنہ یوان۔ ہندی زبانۍ ہند مقبول وزن چوپایی چھہ سادہ ماترا وزنچ مثال۔ اتھ وزنس منز چھہ پریتھ پد (مصرعہ) شراہن (16) ماتراہن برابر۔ وچھو بنم پریژھ تہ امچ تقطیع:
ایک راگ سے رہتی گاتی
چلے رات دن کہیں نہ جاتی
دۅشونی مصرعن منز چھیہ ماترا تعداد برابر مگر ماتراہن ہنز چھیہ نہ مصرعن منز کانہہ خاص ترتیب یمہ کنۍ سادہ ماترا وزنن منز پدۍ قایم چھہ نہ گژھان۔
سادہ ماترا وزن چھہ ہندی علاوہ واریاہن ہندوستانۍ زبانن منز ورتاونہ یوان۔ یہ ورتاون واجینۍ بیاکھ زبان چھیہ جاپانۍ۔ اتھ زبانۍ منز چھہِ ماترا اصطلاح پاٹھۍ haku یا onji ونان۔ عام طور چھہ جاپان نیبر یہ زاننہ آمت زِ امہِ زبانۍ ہنزِ شعرہ ذٲژ ہایکوہس منز چھیہ پانژھ ہیجلۍ، ستھ ہیجلۍ، پانژھ ہیجلۍ ترتیب۔ مگر حقیقتا چھیہ امچ ترتیب پانژھ ماترا، ستھ ماترا، پانژھ ماترا۔ ییتہِ نس روزِ نہ ماتراہو مطابق اکہ جاپانۍ ہایکوہچ تقطیع دلچسپی نش خالی۔اسۍ دمون ہایکو انگریزی اچھرن منز۔ ماتراہن ہند ژھین ییہِ ہایفن سیتۍ ظاہر کرنہ۔
na-ra ma-na-e
shi-chi-do-o ga-ra-n
ya-e za-ku-ra
اتھ منز چھیہ خاص کر دوٚیم لٲن توجہس لایق۔ اتھ منز چھہِ ضرورتہ مطابق ستھ ماترا، مگر پانژے ہیجلۍ۔ ہایکوہچ دوٚیم لٲن گژھہِ ستن ماتراہن برابر آسنۍ۔ گۅڈنکہِ لفظک ٲخری ہیجل چھہ doo یس دۅن ماتراہن(do-o) برابر چھہ۔ یتھے پاٹھۍ چھہ دوٚیمہِ لفظک ٲخری ہیجل ran دۅن ماتراہن (ra-n) برابر
کاشرس منز سادہ ماترا وزنہ چہ مثالہِ خاطرہ وچھون کہن (11) ماتراہن ہند یہ لل واکھ:
پیٹھمہ پریژھہِ ہندس چوپایی وزنس پیٹھ وچھون یہ لل واکھ:
تلہ چھے زیس تے پیٹھہ چھکھ نژان
ونتہ مالہِ وۅندہ کیتھہ پژان چھے
سورے سۅمرتھ ییتۍ چھے مۅژان
ونتہ مالہِ ان کیتھہ رۅژان چھے
وچھو امہِ واکھہ کین کینژن لفظن ہنز ماترا تفصیل:
(1) دوچشمی اچھر چھہِ اکۍ سے مصمتس پیٹھ مشتمل۔ (2) "چھے” لفظس منز چھہِ تھوٚنگس منز زہ مصوتہ یتھ ڈپتھانگ dipthong ونان چھہِ۔ پیش تہ زیر۔
(3) "تے”لفظس منز تہِ چھہِ تھوٚنگس منز زہ مصوتہ یعنی ڈپتھانگ۔ زبر تہ زیر۔ اتھ لفظس ہیکہِ نیم مصوتہ /ی/ سیتۍ تہِ یتھہ پاٹھۍ تقطیع سپدتھ: /ت+ زبر+ ی/۔ امہِ تقطیع کنۍ تہِ چھہ یہ دۅن ماتراہن برابر۔ (4) یہ پوٚت آواز چھیہ نہ دۅن مصمتن پیٹھ مشتمل، بلکہ اکس مصمتس پیٹھ یتھ منز اوٚڈ یے /ت/ صمتچ تالریت palatalizationہاوان چھہ۔ /تۍ/ چھہ مفرد تالرۍ مصمتہ۔
ماترا وزن سمجنہ خاطرہ کرۍ میہ یم واکھ پیش، حالانکہ یمن واکھن ہنز یہ ماترا برابری چھیہ اتفاقی تکیازِ یمن واکھن ہند بنیادی وزن چھہ ہیجلۍ وزنے۔ یتھے پاٹھۍ چھیہ کینژن واکھن ہنز تاکیدی برابری مدنظر کینژن واکھن منز تہ پورہ کاشرِ شاعری منز تاکیدی وزن آسنک دوکھہ لوٚگمت۔
اردو ہندی یس منز مستعمل بحر متقاربکۍ نام نہاد مزاحف وزن چھہِ دراصل ماترا وزنے یم اکہ خاص طریقہ ورتاونہ یوان چھہِ۔ یم خاص وزن یمن اردو والیو بحر میر تہِ ناو کوٚرمت چھہ، چھہ کاشرس منز رفیق رازن ورتاومتۍ۔ اکہ غزلک ماترا تجزیہ چھہ پیش:
رفیق راز چھہ اتھ اردو والین ہنزِ پیروی منز 12 ماترا + 10 ماترا (کل 22 ماترا) مانان یس غلط چھہ۔ اردو والۍ چھہِ دراصل اتھ افاعیلن منز (عربی عروض کین پدین منز) گنڈنچ کوشش کران۔ رفیق رازن تہِ چھہِ امہ وزنکۍ شیہ رکن مانۍ متۍ، حالانکہ اتھ وزنس منز چھہ نہ رکنن ہند کانہہ خاص دخل۔ امہ وزنک آہنگ چھہ اتھ بے محل رکن بندی ییرہ والان۔ یہ چھہ بنیادی طور سادہ ماترا وزن یتھ نہ پدین منز گنڈنچ کانہہ خاص ضرورت یا جواز چھہ۔ پدۍ یا افاعیل یا رکن بندی چھہ آہنگ کہ دوٚگن معیارک جواز پیدہ کران مگر یمن وزنن منز چھہ نہ ٹاکارہ پاٹھۍ پدین ہند کانہہ مکرر نمونہ۔
امین کاملن چھیہ 1970 پیٹھے عربی وزنن ہندۍ افاعیل ژٹۍ ژٹۍ لیکھنچ سفارش کرمژ۔ واضح چھہ زِ اتھ سفارشہ پتہ کنہِ چھیہ یہ بصیرت زِ یم وزن چھہِ ژکہِ ماترا وزن تہ یہند یہ کردار چھہ افاعیل ژٹۍ ژٹۍ لیکھنہ سیتی نوٚن نیران۔ اتھ موقفس کٔر تمۍ "میون عروضی سوچ” مقالس منز مزید وضاحت آوازن ہندِ مقابلہ حرفن ہند تصور رٔٹتھ یتھ اسۍ زیادہ انزۍ منزۍ چھہِ۔ تمۍ کرۍ افاعیلن ہندۍ حرف یلہ، بند تہ نتھۍ قسمن منز تقسیم۔ یہ چھیہ دراصل افاعیلن ہنز ماترا تقسیم۔ سہ چھہ اکھ ماترا والین حرفن یلہ آواز ونان، زہ ماترا والین حرفن بند آواز ونان تہ نتھۍ حرفن (مثلا نار، اسمان، سوچ لفظن ہندۍ /ر/، /ن/ تہ /چ/) ہنزِ آوازِ تہِ اکھ ماترا گنزراوان۔ کامل سندین عروضی مقالن منز چھیہ آوازِ، آہنگس تہ لیہ زیادہ اہمیت۔ سہ چھہ نہ قطعا عروضس روایتی تصورن تہ اصطلاحن ہندِ ذریعہ پیش کران۔ حقیقت چھیہ یہ زِ تسندۍ عروضی تجربہ تہِ چھہِ روایتی عروضی ہنرمندی ہنزِ نمایشہ بدلہ مخصوص مقصدن تہ ضرورژن تحت امکاناتن ہندۍ بر کھولان۔ (بحوالہ میون مضمون "کاشرس منز عروضی تجربن ہنز اہمیت”)


text:
کرِسٹِیانو رونالڈو
کرِسٹِیانو رونالڈو (Cristiano Ronaldo dos Santos Aveiro) چھُ اَکھ پُرتَگٲلؠ فُٹ بال کھِلٲڑؠ یُس چھُ اَنٛگریٖزی پرِمِیَر لیٖگَس مَنٛز مینٛچیسٹَر یوٗنایٹَڈ کلَبَس خٲطرٕ تہٕ پُرتَگٲلؠ قومی ٹیٖمَس خٲطرٕ گِنٛدان۔ اکثر آو یہِ دنیاہک جان کھلاڑ تہ وارِیہو طریقو أو یہ سأری وقتکھ عظیم کھِلاڑ مانہ. رونالڈوَس چھِ پانژھ بیلنڑار ینام تہٕ بی چیس ژور إیروپین گولڈن بوٹھ، سارِوی کھوتہٕ زیٛادٕ أکیس إیروپین کھِلٲڈِس. ٲمی چھ دویہ ترٕہ ٹروفی پنس پیشس منز زینمژ، یتھ منز ستھ چھ لیگ خطاب چھ تہ بیہ پانژھ إیو اِی إیف إیہ چمپینز لیگ بیہ إیو اِی إیف إیہ إیوروپین چمپینشپ چھ. رونالڑوس چھ سارویہ خوتہ دیدار(۱۸۳)، گول(۱۱۷) تہ بیہ إیسیسٹ(۴۲) چمپین لیگِ منز، بیہ چھس سارِویہ خوتہ زیادہ گول إیروپین چمپینسپ منز(۱۴)، بیہ سارِویہ خوتہ زیارہ بین لاقوأمی گول(۱۱۷)، بیہ بین لاقوأمی دیدار أکیس أیوروپیب کھلاڈس(۱۸۹). یہ چھ کینژن کھلاڈین منز یمن ۱۱۰۰ دیدار تہ ۸۰۰ گول چھ پأنیس وطنس تہ کلبس خأترھ چھ. دونالڑو ہن کور پنون پیشہِ شرو سپورٹینگ سی پی [1] سأتھ. پتہ کورن ۲۰۰۳ منز مینٛچیشٹَر یوٗنایٹَڈ ساتِھ مُہادٕ شُرو ۱۸ مٔرؠد یادَم ایف اے کَپ زِینیتھ پنیس گۄڈنکس سِیزنَس منز. ۲۳ وُہُر زینُون گوڈنیکھ بیلنڑار . رونالڈو اُوس دنیاہک سآرِوی خوتہ قٕمتی کھِلأڑؠ ییٚلہ ریال میڑریرن سودَہ کریِتھ اُن ۲۰۰۹ منز ۸ کرورن مٔلؠ.
ذٲتی ذندگی[اؠڈِٹ]
دونالڈو سینٹو ایویریو ذاو ساو پیدرو پارش مَنز یُس پُرتگسلس منز یون چھُ. یہ چھُ ژورم تہ ساروے کھوتہ لوکٹ بچہ.


text:
یمن شخصن ہند وزن ہریومت آسہِ، پلانتر فاسییٹس یعنی کھۅرن ہندِ دادیک امکان تہِ چھہ ہران، خاص کر ییلہ یم شخص واریاہ پکان آسن یا آسن کم کُشن والٮن کھۅربانن منز واریاہس کالس کھڑا روزان۔
عام طور چھہ کھورِ ہنزِ اڈجہِ تلہ کنہ موٚٹ ٹیشو آسان۔ وزن ہرنہ سیتۍ ہیکہِ یہ موٚٹ پیڈ ژھٮنتھ یمہِ سیتۍ کھورِ تہ باقی کھۅرس تہِ دود ہٮکہِ کٔرتھ۔ کھۅرن منز ہیکہِ یہ تبدیلی ورزش کنۍ یا زیادہ دورنہ کنۍتہِ سپدتھ۔ کھۅرن ہنز یہ حالت ہیکہِ گسہ آمتۍ کھۅربانہ لاگنہ سیتۍ تہِ سپدتھ، خاص کر تمو کھۅربانو سیتۍ یمن ہندس تلپدس جان کُشن آسہِ نہ۔
پلانتر فاسییٹس حالژ ہنز نشانی چھٮہ پکنہ سیتۍ کھۅرن دود ووٚتھن۔یہ تہِ چھہ ممکن زِ دود ووٚتھہِ تیلہِ تہِ ییلہ تہۍ کھڑا ٲسو یا آرام کران ٲسو۔ عام طور چھہ یہ دود صبحاے وۅتھان ییلہ اسۍ بسترہ منزہ نیران چھہِ تہ سانۍ کھۅر فرشس پٮٹھ پٮوان چھہِ۔ کھۅرن ہندٮن شروکیمتٮن نٲرن چھہ درسہ لگان تہ کھۅرن چھہ دود کران۔ یہ دود چھہ کنہِ ساتہ پکنہ سیتۍ کم محسوس گژھان تہ تھکھ کڈنس ستی چھہ ہُران۔ راتس ییلہ اسۍ نندر کران چھہِ یم نٲر چھہِ شروکان تہ اسہِ چھہ نہ دود محسوس سپدان۔
پننس ڈاکٹرس نش گژھن دادِ چہ علامژ بیان کرنہِ۔ ڈاکٹر پرژھہِ تۅہہِ زِ اگر کھورِ نازک چھٮہ کھۅرن واش کڈنہ سیتۍ ما چھٮہ تۅہہِ دگ کران۔ سہ ما کرِ تہنزِ کھورِ ہند ایکسرے تہِ۔ کھورِ ما پییہ مکمل طور کینژن دوہن آرام دنچ ضرورت۔ ورم تہ دگ کم کرنک دوا تہِ ما پییہ کھیوٚن۔کھۅر دۅہس منز کینژِ لٹہِ یخس پٮٹھ تھاونہ سیتۍ تہِ ہیکہِ آرام وٲتتھ۔ کُشن دار کھۅربانہ ورتاونہ سیتۍ تہِ ہیکہِ آرام میلتھ۔ کشن گژھن دۅشونی کھۅربانن منز ورتاونۍ یم چھہِ زیادہ وزن شخژن تہ بزرگن ہندِ خاطرہ کارگر۔
کھۅرس فٹ بناونہ آمت سول تہِ ہیکہِ علاجہ رنگۍ ورتاونہ یتھ۔ یم سول چھہِ ضروری اگر تہندٮن تلپدٮن ہندۍ قوس ہموار یا زیادہ تھدۍ آسن۔ اگر پٮٹھمٮو علاجو سیتۍ دود ژلہِ نہ، تہند ڈاکٹر ما کرِ فیزیکل تھراپی ہنز سفارش۔ امہِ ورزشہِ سیتۍ چھہ پلانتر فاسیٹس واش نیران تہ زنگہِ ہندۍ بنم پٹھہ چھہِ مظبوط سپدان یم کھورٮن تہ گۅڈن استحکام دوان چھہِ۔


text:
hund
پرٛون اَنٛگریٖزی[اؠڈِٹ]
لَفظہٕ آگُر[اؠڈِٹ]
اَوَلی مَغرِبی جَرمَن پؠٹھٕ آمُت :*hund < اَوَلی جَرمَن *hundaz < اَوَلی ہِند یوٗرَپی *ḱwṓ
ناوُت[اؠڈِٹ]
hund ن
- ہوٗن۔
ہَم مانے[اؠڈِٹ]
ڈینی[اؠڈِٹ]
لَفظہٕ آگُر[اؠڈِٹ]
پرٛون سِکینڈِنیوی پؠٹھٕ آمُت :hundr < اَوَلی جَرمَن *hundaz < اَوَلی ہِند یوٗرَپی *ḱwṓ
ناوُت[اؠڈِٹ]
hund ع
- ہوٗن۔
سُویٖڈنی[اؠڈِٹ]
لَفظہٕ آگُر[اؠڈِٹ]
پرٛون سُویٖڈنی پؠٹھٕ آمُت :hunder < پرٛون سِکینڈِنیوی hundr < اَوَلی جَرمَن *hundaz < اَوَلی ہِند یوٗرَپی *ḱwṓ
ناوُت[اؠڈِٹ]
hund ع [hɵnd]
- ہوٗن۔
مَنٛز اَنٛگریٖزی[اؠڈِٹ]
لَفظہٕ آگُر[اؠڈِٹ]
پرٛون اَنٛگریٖزی پؠٹھٕ آمُت :hund < اَوَلی مَغرِبی جَرمَن *hund < اَوَلی جَرمَن *hundaz < اَوَلی ہِند یوٗرَپی *ḱwṓ
ناوُت[اؠڈِٹ]
hund
- ہوٗن۔
ہَم مانے[اؠڈِٹ]
ناروینی بوٗکمال[اؠڈِٹ]
لَفظہٕ آگُر[اؠڈِٹ]
پرٛون سِکینڈِنیوی پؠٹھٕ آمُت :hundr < اَوَلی جَرمَن *hundaz < اَوَلی ہِند یوٗرَپی *ḱwṓ
ناوُت[اؠڈِٹ]
hund ن
- ہوٗن۔
ہَم مانے[اؠڈِٹ]
ناروینی نیٖنوشک[اؠڈِٹ]
لَفظہٕ آگُر[اؠڈِٹ]
پرٛون سِکینڈِنیوی پؠٹھٕ آمُت :hundr < اَوَلی جَرمَن *hundaz < اَوَلی ہِند یوٗرَپی *ḱwṓ
ناوُت[اؠڈِٹ]
hund ن
- ہوٗن۔
ہَم مانے[اؠڈِٹ]
- اَوَلی مَغرِبی جَرمَن پؠٹھٕ آمٕتؠ پرٛون اَنٛگریٖزی لَفٕظ
- اَوَلی جَرمَن پؠٹھٕ آمٕتؠ پرٛون اَنٛگریٖزی لَفٕظ
- اَوَلی ہِند یوٗرَپی پؠٹھٕ آمٕتؠ پرٛون اَنٛگریٖزی لَفٕظ
- پرٛون اَنٛگریٖزی عام ناوٕتؠ
- پرٛون اَنٛگریٖزی نَر عام ناوٕتؠ
- پرٛون سِکینڈِنیوی پؠٹھٕ آمٕتؠ ڈینی لَفٕظ
- اَوَلی جَرمَن پؠٹھٕ آمٕتؠ ڈینی لَفٕظ
- اَوَلی ہِند یوٗرَپی پؠٹھٕ آمٕتؠ ڈینی لَفٕظ
- ڈینی عام ناوٕتؠ
- ڈینی عام جِنٕس عام ناوٕتؠ
- پرٛون سُویٖڈنی پؠٹھٕ آمٕتؠ سُویٖڈنی لَفٕظ
- پرٛون سِکینڈِنیوی پؠٹھٕ آمٕتؠ پرٛون سُویٖڈنی لَفٕظ
- اَوَلی جَرمَن پؠٹھٕ آمٕتؠ پرٛون سُویٖڈنی لَفٕظ
- اَوَلی ہِند یوٗرَپی پؠٹھٕ آمٕتؠ پرٛون سُویٖڈنی لَفٕظ
- سُویٖڈنی عام ناوٕتؠ
- سُویٖڈنی عام جِنٕس عام ناوٕتؠ
- پرٛون اَنٛگریٖزی پؠٹھٕ آمٕتؠ مَنٛز اَنٛگریٖزی لَفٕظ
- اَوَلی مَغرِبی جَرمَن پؠٹھٕ آمٕتؠ مَنٛز اَنٛگریٖزی لَفٕظ
- اَوَلی جَرمَن پؠٹھٕ آمٕتؠ مَنٛز اَنٛگریٖزی لَفٕظ
- اَوَلی ہِند یوٗرَپی پؠٹھٕ آمٕتؠ مَنٛز اَنٛگریٖزی لَفٕظ
- مَنٛز اَنٛگریٖزی عام ناوٕتؠ
- پرٛون سِکینڈِنیوی پؠٹھٕ آمٕتؠ ناروینی بوٗکمال لَفٕظ
- اَوَلی جَرمَن پؠٹھٕ آمٕتؠ ناروینی بوٗکمال لَفٕظ
- اَوَلی ہِند یوٗرَپی پؠٹھٕ آمٕتؠ ناروینی بوٗکمال لَفٕظ
- ناروینی بوٗکمال عام ناوٕتؠ
- ناروینی بوٗکمال نَر عام ناوٕتؠ
- پرٛون سِکینڈِنیوی پؠٹھٕ آمٕتؠ ناروینی نیٖنوشک لَفٕظ
- اَوَلی جَرمَن پؠٹھٕ آمٕتؠ ناروینی نیٖنوشک لَفٕظ
- اَوَلی ہِند یوٗرَپی پؠٹھٕ آمٕتؠ ناروینی نیٖنوشک لَفٕظ
- ناروینی نیٖنوشک عام ناوٕتؠ
- ناروینی نیٖنوشک نَر عام ناوٕتؠ